Story: Konme Hindheh - EP20 - One Online\nކޮންމެ ހިނދެއް - 20\nއަތުގައި އޮތް ޓީވީ ރިމޯޓް ތިރީގައި އަޅާފައި އޮތް މަހްމާ ކާޕެޓް މައްޗަށް ހޫރާލާފައި އޭނާ ދެއަތް އަޅުވާލީ އުކުޅުވަޅުގައެވެ. ނޭފަތް އެތެރެއަށް ދަމާލެވުނު އިރު ކަރުނަ ތިއްކެއް އޭނާގެ ކޯތާފަތް ހުރަސްކޮށްފިއެވެ.\nޙާޖަރަށް ނިދިފައި އޮތުމުން އެކޮޓަރީގައި މާގިނަ އިރެއް ނުކޮށް އާވާއާއި މާހިލް ބޭރަށް ނިކުތެވެ. ކާމޭޒު ކައިރީގައި މާހިލް އިށީނީ ޒިންކު ކައިރިއަށް ގޮސް ދެއަތް ރީއްޗަށް ދޮވުމަށް ފަހުގައެވެ. އޭނާއަށް ސޯފާގައި އިން ކިޔާން ފެންނަން އިނެވެ.\n"އޭނައަށް ގޮވަންވީނުން ކާން" މާހިލް އާވާއަށް ބުނެލިއެވެ. އާވާ ހީލާފައި ކިޔާން ފެންނަ ހިސާބަށް ޖެހިލިއެވެ.\n"ކިޔާން....!ކިޔާން..." ކިޔާން އާވާއަށް ބަލައިލީ އޭނާ ދެފަހަރު ގޮވާލުމުންނެވެ.\n"އާދޭ ކާން. ދާމް އަންނާނީ ތަންކޮޅެއްފަހުން" ކިޔާން ބަލައިލުމާއެކު އާވާ ބުނެލިއެވެ.\nދެ ވިސްނުމެއް އިނދެފައި އެންމެފަހަށް ކިޔާން ތެދުވިއެވެ. އައިސް މޭޒު ކޮޅުގައި ހުރި ގޮނޑީގައި އިށީނެވެ. އާވާ ކިޔާންއަށް ތައްޓެއް ކައިރިކޮށްލިއެވެ. މާހިލް އެކޭ އެއްފަދައިން ކިޔާންއަށް ވެސް ކާއެއްޗެހި އެޅިއެވެ. މާހިލް އެއްފަހަރު ކިޔާންގެ މޫނަށް ބަލައިލިއެވެ. ކެއުން ކުރިއަށް ދިޔައިރު މާހިލް ދެތިން ފަހަރު ކިޔާންއަށް ބަލައިލިއެވެ. އޭނާގެ ފުށުން ހިމޭންކަން ނޫން އެހެން އެއްޗެއް ނުފެންނާތީ މާހިލްވެސް ޚިޔާރުކުރީ ހިމޭންކަމެވެ.\n"އުލަކާ ސަމްސަލެއްތަ؟ ނޫނީ ދެ އޫ ތަ؟" އާވާ އަހައިލީ ކިޔާން އަށެވެ. ކިޔާން އާވާއަށް ބަލައިލީ ޤަބޫލުނުކުރެވިފައެވެ. ނޫޑްލްސް ރޮށިފަދަ އެއްޗެހި ކަންޏާ އަބަދުވެސް ކިޔާން ބޭނުންވާނީ ދެ އޫކަން އާވާއަށް ނޭނގިއެއް ނުދާނެއެވެ. އެހާ ދުރުކޮށްލަނީ ކީއްވެގެން ހެއްޔެވެ؟\nމާހިލް ކާން ފެށުމާއެކު އާވާ އިށީނީ މާހިލް އާ ޖެހިގެން ހުރި ގޮނޑީގައެވެ.\n"ޝާނިމް ސަރ ނުލާ އައީ ކީއްވެތަ؟" އާވާ އަހައިލިއެވެ.\n"ޝާން މާޔާ އާއެކު ބޭރަށް ދިޔައީ ކާން. ދެކުދިން މެރީކުރަނީނު ވަރަށް އަވަހަށް. އެވީ ކައިރީގައި ހީވަނީ މާޔާ މިރޭ އެވާހަކަ ބުނާނެހެން" މާހިލް ވާހަކަދެއްކިއެވެ.\nހިމޭންކަމާއެކު ތައްޓަށް ބަލަހައްޓައިގެން އިން ކިޔާންގެ ދުލުކުރީގައި އެންމެ އެތިކޮޅެއްވެސް ޖައްސައިނުލައެވެ. އޭނާ ދެކަންފަތް ހުޅުވާލާފައިވަނީ އާވާއާއި މާހިލް ދައްކަމުންދިޔަ ވާހަކަތަކަށެވެ. އެހެންއިނދެ އިރުކޮޅަކާ އޭނާ އާވާގެ މޫނަށް ސިއްރުން ބަލައިލައެވެ. މާހިލްއާއި މެދު އޭނާގެ ހިތުގައި ހަސަދައިގެ ވަރުގަދަ އަލިފާންގަނޑެއް އުފެދެމުން ދިޔައެވެ.\n"ކާލަބަލަ... ވަރަށް މީރު. އެވީ އަމިއްލައަށް ކައްކާފަ ރަހަވެސް ބަލާނުލަމެއްނު" އުލުން އެތިކޮޅެއް އާވާގެ އަނގައަށް މާހިލް ލަވައިދިނެވެ. އެމަންޒަރުން ކިޔާންއަށް އުނދަގުވިއެވެ. އޭނާއަށް ފުންމައިގެން ތެދުވެވުނީ ކުއްލިއަކަށެވެ. އާވާ އެއްޗެއް އަހާލުމުގެ ކުރިން ކިޔާން ހިނގައިގަނެއްޖެއެވެ.\n"ކިޔާން...ކިޔާން..." ދެފަހަރަކު އާވާ ގޮވައިލުމުންވެސް ކިޔާން ޖަވާބެއްނުދިނެވެ. އާވާ ބަލައިލުމާއެކު ދެލޮލުން އިޝާރާތެއް ކޮށްލިއެވެ.\n"ކަމެއް ގޯސްވީތަ..؟" މާހިލް އަހައިލިއެވެ.\n"އަޅާނުލާ. އެއީ އޭނަގެ ވައްތަރު. ބަނޑުހައިވީމަ އަންނާނެއްނު ކާން" އާވާ ހިތްހަމަނުޖެހުނެވެ. ކިޔާން އެދިޔައީ ކީއްވެގެންކަން އާވާއަށް ވިސްނުނެވެ. އެހެންވިޔަސް އޭނާގެ އެއްވެސް ފަރުވާލެއް ނެތެވެ.\nދަރުބާރުގޭގައި އޮތް ރަސްމިއްޔާތަށް ދިޔުމަށްޓަކައި ދެމަފިރިން ނިކުތީ މެހްމާނުންނަށް ދަޢުވަތު ދީފައިވާ ގަޑީގެ ވިއްސަކަށް މިނިޓް ކުރިންނެވެ. އެހިސާބަށް ދެވުމާއެކު ކާރު ދުރުގައި ޕާކް ކޮށްފައި ދެމަފިރިން އެތެރެއަށް ވަންނަން ހިނގައިގަތެވެ. ކޮންމެސް ވަރަކަށް ދެ ޖީންސުގެ މީހުން ތިއްބެވެ. މާހިލްގެ އަތުގައި ހިފާލައިގެން ހިނިތުންވެލައިގެން ހުރި އާވާގެ ތުންފަތުގައިވި ހިނިތުންވުން ފެނި އެންމެ އަސަރުކުރީ ސުހާއާއި ޙަމްނާއަށެވެ. ދެކުދިންވެސް ތިބީ އާވާއަށް ދެލޯ އަޅާލައިގެންނެވެ. އެމަންޒަރު އާވާއަށް ނުފެނެއެވެ. އޭނާއަށް ހިޔާ އަޅައިދޭ ބޮޑު ގަސް ހުރީ އޭނާއާއި ދާދި ކައިރީގައެވެ. ވީއިރު މާދުރުން ހިޔާ ލިބޭތޯ ބަލަންވީ ކިއްކުރަން ހެއްޔެވެ؟ ބަދަލުގައި އޭނާ މާހިލްގެ އަތްތިލައަށް ބާރުކޮށްލިއެވެ. އެކަން މާހިލްއަށް އިހުސާސް ވުމާއެކު އާވާއަށް ބަލައިލިއެވެ. އަދި އޭނާގެ އަތުތެރޭގައި އޮތް އާވާގެ އަތްތިލަ ގެނެސް އޭނާގެ މޭގައި ޖައްސައިލިއެވެ. ކައިވެނީގެ ފަހުން އެކުގައި އާވާ ގެނައި މިއީ ފުރަތަމަ ޙަފްލާއެވެ. އެހެންކަމުން މި ޙަފްލާ އޭނާއަށް ވަރަށް ހާއްސައެވެ.\nސުހާ ބަލައިލީ ކައިރީގައި ހުރ ޙަމްނާ ނޭފަތް ދަމާލިހެން ހީވުމުން އޭނާއަށް ހީވި ކަމެއް ޔަޤީންކުރަން ވެގެންނެވެ.\n"ސުހާ!! އަހަރެން ހިތަށް އަރަނީ އަހަރެން ހާދަ ނަސީބުދެރައޭ. އަޅެ އަހަރެން ވަރަށް ހުތުރުތަ؟ ކިހާ ރީތި ހެދުމެއް މިހާރުވެސް ލައިގެން މިހުރީ. ،މިއޮތީ އިސްތަށިގަނޑުވެސް ފެންނާކަށްނު. އެ އާވާގެ ކިބައިން މާހިލްއަށް ކޯޗެއް ފެނިގެން އެއުޅެނީ. މިހާރުވެސް ލައިގެން އެހުރި ހެދުމުން އޭނާގެ އަންހެންވަންތަ އެއްވެސް ސިފައެއް ނުފެނޭ. ބޮޑުކަމެއް" ޙަމްނާ ވާހަކަދެއްކިއެވެ.\n"އެ އަތް ތެރޭގައި އޮންނަން ޖެހޭނީ އަހަރެންގެ އަތޭ..." ޙަމްނާ ދަތްކުނޑި ވިކައިގަތެވެ.\n"އަހަރެންނަށް ތިހާ ވަރެއް ނުވޭ. ނާއްތަގެ ފަރާތުން މިހާރުވެސް އަހަރެންނަށް ވަރަށް ސަޅި މީހުންނާއެކު ސްލީޕް ކުރެވިއްޖެ. އަހަރެންނަށް ރަނގަޅީ އެ އާވާގެ ދިރިއުޅުން ރޫޅުނިއްޔާ" ސުހާ ބުނެލިއެވެ.\nހަސަދައިން ފުރިގެންވި ލޯތައް އާވާއަށް އަމާޒުވެފައި ހުރީ ހަމައެކަނި ސުހާއާއި ޙަމްނާގެ ފަރާތުން އެކަންޏެއް ނޫނެވެ. ވަންނަން ފެށި މެހްމާނުންގެ ތެރޭގައި ގިނައީ މޫނު ބުރުގާ އަޅާފައި ތިބި ކަނބަލުންނެވެ. އޭގެ ތެރޭގައި ހުރި ނާދިޔާގެ ވިހަގަދަ ދެލޯ އާވާގެ މޫނުން އެންމެ ހިނދުކޮޅަކަށްވެސް ނައްޓައިގެން ނުދެއެވެ. ނަފްސު ކޮންޓްރޯލް ކޮށްގެން ހުރިއިރު ވަގުތެއް ލިބުނިއްޔާ އޭނާ ހުރީ އާވާގެ މޫނުމަތީގައި ވަކި އަޅައިގަންނަންވެސް ތައްޔާރަށެވެ. މާހިލްގެ މޫނަށް ރުޅިވެރިކަމާއެކު ބަލައިލި ނަމަވެސް ދެވަނަ ސިކުންތުގައި މޮޅިވެރިކަމަށް އެ އަސަރުތައް ބަދަލުވެގެން ދެއެވެ.\nޝަރަފްވެރި މެހްމާން އިސްލާމިކް މިނިސްޓަރު ވަޑައިގަތުމާއެކު މާހިލް ދިޔައީ އެދިމާލަށެވެ. މާހިލްގެ ފަސްފަހަތުގައި އާވާ ހުއްޓެވެ. ވާހަކަދައްކާލަން މަޑުކޮށްލިތާ އިރުކޮޅެއްވީތަނާ އާވާއަށް އޭނާގެ ކުރިމަތިން ދެ އަންހެންކުދިން ހަނާ އަޅާލި ތަން ފެނުނެވެ. މާހިލް ކައިރީގައި ބުނެލާފައި އާވާ އެދިމާލަށް ހިނގައިގަތެވެ. އަމާޔާ އަދި ރައުހާ ތިބީ އެތައް ދުވަހަކަށް ފަހު އެތަނުން އާވާއާއި ބައްދަލުވުމުން އުފާވެފައެވެ. ދެކުދިންގެ ހެދުން އެޅުމުގެ ވައްޓަފާޅި ހުރީ އެއްގޮތަށެވެ.\n"އެވީ ހާދަ ލޯތްބޭ މިރޭ. ކާކު ގިފްޓްކުރި ހެދުމެއް؟" އާވާގެ ހެދުމަށް ނަޒަރެއް ދެމުން ރައުހާ އަހައިލިއެވެ.\n"މާހިލް ނޫނީ ކާކު ދޭނީ" އާވާ ބުނެލިއެވެ. ކަޅު ކުލައިގެ ދެމޭފޮތީގެ ދިގު އަބާޔާ ހެދުމަކަސް އެ ހެދުމުގައި ތަފާތު ރީތިކަމެއް ވެއެވެ.\n"ފަށަނީ. އަހަރެން ދަނީ. ފަހުން ބައްދަލުކުރާނަން" އާވާ ދާން ހިނގައިގަތެވެ.\n"ބަލަބަލަ... އެވީ ނުދިޔަސް އެކަން ކުރަން ހަމަޖައްސާފައި ތިބި ކުދިން ބަރާބަރު ޓައިމަށް ރަސްމިއްޔާތު ފަށާނެ" އަމާޔާ ބުނެލިއެވެ.\n"ނޫނޭ. ނުފެށޭނެ. ބަސްއަހައިގެން ތިބެބަލަ. ކުޑައިރުކޮޅަކުން ތިދެކުދިންވެސް ތިބޭނީ ސަޕްރައިޒްވެފަ" އާވާ ހިނގައިގަތެވެ. މާހިލްއާއި އެކީގައި ގޮސް އަމާޔާމެންގެ ލޯމަތިން އާވާ ގެއްލިއްޖެއެވެ. އެހިސާބުން އާވާއާއި ބައްދަލުވީ އެމީހަކު ދެކިލާހިތުން އޭނާގެ ހިތްތެޅި ފޮޅެމުން ދިޔަ އިންސާނާއެވެ. އޭނާގެ ބައްޕަ ރިޒާއެވެ. ރިޒާ ލޯތްބާއެކު އާވާގެ ނިތުގައި ބޮސްދެމުން ބޮލުގައި ފިރުމައިލިއެވެ. އަދި ފޯނު ހުޅުވާލާފައި ޤުރުޢާން އެޕް ދައްކައިލިއެވެ. ހީވާގޮތުން އެއްޗެއް އޮޅުންފިލުވައި ދެނީއެވެ.\nރަސްމިއްޔާތު ފެށިގެން ދިޔައީ ކީރިތި ޤުރުޢާންގެ މޫރިތިވި އާޔަތްތަކުންނެވެ. އޮފީހުގެ މުވައްޒަފުންނަށް ޚައިރާންކަމެއް ލިބިގެން ދިޔައީ ޤުރުޢާން ކިޔަވަމުން އެދަނީ އާވާކަން އިނގުމުންނެވެ. އަމާޔާއާއި ރައުހާ އެކަކު އަނެކަކަށް ބަލައިލަމުން ހިނިތުންވެލިއެވެ. އެންމެ ކުރީ ސަފުގައި އިން މާހިލްގެ ނަޒަރު އާވާގެ މޫނުން އެންމެ ހިނދުކޮޅަކަށްވެސް ވަކިކޮށް ނުލައެވެ. އާވާ ކިޔަވަމުން ދިޔަ ވަރަކަށް ރިޒާ ދިޔައީ އަތުގައި އޮތް ފޯނުން ޗެކް ކުރަމުންނެވެ. އެދަރިފުޅު ކުށެއް ނުކިޔާކަން އޭނާއަށް އިނގޭއިރުވެސް އިނީ ފޯނަށް ބަލަހައްޓައިގެންނެވެ. ތަނަށް ވެރިވެފައިވި ހަމަހިމޭންކަމުގައި ރަސްމިއްޔާތުގައި ހާޟިރުވެ ތިބި ކޮންމެ މީހެއްވެސް ވަނީ އާވާގެ އެ އަޑަށް ގެއްލި ހުސްވެފައެވެ.\nކިޔެވުން ނިންމާފައި އާވާ ސްޓޭޖްމަތިން ފައިބައިގެން އައިސް އޭނާއަށް އިށިންނަން ހާއްސަކޮށްފައިވާ ތަނުގައި އިށިންނަން އުޅުނު ވަގުތު އަނުމް ގުޅައިފިއެވެ. އެހެންކަމުން އާވާ އެއްކައިރިއަކަށް ޖެހިލިއެވެ. އެތަނުން ނިވައިވަންދެން މާހިލް އާވާއަށް ބެލިއެވެ. އެކަން އާވާއަށް ފާހަގަވެސްވިއެވެ.\nއަނުމް ބުނީ އޭނާ ބޭރުގައި މަޑުކޮށްލައިގެން ހުރި ކަމަށާއި އެކަނި ހުރުމުން ވަންނަން ނުކެރިފައި ހުރި ކަމަށެވެ. އާވާ އެދިމާލަށް މިސްރާބު ޖެހިއެވެ. ދޮރު މައްޗަށް އެރި އާވާ ފެނުމާއެކު އަނުމް ދުވެލާފައި އައިސް އާވާ އާއި އަރާ ހަމަކުރިއެވެ.\n"ދުވަހަކުވެސް އަނޫއަށް ތަނަކަށް ގަޑިއަށް ނާދެވޭނެ" އާވާ ބުނެލިއެވެ.\n"ސޮރީ ޑާލިންގް. މަގުމަތީގަ ޓެކްސީއެއް ނުލިބިގެން އެނބުރެނިކޮށް އިނގޭތަ މިތަނަށް ގެނެސްދިނީ ކޮންބައެއްކަން" އާވާއާއި އެއްވަރަށް ހިނގަމުން ދިޔަ އަނުމް ބުނެލިއެވެ.\n"ކޮންބައެކޯ؟ އަނެއްކާ ޕްރެޒިޑްންޓްގެ ކާރު ކޮޅުގަތަ؟" އާވާ އަހައިލިއެވެ.\n"ފުލުހުންތަކެއް. އެމީހުންގެ ވެހިކަލްގަ. ހީވާގޮތުން ޕެޓްރޯލިންގަ އުޅުނު ފުލުހުންތަކެއް އެއީ. އެތެރޭގަ ޖާގަ ފުލްވެފަ އިނީމަ ކުރީ ޝީޓްގަ އިން ބޯއީއެއް ފައިބާފައި އެތަނުގަ މަ ބޭންދީ" އަނުމް ވާހަކަދެއްކިއެވެ.\n"ޝުކުރުއަދާކުރިންތަ ދެން" އާވާ އަހައިލިއެވެ.\n"ހަނދާނެއްނެތް. އަހަރެން ބޭނުން އަހަރެންނަށް ޖާގަދޭން އޭގެއިން ފޭބި ޕޮލިހަށް ޝުކުރުއަދާކުރަން. މިޒަމާނުގަ އުޅޭނެތަ އެހާ ރަނގަޅު ކުދިން. މިތަނަށް އަވަހަށް އަންނަން ހިތްއަވަސްވެފަ ހުރިވަރުން ހުރިހާ ކަމެއް ހަނދާނުން ކައްސާލީ. އެކުއްޖާގެ މޫނެއްވެސް ނުފެނުނު" އަނުމް ވާހަކަދެއްކިއެވެ.\n"ދެންވެސް އާދޭ.. އަނޫ އެބަޖެހޭ ދެކުއްޖަކާ މީޓްކޮށްލަންވެސް" އަނުމްގެ އަތުގައި ހިފާ ކައިރިއަށް ދަމާލަމުން އާވާ ބުނެލިއެވެ.\n"އެވީ!! އަހަރެންނަށް ހާދަ ލަހުންނޭ ދޯ މިއާދެވުނީ. މިހާރު ފަށައިގެން ނިމެނީ ދޯ. އެބައުޅޭތަ ރީތި ބިޓުންކޮޅެއް" އަނުމް މަޖާވެލާފައި ބުނެލިއެވެ.\n"ބިޓުން ހޯދަން ދޯ ތިއައީ. ކިހާ ރީތި ބިޓެއް ދޫކޮށްލާފަ ތިއައީ. މިބުނީ ޤާދިރުގެ ވާހަކަ" އާވާ ބުނެލިއެވެ. އަނުމް ތުން އަނބުރާލިތަން ފެނުމުން އާވާއަށް ހެވިއްޖެއެވެ.\nރަސްމިއްޔާތުގެ ވަކި ހިސާބަކުން ކެއުމަށް އިންސާފު ކުރެވެން ފެށިއެވެ. އޮފީހުގައި މަސައްކަތްކުރާ ހުރިހާ އަންހެންކުދިން އެއް މޭޒެއްގެ ދަށުގައި ތިބިއިރު އަނުމްއާއި އާވާ ބައިވެރިވިއެވެ. އެންމެކޮޅުގައި އިން ޙަމްނާއާއި ސުހާ ކުދި ކިޔަމުން ދިޔައިރު އެދެމީހުންނަށް ސަމާލުކަންދޭ ބަޔަކު އެތަނުގައި ނެތެވެ.\n"ޙަމް! ނިކަން މޭކަޕްތައް ފަނޑުވުމުގެ ކުރިން ގްރޫޕް ފޮޓޯއެއް ނަގާފަ އެފްބީ ސްޓޯރީއަށް ވައްޓަބަލަ" ސުހާ ބުނެލިއެވެ. ޙަމްނާ ތެދުވެ ފޮޓޯނަގަން ތައްޔާރުވި ވަގުތު އާވާ ޙަމްނާއަށް ގޮވައިލިއެވެ.\n"އަޅުގަނޑު ބައިވެރިއެއް ނުވާނަން" ވަގުތުން އާވާ ދެކޮޅު ހެދިއެވެ.\n"ކިހިނެއްވީ؟؟ މިއީ ވެސް މީހާ ފާފަވެރިވެގެން ގޮސް އާޚިރަތުގެ ރެޑް އެލަރޓްގަ މީހާ ހުންނަންޖެހޭ ވަރުގެ ކަމެއްތަ؟" ސުހާ ބުނެލިއެވެ.\n"ފޮޓޯ ނަގާފަ އޭގެ ބޭނުން ނަހަމަ ގޮތުގައި ހިފާ އަމިއްލައަށް އިޝްތިހާރުވާން އުޅޭނަމަ މީހާއަށް ފާފަ ލިބިދާނެ. އެކަމަކު އަޅުގަނޑު ބައިވެރިނުވާނަމޭ މިބުނީ ކޮންމެހެން އެހެންވެއެއް ނޫން. މީހުންގެ އެސްފީނާ ޖެހޭނީ ކޮންއިރަކުކަމެއް ކިހިނެއްކަމެއް ބުނާކަށް ނޭނގޭ" އާވާ ވާހަކަދެއްކިއެވެ.\n"އޯއެމްޖީ... އެސްފީނާވެސް އާވާ ޤަބޫލުކުރަންތަ؟ އާ އެހެންނެއްނު ވާނީ. އުމުރުން ދުވަސްވީ މީހަކާއި އިނީމަ ހުންނާނީ މުސްކުޅި ވިސްނުންތަކެއްނު" ސުހާ ބުނެލިއެވެ. އާވާއާއި ޙަމްނާގެ ވާހަކަތައް ކޮންމެ ގޮތަކަށް ހުރިނަމަވެސް މިފަހަރު އާވާ އެކައްޗެއްވެސް ހިތަށް ނޭރިއެވެ.\nއާވާ އެއަށް ރައްދު ނުދިނެވެ. ގޮތެއްނެތް ބަޔަކު ދައްކާ ވާހަކައަކަށް ރައްދު ދޭނީ މޮޔައެއް ނޫން ހެއްޔެވެ؟ އެހެންނޫނަސް އެތަނުގައި މައްސަލަގަނޑެއް ހޫނުކޮށްލައިގެން ލޯބިވާ ފިރިމީހާގެ ކަރާމާތަށް ބުރޫއަރާ ޒާތުގެ އެއްވެސް އަމަލެއް ހިންގަން އޭނާ ބޭނުމެއްނުވާނެއެވެ. އެރެއަށް މާހިލް ކުރި ދިގު އިންތިޒާރު އޭނާއަށް ވުރެ ބޮޑަށް އިނގޭނެ އެއްވެސް މީހަކު ނެތެވެ.\n"ޤަބޫލުކުރިޔަސް ނުކުރިޔަސް އެސީފީނާއަކީ ޙަޤީޤަތެއް. ބައެއް މީހުން ދެކޭ ގޮތުގައި އެސްފީނާއަކީ އޭގައި އެއްވެސް ހަޤީގަތެއް ނުވާ ފްލޯކް ވާހަކަތަކެއް. އެހެން ނުވާންވީ ސަބަބެއްވެސް ނެތް. އެސްފީނާގެ ވާހަކަ ގިނަ މީހުންނަށް އެނގިފައިވަނީ އުމުރުން ދުވަސްވީ މީހުންގެ ތުންތުންމަތިން ކަމުގައިވެސް ވާތީ. ކީރިތި ޤުރުއާނާއި ސުންނަތުގެ އަލީގައި މިވާހަކަތައް އަޅުގަނޑުމެންނާ ހަމައަށް ފޯރާފައި ވަނީ ވަރަށް މަދުން ކަމަށްވެސް ވެދާނެ. އަޅުގަނޑުމެންގެ ވިސްނުން ކޮންމެ ގޮތަކަށް އޮތަސް އެސްފީނާއަކީ ހަޤީގަތެއް. އޭގެ ސަަބަބުން ވަރަށް ގިނަ ކަންތައްތަކެއް ކުރިމަތިކުރުވާފާނެ ނުރައްކާތެރިކަމެއް. މިކަން ޤުރުޢާނާއި ސުންނަތުގެ އަލީގައި ފެންނަން އެބަހުުރި. ކިތަންމެ ގިނަ ބަޔަކު މިކަމަށް އިންކާރު ކުރިޔަސް މިކަމުގެ ޙަޤީޤަތް ޤަލަމް ސޫރަތުގެ 51 ވަނަ އާޔަތުގެ ވަރަށް ސާފުކޮށް ﷲ ތަޢާލާ ވަނީ ވަޙީ ކުރައްވާފައި. 'ކާފިރުވި މީހުން ޤުރުޢާނުގެ އަޑު އެހި ހިނދު، އެއުރެންގެ ބެލުންތަކުން ކަލޭގެފާނު ކައްސުވާލާއި، ވައްޓައިލުމާއި ގާތްކުރެއެވެ. އަދި އެއުރެން ބުނެތެވެ. ހަމަކަށަވަރުން އެކަލޭގެފާނަކީ މޮޔައެކެވެ' މީގެ މާނައަކީ އެއުރެންގެ އެސްފީނާ ޖެހުމެވެ. ﷲ ތައާލާގެ އިޒުނަފުޅާއި ލައިގެން އެސްފީނާއަކީ އޮތް އެއްޗެއް ކަމުގެ މައްޗަށް މި އާޔަތުން ދަލީލު އެބަލިބޭ. މިއީ ޙަޤީޤަތް. އެސްފީނާގެ ސަބަބުން ކުއްލިއަކަށް މީހުން މަރުވެފައިވެސް އެބަހުރި. އަހަރެމެންމީ އެއްވެސް ބާރެއް އޮތް ބައެއްނޫން" އާވާގެ ވާހަކަތަކުން ތަނުގައި ތިބި ކޮންމެ މީހަކަށް ވަނީ ވަރަށް ބޮޑަށް އަސަރު ކުރުވާފައެވެ. ތަނަށް ވެރިވެފައިވި ހަމަހިމޭންކަން އެކަމުގެ ހެއްކަކަށް ފުދެއެވެ.\n"އަމައްޔާތް... ދައްކާ ހަމަނުޖެހޭ ވާހަކަ. ހިނގާ ޙަމް މިތަނުން ދާން. އެހެންނޫނަސް މިއިން މީހަކާއެކު ފޮޓޯ ނެގުމަށް ވުރެ މާ ތާހިރުވާނެ އަހަރެމެން އަމިއްލައަށް ނަގައިފިއްޔާ" ސުހާ ފުންމައިގެން ތެދުވެ ޙަމްނާގެ އަތުގައި ހިފައިގެން ހިނގައިގަތެވެ.\n"ހެޔޮ ވިސްނުން ދެއްވާށި..." އާވާއަށް އެ ދެކުދިންނަށް ނަފްރަތެއް ނުކުރެވެއެވެ. އެދެކުދިންގެ ވިސްނުން ބަދަލުވެފައިވާ މިންވަރު އޭނާއަށް އަންދާޒާ ކުރެވެއެވެ. އޯގާތެރިއެއްގެ ހިތްހެޔޮ ބަސްތަކުން އެދެކުދިންނަށް ހިދާޔަތް ދެއްކެވުން އެއީ އާވާގެ ދުޢާ އެވެ.\nރަސްމިއްޔާތު ނިމި އާވާގެ ދެމަފިރިންނާއި ޝާނިމް ގެއަށް ދިޔައީ އެއް ކާރުގައެވެ. ގޭތެރެއަށް ވަދެވުމާއެކު އެއްވެސް މީހަކު ވާހަކަދައްކާލަން މަޑު ނުކުރިއެވެ. މާހިލް ސިޑިން އަރައިގެން ދާން ހެދުމުން އާވާ މިސްރާބު ޖެހީ ބަދިގެއާއި ދިމާލަށެވެ. މާހިލް ފަހަތް ބަލައިލިއިރު އާވާ ފެންނަން ނެތުމުން އޭނާ ފަހަތުން ނުގޮސް މައްޗަށް އެރީ ފާހާނާއަށް ދާން ބޭނުންވެފައި ހުރުމުންނެވެ. އާވާ ބަދިގެއަށް ވަދެ ހުރިހާ އެއްޗެއް ހުރީ ރަނގަޅަށްތޯ ޔަޤީންކުރިއެވެ. އެހެނީ ދުވާލުގެ ހުރިހާ ވަގުތެއް އޭނާ ހޭދަކުރީ ޙާޖަރު ކައިރީގައި ކަމަށްވާތީ އޭނާ ބަދިގެއަށް އެއްވެސް ވަރަކަށް ނުވަދެއެވެ. ނިދުމުގެ ކުރިން ބަލާ ޗެކްކޮށްލުމަކީ ރަނގަޅުކަމެއްގެ ގޮތުގައި އޭނާގެ ސިކުނޑިއަށް ޤަބޫލުކުރެވޭތީއެވެ.\nކޮޓަރިއަށް ދާން ހިނގައިގަނެފައިވެސް ޓޮމީގެ ހާލު ބަލައިލަން އޭނާ އެސޮރުގެ ކޮޓަރިއާއި ދިމާލަށް ހިނގައިގަތެވެ. ދޮރު މައްޗަށް އަރާފައި އޭނާ ސިއްރު ސިއްރުން ބޯދިއްކޮށްލިއެވެ. ބަނޑު ޖަހާލައިގެން އޮތް ޓޮމީ މީހެއްގެ ހިލަންވިކަން އިނގުމާއެކު ފުންމައިގެން އައިސް ޖެހުނީ ދޮރު ބުޑުގައެވެ. އަނގައިން ނިކުތް ބާރު ހަޅޭކެއްގެ އަޑާއެކު އާވާ ފަހަތަށް ޖެހުނެވެ. ހަމަ އެހާ އަވަހަށް އަނގަމަތީގައި އަތް އަޅާ އަޑު ހިންދާލަން މަސައްކަތް ކުރިއެވެ.\nބިރު ކަނޑުވާލަމުން އާވާ ކުރިއަށް ހެލިލިއެވެ. ލަސްފިޔަވަޅުތަކެއް އަޅަމުން ދޮރުމަތީގައި އޮތް ޓޮމީއާއި ދުވަހަކު ކައިރިނުވާހާ ކައިރިއަށް ދިޔައެވެ. އާވާ މަޑުމަޑުން ޓޮމީ ކައިރީގައި އިށީނދެފައި ޓޮމީގެ ބޮލުގައި ފިރުމާލަން އަތް ގެންދިޔައެވެ. ދެތިން ފަހަރު އަތް ކައިރިކޮށްލާފައިވެސް އާވާއަށް އެސޮރުގެ ބޮލުގައި އަތްލަން ނުކެރުނެވެ. ދެލޯ މަރާލުމަށްފަހު އޭނާއަށް ޓޮމީ ބޮލުގައި އިނގިލި ކުރި ޖައްސައިލިއެވެ. އެހިނދު ޓޮމީ އޭނާއަށް ބަލައިލިއެވެ. ސިއްސައިގެން ގޮސް އާވާއަށް ކޮޅަށް ތެދުވެވުނެވެ. ފަހަތަށް ފިޔަވަޅު އަޅަމުން ގޮސް އޭނާ މަތަވީ އޭނާގެ ހަރަކާތްތަކަށް ބަލަހައްޓައިގެން ހުރި މާހިލްގެ ގައިގައި ޖެހިފައެވެ.\n"ވަރަށް އުފާވެއްޖެ. ވަރަށް ދެކިލާހިތުން އުޅުނު މަންޒަރެއް މިފެނުނީ" އާވާ ގަޔާ ކައިރިކޮށްލަމުން މާހިލް ބުނެލިއެވެ.\n"މާހިލް ގޮތަށް އަދި ފެންނާނެ ޓޮމީ އުރާލާފައި ހުއްޓާވެސް. މިހާރު ބިރު އެބަކެނޑޭ" އާވާ ބުނެލިއެވެ.\n"ހިނގާ ދެން ނިދަން. ޓޮމީ އަކީ ރޭގަނޑަށް ހެލާ އުޅޭ އެއްޗެއް. އޭނަ ނިދާނީ ދުނިޔެ މައްޗަށް އިރުގެ އަލިކަން ފެތުރުނީމަ" މާހިލް ބުނެލިއެވެ.\n"އެކަނި އެހެން އޮންނަންވީމަ ހާދަ ފޫއްސެއްވާނޭ ޓޮމީ" ސިޑިން އަރައިގެން ދަމުން އާވާ ބުނެލިއެވެ. މާހިލް ހަމައެކަނި ހިނިގަނޑަކުން ފުއްދާލީއެވެ.\nހުކުރު ދުވަހެވެ. ހުދުކުލައިގެ ޖުއްބާގައި ހުކުރަށްދާން ތައްޔާރުވެގެން ނިކުތް މާހިލް ފެނި އާވާގެ ދެލޮލުން ކަރުނަ ނީރާލިއެވެ. ލައްވާފައިވާ ރަޙްމަތަށް އޭނާ ހިތާހިތުން އެތައް ފަހަރަށް ޙަމްދު ކުރިއެވެ. ކޮޓަރިން ނިކުމެ ނިކުމެ ހުރި މާހިލްގެ ފުރަގަހުން އާވާ ބައްދައިލިއެވެ.\n"ހާދަ ލޯތްބެއް. މިގަޑީގަ ނުހިފަހައްޓާ ދޫންޏާ... އެވީ ގޮވައިގެން އެނދަށް އަރަން ޖެހިދާނެ" ލޯތްބާއެކު އާވާގެ ކޮލުގައި ފިރުމާލަމުން މާހިލް ބުނެލިއެވެ.\n"ހަމަ ބައްދާލާހިތްވީ. ޓީވީން ފެންނާނެ ދޯ މާހިލް ހުތުބާ ކިޔާތަން" އާވާ ބުނެލިއެވެ.\n"ޔަޤީނެއްނު. އެކަމަކު ހުތުބާ ކިޔަން ފެށުމުގެ ކުރިން އެވީ ވާނެ އިނގޭ މެންދުރު ނަމާދުކޮށްގެން ޓީވީ ހުޅުވަން" މާހިލް ބުނެލިއެވެ. އާވާ ބޯޖަހައިލިއެވެ. އަދި މާހިލްއާއި ގާތަށް ޖެހިލުމަށްފަހު އޭނާގެ ފައިން މާހިލްގެ ދެފައިތިލަ މައްޗަށް މަޑުމަޑުން އެރިއެވެ. އެއަށްފަހު މާހިލްގެ މޫނުގެ ދެފަރާތުގައި ހިފާ އޭނާގެ މޫނާއި ގާތްކޮށްލިއެވެ. ކުޑަކޮށް ފުންނާބުކޮޅުން ހިއްލާލުމަށްފަހު މާހިލްގެ ނިތުގައި ބޮސްދީފިއެވެ. އެއަށްފަހު މާހިލްއަށް ދިނީ ލޯބިން ފުރިގެންވީ ހިނިތުންވުމެކެވެ.\nއާވާ ކޮޓަރިއަށް ވަނީ މާހިލްއާއި ޝާނިމް ގެއިން ނިކުތުމުން އެތެރެއިން ދޮރު ލޮކްކޮށް ބަދިގެއަށް ވަދެ ކެއްކި އެއްޗެހިތައް ހުރީ ރަނގަޅަށްތޯ ބެލުމަށްފަހުގައެވެ.\nހުކުރު ނަމާދަށްފަހު މާހިލްއަށް މިސްކިތުން ނިކުމެވުނީ އެންމެ ފަހުންނެވެ. އޭނާ ޖީބުގައި އޮތް ފޯނު ބަލައިލިއިރު ޝާނިމްގެ މެސެޖެއް ލިބިފައި އިނެވެ. އޭނާ ކުއްލިއަކަށް ބޮޑު ފާހާނާއަކަށް ދާން ޖެހުމުން ނަމާދުކޮށް ނިމުނުތަނާ ގެއަށް އައި ކަމުގައި ބުނެފައި އޮތެވެ. އިސްލާމީ މަރުކަޒުގެ އަމީރު އަޙްމަދު މަގުގައި އޭނާގެ ކާރު ޕާކްކޮށްފައި ހުރި ދިމާލަށް ހިނގައިގަތެވެ.\nބަލަން ތިބި މީހުންނަށް މާބޮޑު ސަމާލުކަމެއް ނުދީ މާހިލް ކާރަށް އަރަން އުޅުނު ވަގުތު މީހަކު އެއްޗެއް ބުނިހެން ހީވިއެވެ. ޔަޤީން ނުވެގެން އުޅެނިކޮށް އޭނާގެ ކަންފަތުގައި ޖެހުނު އަޑަކުން ފުރަތަމަ ސިކުންތުކޮޅުގައި ހަރަކާތްތަކަށް ހުއްޓުމެއް އައެވެ. ހިތުގައި ފޫހިކަމެއް އުފެދިއްޖެއެވެ. ހުޅުވާލައިގެން ހުރި ކާރުގެ ދޮރުފަތުގައި އަތުން ހިފާލައިގެން ހުރި ހިސާބަށް ބާރުކޮށްލެވިއްޖެއެވެ. ދުވާލުގެ މިފަދަ ވަގުތެއްގައި މަގުމަތީގައި ޑްރާމާއެއް ކުޅެން އޭނާ ބޭނުމެއްނުވިއެވެ. މާހިލް އުޅުނީ ޖަވާބެއް ނުދީ ކުރިއަށް ދާށެވެ.\n"މުދިންބޭ...." އަޑުގައި ވަނީ މަލާމާތުގެ އަސަރެވެ. މާހިލްއަށް ދެލޯ މަރާ ބާރުކޮށްލެވުނެވެ. އޭނާ ލަސްލަހުން ފަހަތަށް އެނބުރުނެވެ.


Dhaftharugai nethees flat dhin meehunge nanthah list in unikohfi – Iru\nދަފްތަރުގައި ނެތީސް ފްލެޓް ދިން މީހުންގެ ނަންތައް ލިސްޓުން އުނިކޮށްފި\nދަފްތަރުގައި ރަޖިސްޓްރީ ނެތީސް އެ ކެޓަގަރީން ކުރީގެ ސަރުކާރުގައި ފްލެޓް ދިން މީހުންގެ ނަންތައް ލިސްޓުން އުނިކޮށްފި އެވެ.\nހިޔާ މަޝްރޫއުގެ 7،000 ފްލެޓުގެ 12 ކެޓަގަރީ އަށް ހުޅުވާލުމުން ދަފްތަރު ކެޓަގަރީން 2700 އަށް ވުރެން ގިނަ މީހުން ފޯމު ހުށަހެޅި އެވެ. އެ ކެޓަގަރީން ދޫކުރާ 1000 ފްލެޓަށް ކުރިމަތިލީ މީހުންގެ ތެރެއިން ޝަރުތު ހަމަވެ ފްލެޓް ލިބޭ މީހުންގެ ލިސްޓެއް ކުރީގެ ސަރުކާރުގައި އޮތީ އިއުލާންކޮށްފަ އެވެ.\nހިޔާ މަޝްރޫއުގައި ފްލެޓް ދިން ގޮތާ ގުޅޭ ގޮތުން ކުރި ޝަކުވާތައް ބަލަން މި ސަރުކާރުން އުފެއްދި ފްލެޓް ކޮމިޓީން އިއްޔެ ދަފްތަރު ކެޓަގަރީ އަށް ޝަރުތު ހަމަވާ ލިސްޓު އާއްމުކުރީ ބައެއް މީހުންގެ ނަންތައް އުނިކޮށްފަ އެވެ. އުނިކުރި މީހުންގެ ވަކި ލިސްޓެއް އާއްމުކޮށްފައިވާ އިރު ދަފްތަރު ކެޓަގަރީ އަށް ޝަރުތު ހަމަނުވާ ސަބަބު ލިސްޓުގައި ސާފުކޮށްދީފައިވެ އެވެ.\nދަފްތަރު ކެޓަގަރީ އަށް ޚާއްސަކުރި 1،000 ފްލެޓުގެ ވަގުތީ ލިސްޓުގައި 2،775 މީހުންގެ ނަން ހިމެނެ އެވެ.


Budget 2020: budget ah 366 million rufiyaa ithurukoh budget faaskoffi - vNews.mv\nބަޖެޓް 2020: ބަޖެޓަށް 366 މިލިއަން ރުފިޔާ އިތުރުކޮށް ކޮމިޓީން ބަޖެޓް ފާސްކޮށްފި\nހަދީޖާ އާނަސްތު 21 November 2019, 14:47\nއަންނަ އަހަރަށް ލަފާކޮށް ރައްޔިތުންގެ މަޖިލީހަށް ދައުލަތުން ހުށަހަޅާފައިވާ 37.5 ބިލިއަން ރުފިޔާގެ ބަޖެޓަށް 366 މިލިއަން ރުފިޔާ އިތުރުކުރުމަށް ނިންމާ ކޮމިޓީން ބަޖެޓް ފާސްކޮށްފިއެވެ.\nބަޖެޓް ކޮމިޓީން ރޭ ބޭއްވި ބަޖެޓު ދިރާސާކުރާ ކޮމިޓީގެ ބައްދަލުވުމުގައި މެމްބަރުންގެ އަގުލަބިއްޔަތުން ވަނީ ބަޖެޓަށް 366 އިތުރުކޮށް ބަޖެޓް ފާސްކޮށްފައެވެ. އެހެންކަމުން އަންނަ އަހަރަށް ލަފާކޮށް ދައުލަތުން ހުށަހަޅާފައިވާ ބަޖެޓު 37.8 ބިލިއަން ރުފިޔާއަށް އިތުރުވެގެންދާނެއެވެ.\nބަޖެޓަށް އިތުރުކުރުމަށް ކޮމިޓީން ނިންމާފައިވާ 366 މިލިއަން ރުފިޔާއަކީ ޕީއެސްއައިޕީ ޕްރޮގްރާމުތަކަށާއި އޮފީސްތަކުގެ ޚަރަދުތައް ހަމަޖެއްސުމަށް އިތުރުކޮށްފައިވާ ފައިސާއެވެ. ބަޖެޓަށް އިތުރުވި އަދަދަށް ފައިނޭންސް ހޯދަން ނިންމާފައި ވަނީ 929 މިލިއަން ރުފިޔާގެ ޓީބިލު ވިއްކައިގެންނެވެ.\nބަޖެޓަށް އިތުރު ކުރި މި އަދަދާއެކު، ބަޖެޓް ޑެފިސިޓް 5.9 ބިލިއަން ރުފިޔާއަށް އިތުރުވާނެއެވެ. ބަޖެޓް ޑެފިސިޓްގެ ފައިސާ ހޯދަން ޖަޕާނަށް 300 މިލިއަން ޑޮލަރުގެ ސަމުރާއީ ބޮންޑެއް ވިއްކަން ވަނީ ނިންމާފަ އެވެ. ފިނޭންސް މިނިސްޓަރު އިބްރާހިމް އަމީރު މީގެ ކުރިން ވިދާޅުވެފައިވާ ގޮތުގައި އެ 300 މިލިއަން ޑޮލަރުގެ ބޮންޑު ގެރެންޓީ ކުރާނީ ޖަޕާން ބޭންކް ފޮ އިންޓަނޭޝަނަލް ކޯޕަރޭޝަން (ޖޭބިކް)އިން ކަމަށެވެ.\nމަޖިލިހަށް ބަޖެޓް ހުށަހަޅުއްވަމުން ފިނޭންސް މިނިސްޓަރ އިބްރާހިމް އަމީރު ވިދާޅުވީ 2020ވަނަ އަހަރުގެ ބަޖެޓުގެ އެންމެ ބޮޑު އެއް އަމާޒަކީ، ރާއްޖެއަށް ބޭނުންވާ އަސާސީ އުމްރާނީ ވަސީލަތްތައް ޤާއިމުކުރުންކަމަށެވެ. ފިނޭންސް މިނިސްޓަރ ވިދާޅުވީ، އަންނަ އަހަރުގެ ބަޖެޓު ވެގެންދާނީ ދިވެހި އެންމެހާ ރައްޔިތުންނަށް ގަދަރުވެރި ދިރިއުޅުމެއް ހޯދައިދިނުމަށް މަގުފަހިކޮށްދޭނެ ބަޖެޓަކަށްކަމަށެވެ.\nއަންނަ އަހަރު ޖުމްލަ ޢާމްދަނީ އާއި ހިލޭއެހީގެ ގޮތުގައި 29.9 ބިލިއަން ރުފިޔާ ދައުލަތަށް ލިބޭނެކަމަށް ލަފާކޮށްފައިވާއިރު ޢާމްދަނީގެ އެންމެ ބޮޑު ބައެއް ޙިއްސާކުރަނީ ޓެކުހުގެ ގޮތުގައި ލިބޭ ފައިސާއިންނެވެ.


މޯލްޑިވްސް ފުޑް އެންޑް ޑްރަގް އޮތޯރިޓީގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މިވަޒީފާއަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލް މީހެކެވެ.\nމޯލްޑްސް ފުޑް އެންޑް ޑްރަގް އޮތޯރިޓީ\nޑިވިޜަން / ސެކްޝަން\nނޭޝަނަލް ހެލްތް ލެބޮރޭޓަރީ ޑިވިޜަން / މައިކްރޯބަޔޮލޮޖީ ސެކްޝަން\nޓެކްނިކަލް ކޯ އެލަވަންސް ގެ ގޮތުގައި މަހަކު މުސާރައިގެ %28.\nސްޕެޝަލް ޑިއުޓީ އެލަވަންސްގެ ގޮތުގައި މުސާރައިގެ %35.\nއެމް. އެފް. ޑީ.އޭގެ މެންޑޭޓް ހިންގުމަށް އަދި ނެޝަނަލް ހެލްތް ލެބޯޓްރީގެ ލަނޑުދަނޑިތައް ހާޞިލްކުރުމަށް ކުރަންޖެހޭ މަސައްކަތްކުރުން.\nފެނާއި ކާބޯތަކެތީގެ މައިކްރޯބަޔޮލޮޖިކަލް ލެބޯޓްރީގައި ކުރާ މަސައްކަތްތައް ބަލަހައްޓާ ސުޕަވައިޒް ކޮށް ސިވިލް ސަރވިސް ކޮމިޝަނުން އަންގަވާފައިވާ ގޮތުގެ މަތިން މުވައްޒަފުންގެ ފެންވަރު ބެލުން.\nފެނާއި ކާބޯތަކެތީގެ މައިކްރޯބަޔޮލޮޖިކަލް ޓެސްޓްތައް ކުރުމަށް ބޭނުންވާ މީޑިޔާތައް ތައްޔާރު ކުރުމަށް އެހީތެރިވެ ސުޕަވައިޒް ކުރުން.\nފެނާއި ކާބޯތަކެތީގެ މައިކްރޯބަޔޮލޮޖިކަލް ލެބޯޓްރީއަށް ބޭނުންވާ އައު ޓެސްޓްތައް ޑިވެލޮޕްކުރުން.\nސްޓެރިލައިޒޭޝަން އަދި ޑި ކޮންޓެމިނޭޝަންގެ މަސައްކަތް ކުރުން.\nލެބޯޓްރީގެ އޯޑަރ ލިސްޓް ތައްޔާރުކުރުން.\nISO/IEC 17025 ސްޓޭންޑަޑްއަށް ލެބޯޓްރީ ދެމެހެއްޓުމަށްޓަކައި ކުރަންޖެހޭ މަސައްކަތްތައް ކުރުން.\nރިޕޯޓް، ޔައުމިއްޔާ އަދި ސްޓެޓިސްޓިކަލް ޑޭޓާ ތައްޔާރުކުރުން.\nވެޓެރިނަރީ ލެބޯޓްރީ (ބީ އެސް އެލް ކްލާސް 2) ގެ މަސައްކަތް ޑިވެލޮޕްކުރުމަށް ބޭނުންވާ ކަންތައްތައް ކުރުން.\nPCR ބޭނުންކޮށްގެން ކުރަންޖެހޭ ޓެސްޓްތައް ޑިވެލޮޕްކޮށް ޓެސްޓް ކުރުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2.މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮއްފައިވުން.\nއެނަލިޓިކަލް ކެމިސްޓްރީ، ބަޔޯކެމިސްޓްރީ، ބަޔޯޓެކްނޮލޮޖީ، ފުޑް ސައިންސް، މައިކްރޯބަޔޮލޮޖީ\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ www.health.gov.mv ވެބްސައިޓުންނާއި ކައުންޓަރުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 28 އޮގަސްޓް 2018 ގެ 13:30 ގެ ކުރިން، މިނިސްޓްރީ އޮފް ހެލްތް ގެ ކައުންޓަރަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2018 ވަނަ އަހަރުގެ ސެޕްޓެންބަރު މަހު މިނިސްޓްރީ އޮފް ހެލްތު (ރޯޝަނީ ބިލްޑިންގ) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ލިބޭފަރާތެއް ޝޯޓްލިސްޓް ކުރެވޭނެއެވެ.\nމި އިޢުލާނާއި ގުޅިގެން މަޢުލޫމާތު ސާފުކުރައްވަން ގުޅާނީ3014325 އަށެވެ.\nސުންގަޑި: 28 އޮގަސްޓް 2018 1331


މިއަދަކީ މާތްވެގެންވާ ބޮޑު ދުވަހެއް، ޙައްޖު ދުވަސް – DhiDaily\nމިއަދަކީ މާތްވެގެންވާ ބޮޑު ދުވަހެއް، ޙައްޖު ދުވަސް\nމާތްރަސްކަލާނގެ އިރާދަކުރައްވާ ކޮންމެ އެއްޗެއް މާތް ކުރައްވާ ޚިޔާރުކުރައްވަވައެވެ. އެގޮތުން، މިއަދައަކީ އެކަލާނގެ މާތް ކުރެއްވި ދުވަސްތަކުގެ ތެރެއިން ދުވަހެކެވެ. އެއީ މާތްވެގެންވާ އަރަފާތު ދުވަހެވެ. މަތިވެރިވެގެންވާ ޙައްޖު ދުވަހެވެ. މިދުވަހުގެ ހެޔޮކަމުގެ ބޮޑުކަމާއެކު ޢަރާފާތުގެ އަހުލުވެރިންނަށް ﷲ ދެއްވާ ދަރުމައާއި ސަވާބުގެ ގިނަގުނަ ވެގެންވާ ދުވަހެކެވެ.\nމިއީ އަޅުގަނޑުމެން މުސްލިމުން އެއްގޮތަކަށް ވެސް ނަގައިލައިގެންވާނެ ދުވަހެއް ނޫނެވެ. ޢަރަފާތް ދުވަހަކީ މާތްވެގެންވާ ދުވަހެކެވެ. ދަންނަ ބޭކަލުން ވިދާޅުވާ ގޮތުގައި މިއަދަކީ މަތް ﷲއަށް ދަންނަވާ ދުޢާ އިޖާބަކުރައްވާނެ ދުވަހެއް ކަމަށެވެ. މިއަދަކީ ﷲގެ އަޅުތަކުންނަށްޓަކައި މަލާއިކަތުންގެ އަރިހުގައި ﷲ ސުބުޙާނަހޫވަތަޢާލާ ފަޚުރުވެވޮޑިގަންނަވާ ދުވަސް ކަމަށްވެސް އިލްމުވެރިން ވިދާޅުވެފައިވެއެވެ.\nމިއަދަކީ އަޅުގަނޑުމެންގެ މައްޗަށް ﷲ ރަހުމަތެއް ކަމުގައި ބާވައިލެއްވި އިސްލާމް ދީން ފުރިހަމަ ކުރެއްވި ދުވަސްވެސްމެއެވެ. މިއަދަކީ އެންމެ ގިނައިން ފާފަފުއްސަވައި ނަރަކައިން މުއްތިކުރުމުގެ ދުވަސް ކަމަށްވެސް އިލްމުވެރިން ވިދާޅުވާ ދުވަހެވެ. އެހެން ވުމާއެކު މިއަދުގެ ފޮނިމީރުކަން ހޯދުމަށް އެންމެން ވެސް ގަދައަޅއި މަސައްކަތް ކުރާށެވެ.\nމިފަދަ މާތްދުވަހެއް މާތް ﷲ އިސްލާމުންގެ މައްޗަށް ލެއްވުމުން އެދުވަހުގެ ބޭނުން އެންމެ ފުރިހަމަ ގޮތުގައި ހިފަންވާނެއެވެ. މިއަދު ހިފާ ރޯދައަކީ ދެއަހަރުގެ ކައްފާރާ ކަމަށްވެސް ދަންނަ ބޭކަލުން ވިދާޅުވެފައިވެއެވެ. އެހެން ވުމުން ޙައްޖުވެރިން ފިޔަވާ މިއަދު ރޯދަހިފުމަކީ ކޮންމެ މުސްލިމެއްގެ މައްޗަށް އޮތް ސުންނަތެކެވެ. މިއަދު އަޅުގަނޑުމެން ހިފަމުންދާ ރޯދަ އަދި މާތް ﷲ އަށް ދަންނަވާ ދުޢާ އިޖަބާކޮށް ދެއްވާށިއެވެ.\nމާތް ރަސްކަލާނގެ އަޅުތަކުންނަށްޓަކައި ނިޢުމަތްތައް ފުރިހަމަ ކުރެއްވި މިދުވަހުގެ ހުރުމަތާމެދު އަޅުގަނޑުމެން ވިސްނަންވާނެއެވެ. އެކަމުން އިބްރަތް ލިބިގަންތުން މުހިންމެވެ. މިފަދަ މާތްވެގެންވާ ދުވަހެއް އަޅުގަނޑުމެންގެ މައްޗަށް މާތް ﷲ ލައްވާފައިވާއިރު އަޅުގަނޑުމެންގެ އަމަލްތައް ހުރީ ﷲ އެންގެވި ގޮތަށްތޯ ސުވާލު ކޮށްލަން ޖެހެއެވެ. ތިމާގެ އަމަލު ތަކާމެދު ސުވާލު އުފެއްދުމަށްފަހު އަމަލުތައް މާތް ރަސްކަނލާންގެ ރުހިވޮޑިގަންނަވާ ގޮތަށް ބަދަލު ކޮށް އެކަލާނގެ ލޯތްބާއި، ރުހިވޮޑިގަތުން ހޯއްދެވުމަށް އެންމެން މަސައްކަތް ކުރަމާ ހިނގާށެވެ.\nމިއަދު މާތްވެގެންވާ މައްކާގެ ފަޒާވަނީ ޙައްޖާޖީންގެ ތަލްބިޔާގެ އަޑުން ގުގުމައިލާފައެވެ. ޙައްޖުގެ އަޅުކަން އަދާކުރުމަށް މައްކާގެ މާތްބިމަށް ދެމިލިއަނަށްވުރެ ގިނަމީހުންވަނީ ޖަމާވެއެވެ. ނަމަވެސް މިފަހަރުގެ މާތް ޙައްޖުގެ އަޅުކަން އަދާ ކުރުމުގެ ފުރުޞަތު މުޅިދުނިޔެއަށް ކުރިމަތި ވެފައިވާ ކޯވީޑް-19ގެ ބަލިމަޑުކަމުގެ ސަބަބުން ލިބިފައިވަނީ ހަމައެކަނި މައްކާގައި ދިރިއުޅޭ ފަރާތްތަކަށެވެ. ކަޢުބަތުﷲ އަށް އަޅުގަނޑުމެންނަށް ނުދެވުނު ކަމަށްވިޔަސް އަމިއްލަ ފަސްގަނޑުގައި ތިބެގެން ﷲއަށް ދުޢާދަންނަވަން ހިގާށެވެ. ކުރެވިފައިވާ ފާފަތަކުގެ މައްޗަށް ހިތާމަކޮށް އެ ފާފަތައް އަފޫކޮށް ދެއްވުމަށް އެދި ދީލަތިވަންތަ މާތް ﷲގެ ޙަޟުރަތުގައި އެދި ދަންވާށެވެ.\nޙައްޖުގެ އަޅުކަމަކީ ކުޅަދާނަވެގެންވާ ކޮންމެ މުސްލިމެއްގެ މައްޗަށް އުމުރުން އެއްފަހަރު އަދާ ކުރުމަށް ﷲ ފަރުޟު ކުރައްވާފައިވާ އަޅުކަމެކެވެ. މިއަޅުކަން އަދާ ކުރުމަށް ދުނިޔޭގެ އެކިކަންކޮޅު ތަކުން އެތައްސަތޭކަ މުސްލިމުންނެއް މައްކާގައި ހުންނަ ގެފުޅަށް ޖަމާވެއެވެ.\nﷲގެ ޙަޟުރަތުގައި އެއްވެސް މީހަކު ތަފާތު ކުރުމެއްނެތެވެ. އެމީހެއްގެ ތަފާތުކަމެއް އޮންނާނީ އެމީހެއްގެ ކިޔަމަންތެރިކަމާއި ތަގުވާވެރި ކަމުގެ މައްޗަށެވެ. ޙައްޖުގެ އަޅުކަމަކީ އިސްލާމީ ޒިކުރާ އާކޮށްދޭ ކެމެކެވެ. އިބްރާހީމްގެ ފާނުގެ މާތްވެގެންވާ ޒިކުރާއާވެސް ގުޅިފައިވާ ކަމެކެވެ. ގެފުޅު ބިނާ ކުރެއްވުމަށްފަހު އެކަލޭގެ ފާނު ކުރެއްވި ދުޢާގެ ހަނދާންތައް ވެސް އާކޮށް ދުވަހެކެވެ.\nމިހަދާންތަކާއެކު އިޚުލާސްތެރި ކަމާއެކު ތައުބާ ވަމާ ހިނގާށެވެ. މަތިވެރި ދަރުމަ އާއި ސަވާބު މާތް ﷲ ގެ ޙަޟުރަތުން ލިބޭތޯ ދުޢާ ދަންނަވަން ހިނގާށެވެ. ޙައްޖުގެ އަޅުކަން އަދާކުރަން މައްކާއަށް ގޮސްތިބި ޙައްޖާޖީންގެ ފާފަތައް ފުއްސަވައި އެމީހުންނަށް ޙައްޖުގެ ސަވާބައި ދަރުމަ ދެއްވާށިއެވެ. އަދި އަޅުގަނޑުމެންގެ ފާފަފުއްސަވައި އަޅުގަނޑުމެންނަށް ވެސް ހެޔޮ ތަޢުފީގު ދެއްވާށިއެވެ. އާމީން.


PG ge muvazzafaku positive vumun, Adeeb ge shareeai cancel koffi | Mihaaru\nޕީޖީގެ މުވައްޒަފަކު ކޮވިޑް-19 އަށް ޕޮޒިޓިވްވުމުން އަދީބުުގެ ޝަރީއަތް ކެންސަލްކޮށްފި\nކުރީގެ ނައިބު ރައީސް އަހްމަދު އަދީބު، މީގެ ކުރިން ބޭއްވި ޝަރީއަތުގެ އަޑުއެހުމަކަށް ކޯޓަށް ހާޒިރުކުރަނީ. -- ފޮޓޯ/މިހާރު\n09 ޖުލައި 2020 - 16:08\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅިގެން މަގާމުގެ ނުފޫޒު ބޭނުން ކުރުމާއި ރަސްމީ ހައިސިއްޔަތު ނަހަމަ ގޮތުގައި ބޭނުން ކުރުމާއި މަނީ ލޯންޑްރިން ހިމެނޭ ގޮތުން ހަތް ދައުވާއެއް އަދީބުގެ މައްޗަށް ދައުލަތުން ކްރިމިނަލް ކޯޓުގައި އޮތީ އުފުލައިފަ އެވެ.\nއެ މައްސަލަތަކުގެ ޝަރީއަތް މިއަދު މެންދުރު ބާއްވަން ހަމަޖެއްސިޔަސް، އެ އަޑުއެހުން ކެންސަލްކުރީ ޕީޖީ އޮފީހުގެ މުވައްޒަފަކު ކޮވިޑް-19 އަށް ޕޮޒިޓިވްވުމުން އެ އޮފީސް ޑިސްއިންފެކްޓް ކުރަން ޖެހުމުން ކަމަށް ކްރިމިނަލް ކޯޓުން ބުންޏެވެ. އެހެންވެ، އެ މައްސަލާގެ ޝަރީއަތް މިހާރު ތާވަލް ކޮށްފައިވަނީ އަންނަ އާދިއްތަ ދުވަހު ބޭއްވުމަށެވެ.\nއެމްއެމްޕީއާރުސީގެ ޚިޔާނާތާ ގުޅިގެން އަދީބުގެ މައްޗަށް ކުރިން އަށް އަހަރުގެ ޖަލު ހުކުމެއް ވެސް އިއްވި އެވެ. އެކަމަކު ފަހުން ހައި ކޯޓުން ވަނީ އެ ހުކުމް ބާތިލްކޮށްފަ އެވެ. ފަހުން ދައުވާ އުފުލި މައްސަލަތަކާ ގުޅިގެން އަދީބު މިހާރު ހުންނެވީ ގޭ ބަންދުގަ އެވެ.\nކުށްކުރުން ކްރިމިނަލް ކޯޓް ޕީޖީ އޮފީސް ކުރީގެ ނައިބު ރައީސް އަދީބު\nނޫސްވެރިން ކީއްވެތަ ނުލިއުނީ މިއީ ކިތައްވަނަ ފަހަރުކަން ޝަރީއަތް ކެންސަލްވި؟ ކޮންމެވެސް ދުވަހަކުން އަންނަ ޕްރެޝަރެއްގަ ޝަރީއަތް ފަހަރެއްގަ ބޭއްވުނަސް ހުކުމެއް ނާންނާނެ އޭނައަކަށް މިސަރުކާރު އޮތްހާ ހިނދަކު. އޭނާ ގެއްލުވާލި ފައިސާތައްވެސް ހޯދަން އުޅެނީ ޔާމީނު އަތުން. ޔާމީން އޭނާ ލައްވާ އެބުނާހާ ކަންކަން ކުރުވިނަމަ މިދިޔަ ސަރުކާރުގަ އޭނަ ޖަލުގަ އޮންނާކަށް ނުޖެހޭނެ.\nއަދީބާއި ޒިއަތުގެ މައްސަލައެއް ކުރިއަކަށް ނުގެންދާނެ، އެއީ ހުރިހައި މައްސަލަތަކެއްގެ ހެކިވެރިން އެ މީހުން ތިބޭނީ އަރާ މުގަ ބައިތިއްބާފަ\nއިންސާފަށް ބުނަންޔާ އަދީބު އަށް ވަރަށް އަދަބު ދެވިއްޖެ. ކިތައް އަހަރުވީ ޖަލުން ކޯޓުން ތަޅުވާތާ؟ ދައުލަތުން ރޭޕު ކުރާމީހުން ފަހަތުން ދާންވެއްޖެއްނުން. އެޔޮއް ބޮޑު ހުޅުމާލޭ ޔޫތު ސިޓީ، ބުރިޖް، ކޮލިޓީ އެތައް ރިސޯޓެއް ވުޖޫދަށް ގެނައުމަށް މަގުފަހިކޮށްދެއްވި. ޔާމީނު ލާރިކޮޅު ދަވާލީމައި ވެސް ކުއްވެރި ވަނީ އަދީބު؟؟\nތިޔަ މައްސަލަ ކެންސަލްވާތާ އަހަރު ދުވަސްވީ، ވާއެއްނުވާއެއް ނޭނގޭ\nޕޮށިޓިވު ނެގެޓިވް. ޕޮށިޓިވު ޑްރަަމްއެއް


Lanka gai dhin bomuge hamalaathakaa gulhey report parliament ah...\nލަންކާގައި ދިން ބޮމުގެ ހަމަލާތަކާ ގުޅޭ ރިޕޯޓް ޕާލިމެންޓަށް ހުށަހަޅައިފި\n2 ހަފްތާ,5ދުވަސް, 12 ގަޑި,7މިނެޓް, 46 ސިކުންތު ކުރިން 48013\nސްރީ ލަންކާގައި ދިން އީސްޓާ ސަންޑޭ ބޮމުގެ ހަމަލާއާ ގުޅޭ ގޮތުން ޕާލަމެންޓް ސިލެކްޓް ކޮމިޓީ (ޕީއެސްސީ) އިން ތައްޔާރުކުރި ފަހުގެ ރިޕޯޓް ޕާލަމެންޓަށް ހުށަހަޅައިފިއެވެ.\nރިޕޯޓް ހުށަހެޅީ ޕީއެސްސީގެ މެންބަރު ޖަޔަމްޕަތީ ވިކްރަމަރަތުނަ އެވެ. ޕީއެސްސީގެ ރިޕޯޓާ ގުޅިގެން އިދިކޮޅު މެންބަރު ދިނޭޝް ގުނަވަރުދަނާ ވަނީ ކަންބޮޑުވުން ފާޅުކޮށްފަ އެވެ. އޭނާ ވިދާޅުވީ ރިޕޯޓުގައި ވަނީ ބޮމުގެ ހަމަލާއާ އިދިކޮޅު މެންބަރުންނާ ގުޅުވައިފައި ކަމަށެވެ.\nގުނަވަރުދަނާ ވިދާޅުވީ ސްރީ ލަންކާ މުސްލިމް ކޮންގްރެސްގެ ލީޑަރު ރައޫފް ހަކީމަށް ތުހުމަތުތަކެއްކޮށް، ބޮމުގެ ހަމަލާގައި އިސްކޮށް އުޅުނު ޒަހަރާން ހާޝިމްއާ ރައޫފް ބައްދަލު ކުރެއްވި ކަމަށް ރިޕޯޓުގައި ލިޔެފައިވާ ކަމަށެވެ. ޕީއެސްސީގެ ތަހުގީގުގައި ވަރަށް ގިނަ ބަޔަކާ ވަނީ ސުވާލުކޮށްފަ އެވެ. އޭގެ ތެރޭގައި ރައީސް މައިތުރިޕާލާ ސިރިސޭނާ ވެސް ހިމެނިވަޑައިގަންނަވަ އެވެ.\nއީސްޓާ ބޮމުގެ ހަމަލާ އަލުން ތަހުގީގު ކުރުމަށް ރައީސް ސިރިސޭނާ މިދިޔަ މަހު ވަނީ އަންގަވައިފަ އެވެ. ބޮމުގެ ހަމަލާ އަލުން ތަހުގީގު ކުރަން ސިރިސޭނާ އެންގެވީ ޕާލަމެންޓާއި ފުލުހުންގެ ތަހުގީގު ވަކިފަރާތަކަށް ނުޖެހި ކުރިއަށް ގެންދެވިދާނެކަމާ މެދު ބައެއް ފަރާތްތަކުން ސުވާލު އުފެއްދުމުންނެވެ.\nއެޕްރީލް 21 ވަނަ ދުވަހު ކޮލަމްބޯގެ ތިން ފައްޅިއަކާއި ލަގްޒަރީ ހޮޓާތަކަށް އަމިއްލަ އަށް މަރުވެގެން ހަމަލާ ދިން ކަމަށް ސަރުކާރުން ބުނަނީ ނޭޝަނަލް ތައުހީދު ޖަމާއަތް (އެންޓީޖޭ) އިން ކަމަށެވެ. އެ ހަމަލާގެ ޒިންމާ ވަނީ އިސްލާމިކް ސްޓޭޓް (އައިއެސް) އިން ވެސް އުފުލައިފަ އެވެ.\nއިންޓަލިޖެންސް ރިޕޯޓްތަކާ ގުޅިގެން ސީރިއަސް ގޮތެއްގައި އަމަލު ކުރައްވާފައި ނުވާތީ ލަންކާގެ ޑިފެންސް މިނިސްޓަރު ކަމާއި ލޯ އެންޑް އޯޑާ މިނިސްޓަރުކަން ކުރައްވާ ސިރިސޭނާ އަށް ވެސް ވަނީ ފާޑުކިޔުންތައް އަމާޒުކޮށްފަ އެވެ.\nބޮމުގެ ހަމަލާގައި 258 މީހުން މަރުވި އެވެ. އޭގެ ތެރޭގައި ބިދޭސީ 45 މީހުން ވެސް ހިމެނެ އެވެ.\n2 ގަޑި ކުރިން90\nބާބްރީ މިސްކިތުގެ ދިފާއުގައި އަޑު އުފުލާ މީހުންނާމެދު އިންޑިއާ ފުލުހުން ފިޔަވަޅު އަޅަނީ\n1 ދުވަސް ކުރިން 15 0\nޝީ ޖިންޕިންގް ބްރެޒިލް އާއި ގްރީސްއަށް ވަޑައިގަންނަވަން ނިންމަވައިފި\n3 ދުވަސް ކުރިން 24 0\nއިރާޤުގައި ކާފިއު އިޢުލާން ކޮށްފި\n2 ހަފްތާ ކުރިން 37 0


PPM ge PG group ge leader akah Saleem hama jassaifi | Mihaaru\nމެމްބަރު ސަލީމް: ޕީޕީއެމްގެ ޕީޖީ ގްރޫޕްގެ ލީޑަރަކަށް އޭނާ ވަނީ ހަމަޖައްސާފައި -- ފޮޓޯ/މިހާރު\n11 ޖޫން 2019 - 22:36\nއިދިކޮޅު ޕީޕީއެމްގެ ނައިބު ރައީސް އަދި މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް ކުރެއްވި ޓްވީޓެއްގައި ވިދާޅުވީ، ޕީޖީ ގްރޫޕްގެ ލީޑަރަކަށް ސަލީމް ހަމަޖެއްސީ އެ ޕާޓީގެ މަޖިލިސް މެމްބަރުންގެ އިއްތިފާގުން ކަމަށެވެ.\nސަލީމަކީ މިދިޔަ 18 ވަނަ ރައްޔިތުންގެ މަޖިލީހުގައި ވެސް ޕީޕީއެމްގެ މެމްބަރެކެވެ.\nއޭނާ ގެންދަވަނީ 2009 ވަނަ އަހަރުން ފެށިގެން އޭދަފުށި ދާއިރާގެ ގޮނޑި ފުރުއްވަމުންނެވެ. އަދި ސަލީމަކީ 18 ވަނަ ރައްޔިތުންގެ މަޖިލިހުގައި ތިއްބެވި ޕީޕީއެމްގެ އެތައް މެމްބަރުންނެއްގެ ތެރެއިން 19 ވަނަ މަޖިލިހަށް އިންތިޚާބުވި މަދު ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެވެ. މިދިޔަ ރައްޔިތުންގެ މަޖިލިހުގައި ތިއްބެވި ޕީޕީއެމްގެ މެމްބަރުންގެ ތެރެއިން މި ފަހަރު ކާމިޔާބު ކުރެއްވުނީ އެންމެ ހަތަރު ބޭފުޅަކަށެވެ.\nއާ މަޖިލީހުގައި ޕީޕީއެމްގެ ފަސް މެމްބަރުން ތިއްބަވަ އެވެ. އެއީ ޝިޔާމާއި ސަލީމްގެ އިތުރުން މަހިބަދޫ ދާއިރާގެ މެމްބަރު އަހުމަދު ތޯރިގާއި ތ. ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫނާއި ކ. ގުރައިދޫ ދާއިރާގެ މެމްބަރު އިބްރާހިމް ރިޒާ އެވެ. މަޖިލީހުގައި ޕީޕީއެމާ އެކު ދެން މަސައްކަތް ކުރަނީ ޕީއެންސީގެ ތިން މެމްބަރުންނެވެ.\nރައްޔިތުންގެ މަޖިލިސް ޕީޕީއެމް އަހުމަދު ސަލީމް (އޭދަފުށި) ޕީޕީއެމް ޕާލަމެންޓްރީ ގުރޫޕް އިދިކޮޅު ފަރާތްތައް\nސަލީމުގެ ގުދަނެއްގެ ސުޓާފުންވެސް ގިނަވާނެ ދޯ ......ހީހީ ހަލާކު\nހާދަ ބައިވަރު ޕޕމ މަޖްލިސް މެމްބަރުން ތިބެއޭދޯ.. ފުޓްސަލް ޓީމެއްވެސް ހަމަނުވޭ...\n5 މީހުންގެ އާރކާޓީ އަކަށް ތިޔަ ހުރެވުނީ. އާރުކާޓީ އަށް ޙާއްސަ ކުރެވިފައިވާ ކޮޓަރި ކޮލުގައި އިންނަވަނިކޮއް ބަޔަކު ގޮސް ކޮޓަރީގެ ދޮރު ވައްޓާލަންދެން އެވެރިންގެ ކުރިމަތީގައި މޭގަނޑު ނެރެލާފައި ފުއްޕާލައިގެން އަބަދުވެސް ހުންނާތި!\nމީވެސް މީހެެއް ދޯ؟\nރުމްބޯއީ އޭކިޔާފަވެސް އެއޮތީ ހޮވާފަ! ރައްޔިތުން ވާނީ ރައްޔިތުންނަށް، އެއީ ކޮންމެ ވެރިކަމެއްގައި ވިޔަސް!\nރޭޑް މޭން ތީ އަސްލު ޔެލޯ މޭންއެއް.\nބާރެއް ނެތިފަ އޮތީމަ ސަލީމަށް ބާރެއް ލިބޭއިރަށް ސަލީމު ފެއަށް\nކޮމާ ބޭނުން ކުރުމުގެ މުހިއްމުކަން މި ޖުމްލައިން އެބަ އެނގޭ\nއެބުނާހެން. ރީތި ޖުމްލައެއް. އެކަމަކު ކޮމާ ނެތީމާ ކިޔާލަންޖެހުނު ދެތިންފަހަރު.\nމިދިޔަ ފަސް އަހަރު ތި މަގާމު ފުރުއްވިނަމަ ވަރަށް ތަފާތުވީސް.. މަރުހަބާ ސަލީމް


ސިޓީގެ މޮޅާ އެކު ގާޑިއޯލާ އަށް ތާރީހީ ރެކޯޑެއް\nޢަލީ ޝަހީމް 25 ސެޕްޓެމްބަރ 20214މަސް ކުރިން\nއިނގިރޭސި ޕްރިމިއާ ލީގުގައި މިއަދު ޗެލްސީ އަތުން 1-0 އިން މެންޗެސްޓަރ ސިޓީ މޮޅުވި މެޗާ އެކު، ސިޓީގެ ތާރީހުގައި އެންމެ ގިނަ މޮޅު ހޯދި ކޯޗުގެ ރެކޯޑް ޕެޕް ގާޑިއޯލާ އަށް ލިބިއްޖެ އެވެ.\n2016 ވަނަ އަހަރު ސިޓީގެ ކޯޗުކަމާ ހަވާލުވެ ގާޑިއޯލާގެ ކޯޗުކަމުގައި އެ ކްލަބް ކުޅުނު 303 މެޗުން 221 މޮޅު ވަނީ ހޯދައިފަ އެވެ. މިއީ މޮޅުވުމުގެ 72.9 އިންސައްތަ ރޭޓެކެވެ. ސިޓީގެ އެންމެ ކާމިޔާބު ކޯޗުގެ ޝަރަފް ގާޑިއޯލާ އަށް ލިބުނުއިރު މީގެ ކުރިން މި ރެކޯޑް އޮތީ 592 މެޗުން 220 މޮޅު ހޯދި ލެސް މެކްޑޮވެލް އަތުގަ އެވެ. ގާޑިއޯލާ ރެކޯޑް ހެދީ މެކްޑޮވެލް އަށް ވުރެ 289 މެޗު މަދުން ކުޅެގެންނެވެ.\nމެޗުގެ ކުރިން އޮތް ނޫސްވެރިންގެ ބައްދަލުވުމުގައި އުމުރުން 50 އަހަރުގެ ގާޑިއޯލާ ބުނީ ސިޓީގެ ތާރީހުގައި އެންމެ ގިނަ މޮޅު ހޯދުމުގެ ރެކޯޑް ހެދިއްޖެ ނަމަ ވާނީ ވަރަށް ބޮޑު ޝަރަފަކަށް ކަމަށާއި، އެ ރެކޯޑަށް ދާން ލަސްނުކޮށް ޗެލްސީ ބަލިކުރަން ބޭނުންވާ ކަމަށެވެ.\nޗެލްސީ ކޮޅަށް ސިޓީގެ ހަމައެކަނި ލަނޑު މެޗުގެ ދެ ވަނަ ހާފުގައި ކާމިޔާބުކޮށްދިނީ ބްރެޒިލްގެ ފޯވާޑް ގެބްރިއަލް ޖީސުސް އެވެ.\n“މިއީ ވަރަށް ބޮޑު ފަހުރެއް. މުޅި ޓީމުވެގެން މި ކާމިޔާބީއަށް މިއައީ އެއްކޮށް މަސައްކަތްކޮށްގެން” ރެކޯޑް ހެދި މެޗަށް ފަހު ގާޑިއޯލާ ބުންޏެވެ.\nގާޑިއޯލާ އަކީ ތަށީގެ ގޮތުން ވެސް ސިޓީގެ އެންމެ ކާމިޔާބު ކޯޗެވެ. އޭނާގެ ކޯޗުކަމުގައި ސިޓީން މިހާތަނަށް 10 ތަށި ކާމިޔާބުކޮށްފައިވާއިރު، ހޯދަން ބޭނުންވެ ސިޓީގައި ގާޑިއޯލާ އަށް އަދި ނުލިބެނީ ޔޫއެފާ ޗެމްޕިއަންސް ލީގެވެ. މޮޅުގެ ގޮތުން ގާޑިއޯލާއާ ވާދަކުރި މެކްޑޮވެލް ސިޓީގެ ކޯޗުކަން ކުރީ 1950 އިން 1963 ވަނަ އަހަރުގެ ނިޔަލަށެވެ. އެ މުއްދަތުގައި މެކްޑޮވެލް އަށް ހަމައެކަނި ކާމިޔާބުކުރެވުނީ އިނގިރޭސި އެފްއޭ ކަޕެވެ.\nގާޑިއޯލާ ކޯޗިން ކެރިއަރު ފެށީ ބާސެލޯނާ އިންނެވެ. އެޓީމުގައި ގިނަ ކާމިޔާބީތަކެއް ހޯދުމަށް ފަހު ގާޑިއޯލާ ދެން ބަދަލުވީ ޖަރުމަނު ލީގުގެ ބަޔާން މިއުނިކަށެވެ. ބާސެލޯނާއާ އެކު 2009 ވަނަ އަހަރާއި 2011 ވަނަ އަހަރުގެ ޗެމްޕިއަންސް ލީގުގެ ތަށި ގާޑިއޯލާ ވަނީ ހޯދައިފަ އެވެ. އަދި އިނގިރޭސި ޕްރިމިއާ ލީގުގެ އިތުރުން ސްޕެނިޝް ލީގާއި ޖަރުމަނު ބުންޑަސްލީގާ ގާޑިއޯލާ ވަނީ ކާމިޔާބުކޮށްފަ އެވެ.\nސިޓީގެ ފެރާން ޓޮރޭޒް ބާސެލޯނާ އަށް ބަދަލުވާން އެއްބަސްވެއްޖެ


SunOnline: Mi mahu 14 in 19 ah UK in ai enmen test kuranee\nމިމަހުގެ 14އިން 19އަށް ޔޫކޭއިން އައި އެންމެން ޓެސްޓުކުރަނީ\nމުހައްމަދު އައުޒަމް 31 Mar 2020, 21:29\nމިމަހުގެ 14 ވަނަ ދުވަހާ 19 ވަނަ ދުވަހާ ދެމެދު އިނގިރޭސިވިލާތުން ރާއްޖެ އައި އެންމެންނާއި އަދި އެމީހުންނާިއ ކޮންޓެކްޓް ވީ އެންމެން ކޮވިޑް 19 އަށް ޓެސްޓް ކުރަން ނިންމައިފި އެވެ.\nދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ކޮވިޑް 19ގެ މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާނު މުހައްމަދު މަބުރޫކު އަޒީޒު ވިދާޅުވީ އިނގިރޭސި ވިލާތުން ރާއްޖެ އައި މީހުންގެ ތެރެއިން މިމަހުގެ 14 ވަނަ ދުވަހުން 19 ވަނަ ދުވަހާ ދެމެދު ރާއްޖެ އައި އެންމެން އަދި އެމީހުންނާއި ކޮންޓެކްޓްވީ މީހުން ކޮވިޑް 19 އަށް ޓެސްޓުކުރަން ނިންމާފައިވާ ކަމަށެވެ. އެގޮތަށް ނިންމާފައިވަނީ އިނގިރޭސި ވިލާތުން ރާއްޖެ އައި ތިން މީހުން ބައްޔަށް ޕޮޒިޓިވް ވުމާ ގުޅިގެން އިތުރަށް ބަލަން ޖެހޭ ކަންކަން ބެލުމަށް ކަމަށް މަބުރޫކު ވިދާޅުވި އެވެ.\nސަރުކާރުގެ ކަރަންޓީނު ފެސިލިޓީ ތަކުގައި ކަރަންޓީނު ކޮށްފައި ތިބި އެންމެން ކޮވިޑް 19 އަށް ޓެސްޓް ކުރުމަށްވެސް ސަރުކާރުން ވަނީ ނިންމާފަ އެވެ. ރާއްޖެއިން ބޭރުން ރާއްޖެ އަންނަ އެންމެން ކަރަންޓީނު ކުރަން ފެށީ މިމަހުގެ 21 ވަނަ ދުވަހުން ފެށިގެންނެވެ.\nއިނގިރޭސިވިލާތަކީ ހަލުވި ކަމާއެކު ކޮވިޑް ފެތުރެމުންދާ ގައުމެއްވެސް މެއެވެ. މިހާތަނަށް އިނގިރޭސިވިލާތުން އައި ތިން މީހަކު ވަނީ އެ ބައްޔަށް ޕޮޒިޓިވްވެފައެވެ. އެއީ ހުސްވެސް ދިވެހިންނެވެ. އޭގެ ތެރޭގައި އެއް ފްލައިޓަކުން އައި ދެ މީހުންވެސް ހިމެނެއެވެ. އާއިލީގޮތުން ތިމާގެ ދެމީހުން ކަރަންޓީނުކޮށްފައި ތިބީވެސް އެއް ކޮޓަރީގައެވެ.\nކޮރޯނާ ޖެހިފައިވާ 18 މީހަކު މިހާތަނަށް ރާއްޖެއިން ވަނީ ފެނިފައެވެ. އޭގެ ތެރެއިން ޕޮޒިޓިވްވި އިޓަލީގެ ދެ މީހަކު ވަނީ ފުރައިގެން ގޮސްފައެވެ. ކޮވިޑް ޖެހިގެން ރާއްޖޭގައި ތިބި މީހުންގެ ތެރެއިން ތިން ދިވެހިން ފިޔަވާ އެންމެން މިހާރު ވަނީ ރަނގަޅުވެފައވެެ.


Current Ge Mahsala Boduvefaivaa Feevakah Generator eh Gengosfi\nފީވަކަށް ޖަނަރޭޓަރެއް ގެންދިއުން-- ފޮޓޯ: ފެނަކަ\nކަރަންޓުގެ މައްސަލަ ބޮޑުވެފައިވާ ފީވަކަށް ޖަނަރޭޓަރެއް ގެންގޮސްފި\nށ. ފީވަކަށް ދިމާވެފައިވާ ކަރަންޓުގެ މައްސަލަ ހައްލުކުރަން ފެނަކައިން އެރަށަށް ޖަނަރޭޓަރެއް ގެންގޮސްފި އެވެ.\nފީވަކު އިންޖީނުގެ ހިންގަމުން ދަނީ ފެނަކައިގެ ދަށުންނެވެ. ޖަނަރޭޓަރުތަކަށް މައްސަލަ ދިމާވެ، އެރަށަށް 24 ގަޑިއިރު ކަރަންޓު ޔަގީންކޮށް ނުދެވޭތީ ނ. ހެނބަދޫން ޖަނަރޭޓަރެއް ގެނެސް، މައްސަލަ ހައްލު ކުރުމަށް ފެނަކައިން މަސައްކަތް ކުރިއެވެ. އެކަމަކު ހެނބަދޫން ޖަނަރޭޓަރެއް ގެންދިއުމަށް އެރަށު ރައްޔިތުން ދެކޮޅު ހަދައި އަޑު އުފުލާފައި ވެއެވެ.\nސީއެންއެމްއާ ވާހަކަ ދައްކަވަމުން ފީވަކު ކައުންސިލުގެ ރައީސް ހަސަން ސުޖާއު ވިދާޅުވީ، ކަރަންޓުގެ މައްސަލަ ހައްލު ކުރުމަށް އިއްޔެ އެރަށަށް ގެންގޮސްފައި ވަނީ 128 ކިލޯވޮޓުގެ އައު ޖަނަރޭޓަރެއް ކަމަށެވެ.\nއާބާދީގައި 1100 އަށް ވުރެ ގިނަ މީހުން ދިރިއުޅެމުން އަންނަ ފީވަކަށް ކަރަންޓު ފޯރުކޮށްދެމުން އައީ 150 އާއި 160 ގެ އިތުރުން 170 ކިލޯވޮޓުގެ ޖަނަރޭޓަރެއް ބޭނުންކޮށްގެންނެވެ. އެކަމަކު މިހާރު އެރަށުގައި ރަނގަޅަށް ހުރީ 160 ކިލޯވޮޓުގެ ޖަނަރޭޓަރު އެކަންޏެވެ. އެ ސަބަބާއި ހުރެ އެރަށަށް ކަރަންޓުގެ މައްސަލަ ބޮޑުވިއިރު އިއްޔެ އެރަށަށް ގެންދެވުނު ޖަނަރޭޓަރު މިހާރު އިންސްޓޯލް ކުރުމުގެ މަސައްކަތް ދަނީ ކުރަމުންނެވެ.\n"މިއަދުގެ ވަގުތެއްގައި ޖަނަރޭޓަރު އިންސްޓޯލް ކުރެވޭނެ." ސުޖާއު ވިދާޅުވި އެވެ.\nފީވަކަކީ އަބަދުވެސް ކަރަންޓުގެ މައްސަލަ ދިމާވާ ރަށެކެވެ. އެކަމަކު، ކަރަންޓުގެ މައްސަލަ ބޮޑުވީ، މިދިޔަ މަހުގެ ފަހުކޮޅެވެ. އެކަމުގެ ސަބަބުން ރަށުގެ އާންމުންނާއި ވިޔަފާރިވެރިންނަށް ބޮޑު ތަކުލީފެއް އުފުލަން ވަނީ ޖެހިފައެވެ.


Geyge ah internet dheynee live TV beley speedgai: Ooredoo\nލައިވް ޓީވީ ބެލޭ ސްޕީޑްގައި ގޭގެއަށް އިންޓަނެޓް ދޭނަން: އުރީދޫ\nއުރީދޫން ރާއްޖޭގައި ލޭންޑްލައިން އިންޓަނެޓުގެ ހިދުމަތް ދޭނީ ވަގުތުން ދައްކާ މަންޒަރުތައް އިންޓަނެޓު މެދުވެރިކޮށް ޓީވީ އާއި ޔޫޓިއުބުން ބަލާލެވޭހައި ހަލުވި ސްޕީޑެއްގައި ކަމަށް އުރީދޫން މިއަދު ބުނެފި އެވެ.\nއުރީދޫގެ ހެޑް އޮފް ސޭލް ހުސެއިން ނިޔާޒު ވިދާޅުވީ ކުރިއަށް އޮތް 6-3 މަހާއި ދޭތެރޭގެ މުއްދަތެއްގައި އިންޓަނެޓުގެ ހިދުމަތް ގޭގޭގައި ފެށޭ ވަރުވާނެ ކަމަށެވެ.\n"އެންމެ ފުރަތަމަ ހިދުމަތް ދޭން މި ފަށަނީ މާލެ އާއި ހުޅުމާލެ، ވިލިމާލެ އަށް. އެ އަށްފަހު ރާއްޖޭގެ އެހެން ހިސާބުތަކަށް ހިދުމަތް ފޭށޭނެ،" ނިޔާޒު ވިދާޅުވި އެވެ.\nރާއްޖޭގައި މިހާރު އިންޓަނެޓުގެ ހިދުމަތް ދެމުން ގެންދަނީ ދިރާގާއި އާރްއޯއެލް އިންނެވެ. ނަމަވެސް ސަރުކާރުން ވަނީ އިންޓަނެޓުގެ ހިދުމަތް ދިނުމަށް ތިންވަނަ ޕާޓީއެއްގެ ގޮތުން އުރީދޫއަށް ލައިސަންސް ދީފަ އެވެ. މި ހުއްދައާއެކު އުރީދޫން ވަނީ ގޭގެއަށް އިންޓަނެޓުގެ ހިދުމަތް ދިނުމުގެ މަސައްކަތް ފަށާފަ އެވެ.\nނިޔާޒު ވިދާޅުވީ އުރީދޫން ރާއްޖޭގައި މޮބައިލް ހިދުމަތް ފެށުމާއެކު އިންގިލާބެއް އައި ކަމަށާއި، މި އިންގިލާބު އިންޓަނެޓުގެ ހިދުމަތައް ވެސް ގެންނާނެ ކަމަށެވެ.\n"މޮބައިލް އިންޓަނެޓުގެ ވެސް އެންމެ ފަހުގެ ޓެކްނޮލޮޖީ ގެނެސްދިނީ އަޅުގަނޑުމެން. އިރާދަކުރެއްވިއްޔާ ގޭގެއަށް ދޭ އިންޓަނެޓުގެ ހިދުމަތައް ވެސް މި އިންގިލާބު އަންނާނެ. އަގާއި ހިދުމަތުގެ ފެންވަރުވެސް ރަނގަޅު ވާނެ،" ނިޔާޒު ވިދާޅުވި އެވެ.\nއޭނާ ވިދާޅުވީ އެ ކުންފުނިން މަސައްކަތް ކުރަމުން ގެންދަނީ މާލެ ހިމެނޭ ސަރަހައްދަށް ހިދުމަތް ފެށުމަށްފަހު، ރާއްޖޭގެ އެކި ހިސާބުތަކަށް ހިދުމަތް ފެށުމަށް ކަމަށާއި މި ހިދުމަތް ދިނުމަށް ބޭނުންކުރާނީ "ފައިބާ ޓު ހޯމް" ޓެކްނޮލޮޖީ ކަމަށެވެ.\n" ގަތަރުގައި ވެސް ގޭގެއަށް ހިދުމަތް ދޭން ބޭނުންކުރަނީ ފައިބަ ޓު ހޯމް. ހަމަ އެ ޓެންނޮލޮޖީ އަޅުގަނޑުމެންވެސް ބޭނުންކުރާނީ،" ނިޔާޒު ވިދާޅުވި އެވެ.\nއޭނާ ވިދާޅުވީ ވޭތުވެދިޔަ 10 އަހަރު ތެރޭގައި އިންޓަނެޓުގެ ހިދުމަތް ދިނުމުގެ ހުއްދަ އުރީދޫ އަށް ނެތުމުން ގިނަ ދަތިތަކާ ކުރިމަތިވި ކަމަށެވެ.


ލައްޖެހި ކާޅު - ވިކިޕީޑިއާ\nލައްޖެހި ކާޅު (ސައިންޓިފިކް ނަން: Ctenochaetus binotatus)ނުވަތަ (އިނގިރޭސި ބަހުން: Twospot surgeonfish)އަކީ ރާއްޖޭގެ ފަރުފަޅުތަކުގެ އުރަފަށުގައްޔާއި ފަރުމަތީގައި އުޅޭ ކަނޑުކާޅުގެ އާއިލާގެ މަހެކެވެ. މިއާއިލާގެ ބައެއް މަހުގައި ރީތި ކުރެހުންތަކާއި ކުލަތައް ހުރެއެވެ. އަނެއްބައި މަސް ފެންނަނީ ފާޅުކަމެއް ނުހުންނަ ކުލައެއްގައެވެ. މިއާއިލާގެ ހުރިހާ މަހެއްގެ ނިގޫކޮޅުގެ ދެފަރާތުގައި ވަރަށް ތޫނުކޮށް ހުންނަ ކުރަގަނޑެއް ނުވަތަ ކަށިތަކެއް ހުރެއެވެ. މިއީ ދާއަޅައިގެން ފަރުމަތިން ހިފާއުޅޭ މަސްތަކުގެ ތެރޭގައި ބައެއް ފަހަރު ފެނިފައި ހުންނަ މަހެކެވެ. މިމަސް އެންމެ ބޮޑުވަނީ 22 ސެންޓި މީޓަރަށެވެ. މިމަހުގެ ކާނާއަކީ މޫދު ފެއްސާއި ގަލު ފެއްސެވެ.\nމަހުގެ ބުރަކަށިމަތީ ކޮތަރީގައި 8 ހަރުކައްޓާއެކު 24 އާއި 27 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރީގައި3ހަރުކައްޓާއެކު 22 އާއި 25 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ނިގޫފަތުގެ ކޮޅު ހުންނަނީ ހަނދުފަޅި ބުރަށް ކަފިކޮށެވެ. މަހުގެ ކުލައަކީ މުށިކުލަ އެވެ. ކޮތަރިބައި ހުންނަނީ ހަށިގަނޑަށްވުރެ ފަނޑުކުލައެއްގައެވެ. މަހުގެ ދެއަރިމަތީގައި ފަނޑުރޮނގުތަކެއް މަހުގެ ދިގަށްވާގޮތަށް ހުރެއެވެ. ބޮލުގައި ވެސް ފަނޑު ތިކިތަކެއް ހުރެއެވެ.\nމަހުގެ މަތީ ކޮތަރިބައިގައްޔާއި ބަނޑުދަށް ފަރާތު ކޮތަރިބައިގެ އެންމެ ފަހަތުން ބުޑުދޮށުގައި ކަޅުކުލައިގެ ދެލައް ފާޅުކޮށް ފެންނަން ހުރެއެވެ. ކަނޑުކާޅުގެ މިބާވަތަށް ކިޔާ ވަކި ޚާއްޞަ ނަމެއް ރިކޯޑް ކުރެވިފައި ނެތުމާއެކު މިމަހަަށް ކިޔާ ޢިލްމީ ނަމާ، އިގިރޭސިނަމާ އަދި މަހުގައި ހުރި ޚާއްޞަ ސިފަޔަށް ވިސްނާ ލައްޖެހި ކާޅު ކިޔާފައި ވަނީ އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ޖެނުއަރީ 2008، 17:06 ގައެވެ.


NASA in handhugai bahatta faahana design kurumuge furusathu ammukoh hulhuvaalaifi - One Online\nނާސާ އިން ހަނދުގައި ބަހައްޓާ ފާހަނާ ޑިޒައިން ކުރުމުގެ ފުރުސަތު އާންމުކޮށް ހުޅުވާލައިފިއެވެ.\n2024 ވަނަ އަހަރު ހަނދަށް ދިއުމުގެ މަސައްކަތް ނާސާއިން ފަށާފައިވާއިރު ހަނދުގައި ބަހައްޓާ ފާހަނާ ޑިޒައިން ކުރުމަށް ހުޅުވާލާފައި ވަނީ ޗެލެންޖެއް ގޮތަށެވެ. "ލޫނާ ލޫ" ނަމުން ނަންދީފައިވާ މި ޗެލެންޖު ވަނީ ދެ ކެޓަގަރީއަކަށް ބަހާލައިފައެވެ. އެ ދެކެޓަގަރީ އަކީ ޓެކްނިކަލް އަދި ޖޫނިޔާ ކެޓަގަރީ އެވެ.\nނާސާއިން ބުނެފައިވަނީ ޓެކްނިކަލް ކެޓަގަރީގައި ބައިވެރިން 18 އަހަރުން މަތިވާން ޖެހޭނެކަމަށާއި 18 އަހަރުން ދަށުގެ ފަރާތެއްނަމަ ޖެހޭނީ ޖޫނިޔާ ކެޓަގަރީގައި ބައިވެރި ވާންކަމަށެވެ. އަގު ބޮޑު އިނާމުތަކެއް ހުށަހަޅާފައިވާ މި ޗެލެންޖުގައި ބައިވެރިވުމަށް މިހާރު ހުޅުވާލާފައިވާއިރު އޮގަސްޓު 17ގެ ކުރިން ޑިޒައިން ފޮނުވަން ޖެހޭނެއެވެ.\n"ލޫނާ ލޫ"ގެ އިނާމުތަކަށް ބަލާއިރު ޓެކްނިކަލް ކެޓަގަރީގެ ތިންވަނައަށް ހޮވޭ ފަރާތަށް 5000 ޑޮލަރު ދިނުމަށް ހަމަޖެހިފައިވާއިރު ދެވަނައަށް ދާ ފަރާތަށް 10000 ޑޮލަރު ދިނުމަށް ހަމަޖެހިފައި ވެއެވެ. އަދި ޓެކްނިކަލް ކެޓަގަރީން އެއްވަނައަށް ހޮވޭ ފަރާތަށް 20000 ޑޮލަރު ދިނުމަށް ނާސާއިން ވަނީ ނިންމައިފައެވެ.\nޖޫނިއާ ކެޓަގަރީގައި ނާސާއިން އިނާމު ދިނުމަށް ނިންމާފައިވަނީ އުމުރު ފުރާތަކަށް ބަހާލައިގެންނެވެ. އެގޮތުން 11 އަހަރުން ދަށުގެ އުމުރުފުރާ އަދި 11 އަހަރާއި 14 އަހަރާ ދެމެދުގެ އުމުރުފުރާގެ އިތުރުން 15 އަހަރާއި 17 އަހަރާ ދެމެދުގެ އުމުރުފުރާ އަށް ޖޫނިއާ ކެޓަގަރީ ބަހާލައިފައި ވެއެވެ. މި ކެޓަގަރީގެ އިނާމުތަކަށް ބަލާއިރު ހުރިހާ އުމުރު ފުރާއަކަށް ސެޓްފިކެޓާއި އަގުވަޒަންކުރުމުގެ އިތުރުން ނާސާގެ ލޯގޯ ޖެހި މާޗެންޑައިޒެއްގެ އިތުރުން އާދަޔާ ހިލާފު އިނާމެއް ލިބޭނެ ކަމަށް ނާސާއިން ބުނެއެވެ. އާދަޔާ ހިލާފު އިނާމަކީ ކޮން އިނާމެއްކަމެއް ނާސާއިން ބުނެފައެއް ނުވެއެވެ.\nނާސާގެ އަރޓެމިސް ޕްރޮގްރާމްގެ ދަށުން 2024 ވަނަ އަހަރު ވަނީ ފުރަތަމަ ފަހަރަށް އަންހެނަކު ހަނދަށް ގެންދިއުމުގެ ޕްރޮގްރާމްގެ މަސައްކަތްވެސް ފަށާފައެވެ.\nގުޅޭ ޓެގު ޓެކްނޮލޮޖީ ނާސާ ފަލަކީ އިލްމު ފަލަކީ އިލްމު


Dharivarunah Vana dhinun Singapore gai huttalaifi\nސްލޫލުގެ ކިޔެވުން ވާންޖެހެނީ ދަރިވަރުން ދިރިއުޅުމަށް ތައްޔާރުކޮށް ދިނުމަށް\nދަރިވަރުންނަށް ވަނަ ދިނުން ސިންގަޕޫރުގައި ހުއްޓާލައިފި\n30 ޖެނުއަރީ 2019, 13:30 |\nތައުލީމީ ނިޒާމު ތަކުގެ ތެރެއިން މުޅި ދުނިޔޭގައި ވެސް މަޝްހޫރު ސިންގަޕޫރުގެ ތައުލީމީ ނިޒާމުގައި ދަރިވރުންނަށް ވަނަ ދިނުން ހުއްޓާލަން ނިންމައިފިއެވެ. މިއަހަރުން ފެށިގެން އެންމެ ދަށް ކްލާހުން ފެށިގެން އެންމެ މަތީ ކްލާހުގެ ދަރިވަރުންގެ ވެސް ރިޕޯރޓް ފޯމުގައި ވަނަ ނުލިޔާ ގޮތަށް ގޮތަށް ސިންގަޕޫރުގެ އެޑިއުކޭޝަން މިނިސްޓްރީން ވަނީ ނިންމާފައެވެ.\nދަރިވަރުންގެ ރިޕޯރޓް ފޯމުގައި ނުޖަހަނީ ހަމައެކަނި ދަރިވަރުންގެ ވަނަ އެކަންޏެއްނޫނެވެ. ކުރިން ހިމަނަމުން އައި އެތައް ބައިވަރު ނަމްބަރުތަކެއް ނުހިމަނާ ގޮތަށް ވަނީ ނިންމާފައެވެ.\nދަރިވަރުންގެ ރިޕޯރޓް ފޯމުގައި ނުޖަހަން ނިންމާފައިވާ މައުލޫމާތުތައް\nދަރިވަރުގެ ކްލާހާއި ގްރޭޑް/ކްލާސް އެވްރެޖް\nއެންމެ ދަށް އަދި އެމްނެ މަތީ މާކްސް\nކުލަކުލައިން ނުވަތަ ދަށުރޮނގުން ފެއިލްވިކަން ހާމަކުރުން\nފައިނަލް ނަތީޖާއިން ފާސް ނޫނީ ފެއިލްވި ކަން\nސިންގަޕޫރުގެ އެޑިއުކޭޝަން މިނިސްޓްރީން ހާމަކުރާ ގޮތުގައި މި ބަދަލު މިގެނެވުނީ ދަރިވަރުން މިންކޮށް ވަޒަންކުރުމުގައި ދަރިވަރުންގެ ވާދަ ވެރިކަން ނައްތާލުމުގެ ގޮތުންނެވެ. މީގެ ސަބަބުން އުނގެނުމަކީ ވާދަވެރިކަމެއް ނޫން ކަމަށް ދަރިވަރުންނަށް ވިސްނިގެން ދާނެއެވެ.\nމިއަހަރުން ފެށިގެން ގްރޭޑް 1 އަދި2ގެ ދަރިވަރުންނަށް އިމްތިހާނު ދިނުމުން ހުއްޓާލުމުގެ އިތުރުން އެއްވެސް ބާވަތެއްގެ އެސެސްމެންޓެއް ދަރިވަރުންގެ ފައިނަލް ނަތީޖާއާއި ގުޅުވައިނުލެވޭނެ ކަމަށެވެ.\nނަމަވެސް ދަރިވަރުންގެ އުނގެނުމުގެ މަސައްކަތް ކުރަމުންދާ ގޮތް މުދައްރިސުން ބަލަމުންދާނެ ކަމަށް ހާމަކުރެއެވެ. އެގޮތުން ކްލާސް މަޝްވަރާތަކާއި ގޭގެ މަސައްކަތްތަކާއި ކުދި ޓެސްޓްތަކުން ދަރިވަރުންގެ ފެންވރު ދެނެގަނެވޭނެ ކަމަށެވެ. މި ލެވެލްގެ ދަރިވަރުންގެ ފެންވަރު ވަޒަންކުރުމުގައި މާކުހާއި ގްރޭޑް ދިނުމުގެ ބަދަލުގައި ބޭނުން ކުރެވޭނީ “ކޮލިޓޭޓިވް ޑިސްކްރިޕްޓަރސް” ކަމަށެވެ. ކޮލިޓޭޓިވް ޑިސްކްރިޕްޓަރސް ދަރިވަރުގެ ގާބިލްކަން ބުނެދޭނެ އަދި އިތުރަށް ހާސިލުކުރުން އެދޭ ގާބިލްކަމުގެ ވާހަކަ ހުށަހަޅާނެ ކަމަށެވެ.\nއެއަށްވުރެ ބޮޑެތި ކުދިން، ޕްރައމަރި އަދި ސެކަންޑަރީ ކުދިންގެ މާކްސްތައް ޑެސިމަލް/ފްރެކްޝަނުން ދިނުމުގެ ބަދަލުގައި ފުރިހަމަ ނަމްބަރަކަށް ބަދަލުކުރެވިގެން ދާނެކަމަށެވެ. އެއިގެ ސަބަބުން މާކްހަށް ސަމާލުކަން ދިނުން ކުޑަވެގެންދާނެ ކަމަށް ބެލެވެއެވެ. މިއާއެކު ވެސް ބެލެނިވެރިންނަށް ދަރިވަރުންގެ އުނގެނުން ކުރިޔަށް ދާގޮތުގެ މައުލޫމާތު ޕޭރެންޓް-ޓީޗަރ މީޓިންއިން ލިބެމުންދާނެކަމަށް މިނިސްޓްރީން ހަމަކުރެއެވެ.\nސްކޫލްތަކުގައި ވަނަ ދިނުމަކީ ޒަމާނުއްސުރެ ބައެއް ދަރިވަރުންނާއި ބެލެނިވެރިންނަށް ޝަރަފެއް ލިބޭ ކަމެއްކަން އެނގޭ ކަމަށާއި ނަމަވެސް އެކަން ބަދަލުކުރަނީ އެންމެންގެ ރަގަޅަކަށް ކަމަށް ބެލެނިވެރިންނާއި ބައްދަލުކުރައްވައި އެޑިއުކޭޝަން މިނިސްޓރު ހާމަކުރެއްވިއެވެ. މީގެ ސަބަބުން އުނގެނުމަކީ ވާދަވެރިކަމެއް ނޫންކަމަށާއި އެއީ ހަޔާތުގައި އަމިއްލަ ނަފުސު ރަނގަޅު ސުލޫކެއްގައި ގެންގުޅެން ދަސްކުރުންކަން އެންމެ ތުއްތު އިރުއްސުރެ ދަރިވަރުންނަށް ވިސްނިގެންދާނެ ކަމަށެވެ.


Abbas aa Pelosi bahdhalu kurahvaifi\nނޭންސީ ޕެލޯސީ (ލ) އަދި މަހްމޫދު އައްބާސް: ދެދައުލަތާ ބެހޭ ގޮން ވާހަކަ ދެއްކެވި\nއެމެރިކާ ގާނޫނު ހަދާ މަޖިލީހުގެ ރައީސް ނޭންސީ ޕެލޯސީ ފަލަސްތިންގެ ރައީސް މަހްމޫދު އައްބާސްއާ ބައްދަލުކުރައްވައިފި އެވެ.\nއައްބާސް އޮފީހުން ބަޔާނެއް މެދުވެރިކޮށް ބުނި ގޮތުން ދެބޭފުޅުންގެ މަޝްވަރާތަކުގައި ދެ ދައުލަތާ ބެހޭ ގޮތުން ވާހަކަ ދެކެވުނު ކަމަށެވެ.\nމެދުއިރުމައްޗަށް ސުލްހަ ގެނެވެން އޮތް އެންމެ ކުރު މަގަކީ ދެ ދައުލަތް -- އިޒްރޭލަށް މިނިވަން ދައުލަތެއް އޮންނަ ފަދައިން ފަލަސްތީނަށް ވެސް މިނިވަން ދައުލަތެއް އޮތުން ކަމަށް ޕެލޯސީއަށް އައްބާސް ދެންނެވި އެވެ.\nޕެލޯސީ ކިބައިން އައްބާސް އެދިވަޑައިގަތީ އިރުމަތީ ގުދުސްގެ އަވަށްތަކުން ފަލަސްތީން އާއިލާތައް ބޭރުކުރަން އިޒްރޭލުން ހިންގާ ޕްރޮގްރާމްތައް ހުއްޓައި ދިނުމަށެވެ.\nއެމެރިކާ އާއި ފަލަސްތީނާ ދެމެދު އޮތް ގުޅުން ޑޮނަލްޑް ޓްރަމްގެ ޒައާމަތުގައި އޮތީ ވަރަށް ބަލިކަށިވެފަ އެވެ.\nއެހެން ނަމަވެސް ޖޯ ބައިޑަން އެމެރިކާގެ ރައީސްކަމާ ހަވާލުވެ ވަޑައިގެން ފަލަސްތީނަށް ހެޔޮ ގޮތް ހަދައި ދެއްވުމަށް މަސައްކަތްތަކެއް ވަނީ ކުރައްވާފަ އެވެ.\nޖޯ ބައިޑަންގެ ޒައާމަތުގައި އެމެރިކާގެ އޮފިޝަލުން ފަލަސްތީނަށް ވަޑައިގަތުން ވަނީ އިތުރުވެފަ އެވެ. އަދި އައްބާސްގެ އަރިހަށް ވަޑައިގެން ސުލްހައާ ބެހޭ ގޮތުން މަޝްވަރާކުރުން ވަނީ އިތުރުވެފަ އެވެ.\nނޭންސީ ޕެލޯސީ މެދުއިރުމައްޗަށް ކުރައްވާ ދަތުރުގައި އެންމެ ފުރަތަމަ ވަޑައިގަތީ އިޒްރޭލަށެވެ. އިޒްރޭލު ސަރުކާރުގެ އިސްވެރިންނާ ބައްދަލު ކުރައްވައި ބޮޑުވަޒީރު ނަފްތަލީ ބެނެޓާ ވެސް ޕެލޯސީ ބައްދަލު ކުރެއްވި އެވެ.\nއިޒްރޭލުގެ ބޮޑުވަޒީރާ އެކު ކުރެއްވި މަޝްވަރާގައި އެމެރިކާއިން އިޒްރޭލަށް ޚާއްސަ ސަމާލުކަމެއް ދެއްވާ ކަމަށް ވިދާޅުވި އެވެ. އަދި މެދުއިރުމަތީގައި އިޒްރޭލަށާއި ފަލަސްތީނަށް މިނިވަން ދައުލަތެއް އޮންނަން ވާނެ ކަމަށް ވިދާޅުވި އެވެ.\nޕެލޯސީ ވިދާޅުވީ އެމެރިކާގެ ވިސްނުމަކީ ދެ ދައުލަތް ކަމަށާއި ފަލަސްތީނަށް ވެސް މިނިވަން ދައުލަތެއް ކަށަވަރު ކޮށްދިނުމަކީ އެމެރިކާއަށް ކުރަން ޖެހިފައި އޮތް ކަމެއް ކަމަށެވެ.\nއެމެރިކާ ފަލަސްތީން އިޒްރޭލް + މެދު އިރުމަތި މަހްމޫދޫ އައްބާސް ނަފްތަލީ ބެނެޓް


Maziya adhi TC ge thaureef FAM'ah\nމާޒިޔާ އާއި ޓީސީގެ ތައުރީފް އެފްއޭއެމްއަށް!\nއެފްއޭއެމްއަށް ފުރިހަމަ އެއްބާރުލުން ދޭނެ ކަމަށް ޓީސީ އަދި މާޒިޔާއިން ވަނީ ބުނެފައި\nކ. މާލެ 12 ސެޕްޓެންބަރ 2019 | ބުރާސްފަތި 18:45 5,139\nއެފްއޭއެމްގެ ރައީސް ބައްސާމް އަދީލް ޖަލީލު - މުހައްމަދު ޝަރުހާން\nމާޒިޔާ ސްޕޯޓްސް އެންޑް ރެކްރިއޭޝަން އަދި ޓީސީ ސްޕޯޓްސް ކްލަބް އޮތީ ފުޓުބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އާއެކު ކަން ހާމަކޮށް، އެ އިދާރާއަށް ތައުރީފް ކޮށްފިއެވެ.\nމާޒިޔާއިން ކުރި ޓުވީޓެއްގައި ބުނީ، ރާއްޖޭގެ ފުޓުބޯޅަ ކުރިއެރުވުމަށް އަދި ތަރައްގީ ކުރުމަށް އެފްއޭއެމްގެ ރައީސް ބައްސާމް އަދީލް ޖަލީލު ކުރައްވާ މަސައްކަތް ފާހަގަކުރާ ކަމަށެވެ.\nއެގޮތުން މާޒިޔާއިން ބުނީ، ބައްސާމްގެ ދައުރުގައި މިހާތަނަށް އެންމެ އިސްކަމެއް ދީގެން މަސައްކަތް ކޮށްފައިވަނީ ޒުވާން ކުޅުންތެރިން އުފެއްދުމާއި، ކޯޗުން ތަމްރީން ކުރުމުގެ އިތުރުން ކްލަބް އެޑްމިނިސްޓްރޭޝަންގެ ކަންކަން ހަރުދަނާ ކުރުމަށް ކަމަށާއި، އެފްއޭއެމްއަށް މާޒިޔާގެ ފުރިހަމަ އެއްބާރުލުން ލިބޭނެ ކަމަށެވެ.\nމީގެއިތުރުން މިހާރު އޮތް އެފްއޭއެމްގެ މެނޭޖްމަންޓުން ފުޓުބޯޅައަށް ބޮޑެތި ކުރިއެރުންތަކެއް ގެނެސްދޭނެ ކަމަށްވެސް މާޒިޔާއިން ވަނީ ބުނެފައެވެ.\nޓީސީން ކުރި ޓުވީޓެއްގައި ބުނީ، މިހާތަނަށް އެ ކްލަބަށް ކިރިޔާވެސް އެހީއެއް ވެފައި އޮތީ އެފްއޭއެމުން ކަމަށާއި، ސަރުކާރާއި އެހެން އެއްވެސް ބައެއްގެ އެހީތެރިކަމެއް ނުލިބި ކްލަބް ހިންގުމަކީ ކިހާވަރެއްގެ ކަމެއްކަން ކްލަބްތައް ހިންގާ މީހުންނަށް އެނގޭނެ ކަމަށެވެ. އަދި ޓީސީ އޮތީ އެފްއޭއެމްއާއެކު ކަމަށްވެސް އެ ކްލަބުން ބުނެއެވެ.\nމާޒިޔާ އަދި ޓީސީން މިގޮތަށް ބުނެފައިވަނީ އެފްއޭއެމްގެ ރައީސް ކަމުން ބައްސާމް ދުރުކުރުމަށް ގިނަ ބަޔަކު ގޮވާލަމުން އަންނަ ދަނޑިވަޅެއްގައެވެ.\nއެފްއޭއެމްއަށް ގިނަ ބައެއްގެ ފާޑުކިޔުންތައް އަމާޒުވެފައިވަނީ ދިވެހި ގައުމީ ޓީމު ފަހަކަށް އައިސް ހޯދަމުން އަންނަ ނަތީޖާގެ ސަބަބުން ކަމަށް ބެލެވެއެވެ. އަދި އެފްއޭއެމް ތެރޭގައި ކަރަޕްޝަންގެ ކަންކަން ހިނގާ ކަމަށްވެސް ތުހުމަތުތަކެއް ވަނީ ކުރެވިފައެވެ.


Sah’ha habaru Foarukohdhinumaky Dheenee Adhi Gaumy Vaajibeh - Huthuba - AO News\nސައްޙަ ޚަބަރު ފޯރުކޮށްދިނުމަކީ ދީނީ އަދި ޤައުމީ ވާޖިބެއް – ޚުޠުބާ\nނޫސްވެރިކަމާއި ޚަބަރު ފެތުރުމުގައި މަސައްކަތް ކުރާ ފަރާތްތަކުން ދީނީ އަދި ގައުމީ ވާޖިބެއް ކަމުގައި މިއަދު ގެ ހުކުރު ޚުތުބާ ގައި ފާހަގަކޮށްފިއެވެ.\nމިއަދުގެ ހުކުރު ޙުޠުބާގައި ޙަބަރު ފެތުރުމުގެ ޝަރުޢީ ހަމަތަކުގެ މައުލޫއަށް އަލިއަޅުވާލައި ބުނެފައިވަނީ މީޑިޔާ ތަކުގައި މަސައްކަތް ކުރާ ފަރާތްތަކުގެ ޒިންމާ މިއަދު ވަނީ ވަރަށް ބޮޑުވެފައި ކަމަށެވެ. ނޫސްވެރިކަމާއި ޙަބަރު ފެތުރުމުގައި އެއްވެސް އޮޅުވާލުމެއް ނެތި ކަމުގެ ހަޤީޤަތާއި އެއްގޮތަށް، މީސްތަކުންނަށް ސައްޙަ ޙަބަރާއި ތެދު މަޢުލޫމާތު ފޯރު ކޮށްދީ ، މަގު ދެއްކުމުގެ ޒިންމާ އަކީ ދީނީ އަދި ޤައުމީ ވާޖިބެއްކަމަށެވެ. އަދި ޙަބަރު ގެނެސްދޭ ފަަރާތްތަކުން އަދާކުރަމުން އެދަނީ މުޖުތަމަޢު އާއި ފަރުދުން އިސްލާހު ކުރުމުގެ ޒިންމާ ކަމުގައެވެ. މުޖުތަމައު ފަސާދަ ކުރުން ނޫން ކަމުގައެވެ. އެހެން ކަމުން މިކަން ކުރަން ޖެހޭނީ ޒިންމާދާރު ކަމާއި އަމާނަތްތެރިކަމާއި ތެދުވެރިކޮށް ކަމުގައި ކަމެވެ. ޝަރުއީ އަދި އަޙްލާޤީ އިމުގެ ތެރެއިން ކަމުގައެވެ. ޝަރުޢީ އުޤޫބާތްތަކަށާއި، މާތް الله އަމުރުފުޅަށް ބަދުބަސް ބުނުމެއް ނެތްކަމަށެވެ. މާތް اللهގެ ދީނަށާއި ، އެދީނުގެ ހުކުމްތަކަށް ފުރައްސާރަ ކޮށްގެން ނުވާނެކަމަށެވެ.\nއަދުގެ ދުނިޔެވަނީ ކިތަންމެ ދުރުގައި ތިއްބަސް ކުޑަކުޑަ ހިނދުކޮޅެއްގެ ތެރޭގައި ޝޯޝަލް މީޑިޔާގެ ޒަރީއާއިން މީސްތަކުންނާއި ހަމައަށް ޚަބަރުތައް އަންނަހެން ހުޅުވާ ލެވިފައިކަން ބުނެ ޙުތުބާގައި ވަނީ މުޖްތަމަޢުގެ ކޮންމެ ފަރުދަކުވެސް މުޖްތަމަޢުގެ މަސްލަހަތާއި އެެއްބައިވަންތަކަން ދަމަަހައްޓަން ޖެހޭކަމަށް ބުނެފައެވެ. ހަމަ މިޔާއެކު ދުނިޔެ މި ގޮތަށް ބަދަލުވެފައި ވުމުގެ ސަބަބުން ދޮގު ހަބަރުތަކާއި ދޮގު ވާހަކަ ފެތުރުމުގެ ނުރައްކާވެސް އިންތިހާ އަށް ބޮޑުވެފައިވާ ކަމަށް އަލިއަޅުވާލައިފައިވެއެވެ.\nދޮގު ޚަބަރު ފެތުރުމާއި ދޮގު ވާހަކަ ދެއްކުމުގެ ނުބައިކަމަށް އަލިއަޅުވާލައި އެކަމުގެ ސަބަބުން އުފެދޭ ފިތުނައިގެ ބޮޑުކަމަށް އަލިއަޅުވާލައި ، އިސްލާމްދީނުގައި ޔޯލަ ވާހަކަ ދެއްކުން ނަޙީ ކުރައްވާ މާތް الله ވަޙީ ކުރައްވާފައިވާ ބަސްފުޅެއްގެ މާނައަށް ޚުތުބާގައި އަލިއަޅުވާލައިފައި ވެއެވެ. “ތިބާއަށް އެކަމަކާއިމެދު އެނގުމެއް ނުވާ ކަމަކަށް، ތިބާ ތަބާ ނުވާށެވެ! ހަމަކަށަވަރުން، އިވުމާއި، ފެނުމާއި، ހިތާއި، މިއިން ކޮންމެ ކަމަކީ އެއާއި މެދު ސުވާލު ކުރައްވާނެ ކަމެއް ކަމުގައި ވެއެވެ” އިތުރަށް ރަސޫލު الله ﷺ ހަދީޘް ކުރައްވާފައިވާ ބަސްފުޅެއްގެ މާނަ ގެނެސްދީފައި ވެއެވެ. “މީހަކަށް އިވޭ ކޮންމެ ވާހަކައެއް ދެއްކުން ފާފައެއް ކަމުގައި ވުމަށް ފުދެއެވެ”.\nޚުތުބާ ގައި އިތުރަށް އަލިއަޅުވާލައިފައި ވަނީ. އިންސާނާ ދައްކާ ވާހަކަ އާއި، އެހެން މީހުންނަށް ފޯރުކޮށްދޭ މަޢުލޫމާތުތައް ބިނާ ކުރަން ޖެހޭނީ ޝަރުއީ ހަމަ ތަކުގެ މައްޗަށް ކަމަށެވެ. އެހެން މީހުންނަށް ފޯރު ކޮށްދޭ ޙަބަރާއި ، މަޢުލޫމާތު ވާން ޖެހޭނީ ތެދު ހަޤީޤަތަށް ކަމަށެވެ. އޭގައި އޮޅުވާލުމެއް ދޮގެއް އޮވެގެން ނުވާނެ ކަމަށެވެ.\nވަގު އެކައުންޓް ހަދައި ، މީސްތަކުންނަށް ތިމާއީ ކާކުކަން ނޭނގޭ ގޮތަށް މީސްތަކުންގެ އަބުރު ގެއްލޭ ފަދަ ވާހަކަތައް ޢާއްމު ކުރާ މީހުން މީސްތަކުންނަށް އޮޅުވައިލި ކަމުގައިވިޔަސް، މާތް الله އެކަންކަން މޮޅަށް ދެނެވޮޑިގެންވާކަން ދަނެ ބިރުވެތި ވާން ޖެހޭކަން ޚުތުބާގައި ބުނެފައިވެއެވެ.\nހުކުރު ޙުތުބާހުކުރު ދުވަސްނޫސްވެރިކަންސައްޙަ ޙަބަރު


BREAKING: Addu In Ithuru9Meehaku Covid Ah Fassi Vehjje - Vaguthu\nއައްޑޫން އިތުރު ނުވަ މީހަކު ކޮވިޑަށް ފައްސިވެއްޖެ\nއައްޑޫ ސިޓީން އިތުުރު ނުވަ މީހަކު ކޮވިޑް-19 އަށް ފައްސިވެއްޖެ އެވެ.\nއެ ސިޓީން މިއަދު ފައްސިވި ނުވަ މީހުންގެ ތެރޭގައި ހިމެނެނީ ހިތަދޫން ފައްސިވި ފަރާތްތަކާއި ގާތުން އެއްތާވި ފަސް މީހަކާއި، އެރަށުން ވަކި ތަރުތީބެއް ނެތި ނެގި ސުންކެއްގެ އިތުރުން، ހުޅުދޫން ފައްސިވި ދެ މީހަކާއި، ގަމުން ފައްސިވި މީހެކެވެ.\nމިއާއެކު އެ ސިޓީން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 201 އަށް އަރާފައެެވެ.\nއޭގެ ތެރެއިން މިހާރު ފަރުވާދެމުން ދަނީ 163 މީހަކަށެވެ. އޭގެ ތެރެއިން 92 މީހަކު ތިބީ ހިތަދޫގައެވެ. އަދި މަރަދޫގައި ހަ މީހަކު ތިބިިއިރު، މަރަދޫފޭދޫގައި ދެ މީހަކު އެބަތިއްބެވެ. އަދި ފޭދޫގައި 12 މީހަކު ތިބިއިރު، ގަމުގައި ފައްސިވެފައިވާ އެކަކާއި، ހުޅުދޫގައި 41 މީހެއްގެ އިތުރުން، މީދޫގައި ނުވަ މީހަކާއި، އައްޑޫ ކައިރި ރިސޯޓެއްގައި ފައްސި ވޭދަނައެއް އެބަ އުޅެއެވެ.\nއެ ސިޓީން ބަލި ޖެހުނު 38 މީހަކު ވަނީ ބަލިން ރަނގަޅުވެފައެެވެ. އަދި ބަލި ޖެހުނު ހަ މީހަކަށް ހޮސްޕިޓަލްގައި ދަނީ ފަރުވާދެމުންނެވެ.\nއައްޑޫގައި ހަލުވި ކަމާއި އެކީ ކޮވިޑް-19 ފެތުރެމުން އަންނާތީ އެޗްޕީއޭއިން ވަނީ ބަލި ކޮންޓްރޯލް ކުރުމުގެ ހަރުކަށި ފިޔަވަޅުތަކެއް އަޅާފައެވެ. އެގޮތުން ހަވީރު 16:00 އިން ފެށިގެން ފަތިހު 4:00 އަށް ކާފިއު މިހާރު ވަނީ އިއުލާނު ކޮށްފައެވެ.


Mash'hooru Majahlaa Ehge Bodu Photo Shoot Eh Kuriah Gendhiyaee Oneplus Phone Akun - Vaguthu\nމަޝްހޫރު މަޖައްލާއެއްގެ ބޮޑު ފޮޓޯޝޫޓެއް ކުރިއަށް ގެންދިޔައީ ވަންޕްލަސް ފޯނަކުން\nމަޝްހޫރު މަޖައްލާތަކުގެ ކަވަރު ޕޭޖުތަކުގައި ޖެހުމަށް ނަގާ ފޮޓޯތަކަކީ، ދުނިޔޭގެ މިންގަނޑުންވެސް އެންމެ ވަރުގަދަ ފޮޓޯތަކަށް ވާނެއެވެ. ހަމައެހެންމެ، އެފޮޓޯތައް ނެގުމަށް، އެންމެ ވަރުގަދަ ކެމެރާތަކާއި އެނޫންވެސް އާލާތްތައް ބޭނުންކުރާނެއެވެ. އަދި ވަކީން ޚާއްޞަކޮށް، "ވޮގު" ފަދަ އަގުބޮޑު އަދި މަޤުބޫލު މަޖައްލާތަކުގެ ފޮޓޯތައް ކޮލިޓީ ވާނެއެވެ.\nދާދިފަހުން، ވޯގް މަޖައްލާގެ އިންޑިޔާގެ އެޑިޝަންގެ ބަނޑޭރިގަނޑުގެ ފޮޓޯ ނެގުމަށް ކުރިއަށް ގެންދިޔަ ފޮޓޯ ޝޫޓުގައި، ބޮޑެތި ޑީއެސްއެލްއާރު ކެމެރާތަކުގެ ބަދަލުގައި ބޭނުންކޮށްފައިވަނީ ވަންޕްލަސްގެ ފޯނެކެވެ. ވަންޕްލަސް ކުންފުންޏާ ގުޅިގެން، މި ޝޫޓުގައި ބޭނުންކޮށްފައިވަނީ ކުރިއަށް ނެރުމަށް ހަމަޖެހިފައިވާ ވަންޕްލަސް6މަރުކާގެ ފޯނެކެވެ.\nމި ފޮޓޯތަކުގައި މޮޑެލް އެއްގެ ގޮތުން އަދިތީ ރާއޯ ހައިދަރީ ފެނިގެންދާއިރު، މި ފޮޓޯތައް ނަގާފައިވަނީ ޑީއެސްއެލްއާރު ކެމެރާއަކުން ނޫނޭ ނުބުނާނެކަމަށް ވަންޕްލަސް އިންވެސް ބުނެފައިވެއެވެ. ހަމައެހެންމެ، މި ފޮޓޯތައް ކޮލިޓީ ވެފައި ރީތިކަމަށް، އެތައް ބަޔަކުވެސް ބުނެފައިވެއެވެ.\nވަންޕްލަސްގެ އައު ފޯނު ނެރޭނެ ވަކި ތާރީޚެއް އަދި ހާމަކޮށްފައި ނުވިޔަސް، މިއީ މޮޅު ފޯނަކަށް ވާނެކަމަށް ޓެކްނޮލޮޖީ އާއި ސްމާޓް ފޯނު އިންޑަސްޓްރީ ދިރާސާ ކުރާ ފަރާތްތަކުން ބުނެއެވެ. ހަމައެހެންމެ، މި ފޯނުގައި ހިމެނޭ ކެމެރާ ވަރުގަދަވާނެކަމަށްވެސް އެފަރާތްތަކުން ބުނެއެވެ.\nމީގެކުރިން ނެރެފައިވާ ވަންޕްލަސް ފޯނުތަކުގައި ހިމެނޭ ކެމެރާތަކަކީވެސް، ގިނަ ބަޔަކަށް ކަމުދާ ކެމެރާތަކެއްކަން ފާހަގަކޮށްލެވެއެވެ.\nމެއި 12, 2018 20:30\nމެއި 12, 2018 23:23\nކިތައްމެވަރަކަށް އިސްތިހާރުކުރިޔަސް އާފަލެއް ނޫނީ ނުގަންނާނަން. ވައިރަސް ނާރާނެ އާފަލަކަށް\nމެއި 13, 2018 18:17


5 aharu ge thereygai vakkan emme ginavee mi aharu | Mihaaru\nފުލުހުންގެ މައި އިދާރާ: ވޭތުވެދިޔަ ފަސް އަހަރު އެންމެ ގިނައިން ވައްކަމުގެ މައްސަލަތައް ރިޕޯޓްކުރީ މިއަހަރު ކަމަށް ފުލުހުންގެ ތަފާސް ހިސާބުތަކުން ދައްކާ -- ފޮޓޯ/މިހާރު\nފަސް އަހަރުގެ ތެރޭގައި ވައްކަން އެންމެ ގިނަވީ މި އަހަރު\n30 ޑިސެމްބަރ 2019 - 12:31 32 comments\nފުލުހުން އާންމުކުރި މި އަހަރުގެ ތަފާސްހިސާބުތައް ދައްކާ ގޮތުން ވައްކަމުގެ 4،500 އަށް ވުރެ ގިނަ މައްސަލަ ހުށަހެޅިއިރު މިއީ މިދިޔަ އަހަރުގެ އެފަދަ މައްސަލަތަކަށް ވުރެ 1،200 މައްސަލަ އިތުރު އަދަދެކެވެ. އެންމެ ފަހުން ވައްކަމުގެ މައްސަލަތައް އެންމެ ބޮޑަށް އިތުރުވި 2015 ވަނަ އަހަރު ވެސް ހުށަހެޅީ 4،000 މައްސަލަ ކަމަށް އެ ހިސާބުތަކުން ދައްކަ އެވެ.\nވައްކަމުގެ މައްސަލަތައް ފިޔަވައި ދެން އެންމެ ގިނައީ ޓްރެފިކް އެކްސިޑެންޓުތަކެވެ. އޭގެ 2،300 އަށް ވުރެ ގިނަ މައްސަލަ ހުށަހެޅިއިރު، މިއީ ވެސް މިދިޔަ އަހަރަށް ވުރެ އިތުރު އަދަދެކެވެ. މިދިޔަ އަހަރު ހުށަހެޅީ ޓްރެފިކާ ގުޅޭ 2،000 މައްސަލަ އެވެ.\nތިން ވަނައަށް އެންމެ ގިނައިން ހުށަހެޅީ މަސްތުވާތަކެތީގެ މައްސަލަތަކެވެ. އެކަމަކު، މަސްތުވާތަކެއްޗާ ގުޅޭ ގޮތުން މިދިޔަ އަހަރަށް ވުރެ މި އަހަރު ހުށަހެޅި މައްސަލަތައް މަދު ކަމަށް ހިސާބުތަކުން ދައްކަ އެވެ. އެފަދަ 2،200 އަށް ވުރެ ގިނަ މައްސަލަ މިދިޔަ އަހަރު ހުށަހެޅިއިރު، މި އަހަރުގެ އަދަދަކީ 2،100 އެވެ. އަދި މާރާމާރީ އާއި ފޭރުމުގެ މައްސަލަތައް ވެސް މިދިޔަ އަހަރަށް ވުރެ މަދު ކަމަށް ހިސާބުތަކުން ދައްކަ އެވެ.\nމީގެ އިތުރުން ގެވެށި އަނިޔާގެ މައްސަލަތަކާއި ޚިޔާނާތުގެ މައްސަލަތައް ހުށަހެޅި އަދަދު ވެސް މިދިޔަ އަހަރަށް ވުރެ މި އަހަރު މަދެވެ.\nއިތުރު ލިޔުންތައް ކުށްކުރުން ފުލުހުން ވައްކަމާއި ފޭރުން ކުށްވެރިން


Naasthaa ah dhonkeyo dheyn vaudheh nuvey | Mihaaru\nމާރުކޭޓުގައި ވިއްކަން ހުރި ކެޔޮ ގަނޑަކުން ކެޔޮ އަރިއެއް ކަނޑަނީ. -- ފޮޓޯ: ނިޝާން އަލީ/ މިހާރު\n20 ޑިސެމްބަރ 2018 - 14:51 63 comments\nއަންނަ އަހަރުން ފެށިގެން ދަރިވަރުންނަށް ހިލޭ ނާސްތާ ދޭން ފެށުމަށް ތައްޔާރުވެ އެޑިއުކޭޝަން މިނިސްޓްރީން މެނޫތައް ހާމަކުރުމާ އެކު ގިނަ ބައެއްގެ ސުވާލަކަށް ވީ ދޮންކޭލާއި ކިރު ދޭން ވައުދުވެ އެ އެއްޗެހި ނެތީ ކީއްވެތޯ އެވެ. އެކަމަކު އެއީ ގިނަ ބަޔަކަށް އަރާފައި އޮތް އޮޅުމެކެވެ.\nހިލޭ ނާސްތާ ދިނުން، ސަރުކާރުގެ ފުރަތަމަ 100 ދުވަހުގެ ތެރޭގައި ފުއްދާ ވައުދެއްގެ ގޮތުގައި ހިމަނައި މިއަދު ވަނީ މެނޫތައް އާންމުކޮށްފަ އެވެ. ޔުނިސެފްގެ އެހީތެރިކަމާއެކު އެޑިއުކޭޝަން މިނިސްޓްރީން ވަނީ 10 މެނޫއެއް ތައްޔާރުކޮށްފަ އެވެ. އޭގެ ތެރޭގައި ބިހާއި ސޭންޑްވިޗާއި ޕާނާއި ތަރުކާރީ މަސްހުންޏާއި ބޭކަޑް ބީންސް ފަދަ ތަކެތި ހިމެނެ އެވެ. އެ ހުރިހާ އެއްޗަކާއެކު ވެސް 75 ނޫނީ 100 ނުވަތަ 180 އެމްއެލްގެ ފުލް ކްރީމް ކިރު ޕެކެޓެއް ދޭނެ އެވެ.\nއެއްވެސް މެނޫއެއްގައި ދޮންކެޔޮ ނެތީ ކީއްވެތޯ ސުވާލުކުރުމުން، އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ ރައީސްގެ ވައުދަކީ ދަރިވަރުންނަށް ހެނދުނުގެ ނާސްތާ ފޯރުކޮށްދިނުން ކަމަށެވެ. ކިރާއި ދޮންކެޔޮ ފޯރުކޮށްދިނުމުގެ ވައުދަކީ މީގެ ކުރިން އެހެން ބޭފުޅަކު ވެވަޑައިގެންނެވި ވައުދެއް ކަމަށް އެ މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވިދާޅުވި އެވެ.\n"މިފަހަރު އޮތީ ހަމަ ހެނދުނުގެ ނާސްތާ ކުދިންނަށް ދިނުން،" މިނިސްޓަރު ވިދާޅުވި އެވެ. "އަޅުގަނޑުމެން ވަރަށް ބޮޑަށް ބަލަން ދުޅަހެޔޮ ސިއްހަތެއްގައި ކުދިން ބޭތިއްބެވުމަށް އަދި ކިޔެވުމަށް ބޭނުންވާ ހަކަތަ ލިބޭ ކަހަލަ އެއްޗެހި އެ ކުދިންނަށް ދެވޭތޯ،"\nރިޔާސީ އިންތިހާބުގެ ކުރިން އާންމުކުރި ރިޔާސީ ވައުދުތަކުގައި ވެސް ބުނެފައި ވަނީ "ކޮންމެ ސްކޫލަކީ ދަރިވަރުންނަށް ހެނދުނުގެ ނާސްތާއެއް ދޭ ސްކޫލެއްގެ ގޮތުގައި ހަމަޖެއްސޭނެ" ކަމަށެވެ.\nދަރިވަރުންނަށް ކިރާއި ދޮންކެޔޮ ދިނުމަކީ 2013 ވަނަ އަހަރުގެ ރިޔާސީ އިންތިޚާބުގެ ކެމްޕެއިންގައި ކުރީގެ ރައީސް މުހައްމަދު ނަޝީދު ވެވަޑައިގެންނެވި ވައުދެކެވެ. އޭރު އެކަން ރާވާފައި އޮތީ ބެލެނިވެރިންނަށް ވައުޗާއެއް ދީގެން ކުރާ ގޮތަށެވެ. އެ ވައުޗާ ހިފައިގެން ވަކި ފިހާރަތަކަކަށް ދިއުމުން ކުދިންގެ ނާސްތާއަށް ބޭނުންވާ ދޮންކޭލާއި ކިރު ހިލޭ ލިބޭނެ އެވެ.\nއާ ސަރުކާރުން ދަރިވަރުންނަށް ހިލޭ ނާސްތާ ދިނުމަށް، އަންނަ އަހަރުގެ ދައުލަތުގެ ބަޖެޓުގައި 50 މިލިއަން ރުފިޔާ ހިމަނާފައިވެ އެވެ. ނާސްތާގެ ގޮތުގައި ދޭނެ ވަކި އެއްޗެއް ބަޖެޓުގައި އަދި 100 ދުވަހުގެ ޕްލޭނުގައެއް ވެސް ނެތެވެ.\nއަންނަ މަހުގެ 13 ވަނަ ދުވަހު ފަށާ ދިރާސީ އާ އަހަރުގެ ކިޔެވުމާ އެކު ނާސްތާ ދިނުމުގެ މަޝްރޫއު ވެސް ފަށާނެ އެވެ. ނަމަވެސް އަޖުމަ ބެލުމުގެ ގޮތުން ސަރުކާރުން ނިންމާފައިވަނީ 25 ސްކޫލުގައި އެ ޕްރޮރްގާމް ފުރަތަމަ ފެށުމަކަށެވެ. ބާކީ ހުރި ސްކޫލުތަކުގައި ފަށާނީ އޭގެ ފަހުން ކަމަށް މިނިސްޓަރު ވިދާޅުވި އެވެ.\nމެނޫ ތައްޔާރުކުރުމުގައި އިސްކޮށް މަސައްކަތް ކުރެއްވި ޔުނިސެފުގެ ޕްރޮގްރާމް ސްޕެޝަލިސްޓް ޝަހްލާ އަހުމަދު ވިދާޅުވީ މެނޫ ތައްޔާރުކުރުމުގައި ހެލްތު ޕްރޮޓެކްޝަން އޭޖެންސީ (އެޗްޕީއޭ) އަދި ނިއުޓްރިޝަނިސްޓުންނާއި އިތުރު ތަޖުރިބާކާރުންގެ އެހީ ހޯދާފައިވާނެ ކަމަށެވެ. މެނޫ ތައްޔާރުމުގައި ބޮޑަށް ބަލާފައިވަނީ ކުދިންގެ ހަށިގަނޑަށް ބޭނުންވާ ނިއުޓްރިޝަނާއި ހަށިގަނޑަށް ފައިދާވާ އެކި ބާވަތްތައް ހިމެނުމާއި ފަސޭހައިން ލިބެން ހުރި ތަކެއްޗާއި ތާޒާކަމާ އެކު ތައްޔާރުކުރެވޭ ކާއެއްޗިއްސަށް ކަމަށް އޭނާ ވިދާޅުވި އެވެ.\nއިތުރު ލިޔުންތައް ސިއްހަތު ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ދޮންކެޔޮ ޑރ. އާއިޝަތު އަލީ، އެޑިއުކޭޝަން މިނިސްޓަރު


އަހަރެންނަށް ރޮވުނީ ބާސެލޯނާ އިން ކަންކުރި އިހާނެތި ގޮތުން: ސުއަރޭޒް\nސުއަރޭޒް އެތުލެޓިކޯގެ ޖާޒީގައި. ބާސެލޯނާ އިން ކަންކުރި ގޮތުން ހިތަށް އަސަރުކުރި ކަމަށް ސުއަރޭޒް ވަނީ ބުނެފައި\nބާސެލޯނާ ދޫކޮށްލައި އެތުލެޓިކޯ މެޑްރިޑަށް ބަދަލުވުމުގެ ކުރިން ރޮވުނީ ބާސެލޯނާ އިން އޭނާއާމެދު ކަންކުރި އިހާނެތި ގޮތުންކަމަށް އުރުގުއޭގެ ފޯވާޑް ލުއިސް ސުއަރޭޒް ބުނެފި އެވެ.\nހަ އަހަރު ބާސެލޯނާގައި މޮޅު ކުޅުމެއް ދެއްކުމަށް ފަހު 33 އަހަރުގެ ސުއަރޭޒް އެތުލެޓިކޯ މެޑްރިޑަށް ބަދަލުވީ މިދިޔަ ހަފްތާ ނިމުނު ޓްރާންސްފާ ބާޒާރުގަ އެވެ. ކްލަބް ދޫކޮށްލަން ނިންމުމަށް ފަހު ބޭއްވި ފަހު ޕްރެސް ކޮންފަރެންސްގައި ސުއަރޭޒް ވަނީ މީޑިއާގެ ކުރިމަތީ ރޮއެފަ އެވެ. އަދި، އެތުލެޓިކޯ އަށް ބަދަލުވުމަށް ފަހު ބާސެލޯނާ ދޫކޮށް ކާރުގައި ސުއަރޭޒް ދިޔައިރު ވެސް އެނާ ރުއި މަންޒަރުގެ ފޮޓޯތައް ވަނީ އާއްމުވެފަ އެވެ.\nބާސެލޯނާގެ ދުވަސްތައް ހަނދާން ކުރަމުން ސުއަރޭޒް ބުނީ އެ ކްލަބް ދޫކޮށް އެތުލެޓިކޯ އަށް ބަދަލުވާން ޖެހުނީ އުނދަގޫ ދުވަސްތަކެއް ތަޖުރިބާކުރުމަށް ފަހުގައި ކަމަށެވެ. ސުއަރޭޒް ބުނީ އެތުލެޓިކޯ އަށް ބަދަލުވުމުގެ ކުރިން ބާސެލޯނާ އިން ކުރިއަށް ގެންދިޔަ ފަރިތަކުރުންތަކުގައި ސީނިއާ ޓީމާ އެކު ބައިވެރިވުމުގެ ފުރުސަތު އޭނާ އަށް ނުލިބުނު ކަމަށެވެ.\n“އެއީ ވަރަށް އުނދަގޫ ދުވަސްތަކެއް. އަހަރެން ރުއީ ބާސެލޯނާގައި ކުރިމަތިލާން ޖެހުނު ކަންތައްތަކުގެ ސަބަބުން. އެ ހުރިހާ ކަމަކާ އެކު އަހަރެން ގަބޫލުކުރީ ބާސެލޯނާއާ އެކު އަހަރެން ހޭދަކުރި ދުވަސްތައް ނިމެނީކަން” ބާސެލޯނާގައި ހޭދަކުރި ފަހު ދުވަސްތަކުގެ ވާހަކަތައް ކިޔައިދެމުން ސުއަރޭޒް ބުންޏެވެ.\nލިވަޕޫލުން 2014 ވަނަ އަހަރު 74 މިލިއަން ޕައުންޑަށް ބާސެލޯނާ އަށް ބަދަލުވުމަށް ފަހު ސުއަރޭޒް ވަނީ އެ ކްލަބުން ހޯދި ގިނަ ކާމިޔާބީތަކުގައި ބޮޑު ހިއްސާއެއްވެފަ އެވެ. އެ ކްލަބާ އެކު ސުއަރޭޒް 2015 ވަނަ އަހަރު ޔޫއެފާ ޗެމްޕިއަންސް ލީގު ކާމިޔާބު ކުރިއިރު ސްޕެނިޝް ލަލީގާ ހަތަރު ފަހަރު އަދި ޑޮމެސްޓިކް ހަތަރު ތަށި ކާމިޔާބުކޮށްފައިވެ އެވެ. ބާސެލޯނާ ދޫކޮށްލިއިރު ސުއަރޭޒް ވަނީ އެ ކްލަބަށް 198 ގޯލު ޖަހައިދީ ކްލަބްގެ ތާރީހުގައި ލަނޑު ލިސްޓުގެ ތިން ވަނަ ހޯދައިފަ އެވެ.\n“ކްލަބުގެ އެންމެންނަކަށް ނޭނގޭނެ ވީގޮތެއް. އެންމެ ދެރަކަމަކީ ޓީމުގެ އެހެން ގްރޫޕްތަކާ ވަކިން އަހަރެން ބަހައްޓައި ޕްރެކްޓިސް މެޗުތަކުން ވެސް ފުރުސަތު ނުދިނުން” ސުއަރޭޒް ބުންޏެވެ.\nމިދިޔަ ސީޒަނުގައި ގޯލެއް ޖެހުމަށް ފަހު މެސީއާ އެކު ސުއަރޭޒް އުފާފާޅުކުރަނީ. މެސީ ވެސް ވަނީ ސުއަރޭޒް ބާސެލޯނާ އިން ދޫކޮށްލިގޮތުން ހިތްހަމަނުޖެހުން ފާޅުކޮށްފަ\nގިނަ އަހަރުތަކަކަށް ފަހު މިދިޔަ ސީޒަން ބާސެލޯނާ ނިންމާލީ ތައްޓެއްގައި އަތް ނުލެވި އެވެ. އެހެންވެ އެ ކްލަބަށް ބޮޑު ބަދަލެއް ގެންނަން ޖެހޭކަމަށް ތަޖުރިބާކާރުން ދިޔައީ ބުނަމުންނެވެ. ސުއަރޭޒް ހިމެނޭ ގޮތަށް ބައެއް ކުޅުންތެރިން ދޫކޮށްލާނެކަން ކްލަބުން ކުރިން ވަނީ ބުނެފަ އެވެ. އާ ކޯޗު ރޮނާލްޑް ކޫމަންގެ ޕްލޭންގައި ނުހިމެނޭތީ ސުއަރޭސް އެތުލެޓިކޯ އަށް ވިއްކާލިއިރު މިދިޔަ ސީޒަނުގައި ވެސް އޭނާ ބާސެލޯނާ އަށް 21 ގޯލު ޖަހައިދިނެވެ.\nބާސެލޯނާއާ އެކު ހަދާފައިވާ އެއްބަސްވުމުގައި އަހަރެއް ބާކީ އޮއްވައި އެ ކްލަބް ދޫކޮށްލަން ޖެހުނު އަނެއް ސަބަބަކީ އޭނާގެ އާއިލާއިން އެކަން ބޭނުންވުން ކަމަށް ސުއަރޭޒް ބުންޏެވެ.\n“އަހަރެންގެ އަނބިމީހާ އަށް ފެނުނު އަހަރެން ނުތަނަވަސްވެފައި ހުރިވަރު. އެތުލެޓިކޯ އިން ފުރުސަތު ލިބުމުން އަހަރެންނަށް ޔަގީންކަން ލިބުނު ހިތްހަމަޖެހުން ލިބޭނެކަން” އެތުލެޓިކޯ އަށް ބަދަލުވުމަށް ފަހު މިހާތަނަށް ދެ ލަނޑު ޖަހައިދީފައިވާ ސުއަރޭޒް ބުންޏެވެ.\nބާސެލޯނާ އިން ސުއަރޭޒް ދޫކޮށްލިގޮތުން އެޓީމުގެ ކެޕްޓަން ލިއޮނަލް މެސީ ވެސް ވަނީ ކްލަބަށް ފާޑު ކިޔައިފަ އެވެ. މެސީ ސޯޝަލް މީޑިއާގައި ކުރި ޕޯސްޓެއްގައި ބުނީ ސުއަރޭޒަކީ ކްލަބްގެ ތާރީހު ދުށް އެންމެ މުހިއްމު އެއް ކުޅުންތެރިޔާ ކަމަށާއި، ސުއަރޭޒް ބާސެލޯނާ އިން ބޭރުކޮށްލި ގޮތަށް އެހެން އެއްވެސް ކުޅުންތެރިއަކު ބޭރުކޮށްލާތަން ދެކެން ބޭނުންނުވާ ކަމަށެވެ. އަދި ސުއަރޭޒާ މެދު އެއަށްވުރެ ރަނގަޅަށް ކަންތައްތައް ކުރަން ޖެހޭނެކަމަށް މެސީ ބުނެފައިވެ އެވެ.\nއޭނާއާ އެއްކޮޅަށް މެސީ އާއްމުންގެ ތެރޭގައި ކުރި ކޮމެންޓުން އެއްވެސް ވަރަކަށް ހައިރާން ނުވާކަމަށާއި މެސީ ވަރަށް ރަނގަޅަށް އެނގޭކަމަށް ސުއަރޭޒް ބުންޏެވެ.\n“މެސީ އަށް އެނގުނު އަހަރެން ތަޖުރިބާކުރަމުން ދިޔަ ހިތްދަތި ދުވަސްތައް. ހިތަށް އެންމެ ތަދުވީ ޓީމުން ބޭރުކޮށްލި ގޮތުން. ބާސެލޯނާ އިން ކަންތައްކުރިގޮތުން އަހަރެންނާއި އާއިލާއިން ކުރަން ޖެހުނު ހިތާމަ މެސީ އަށް އެނގޭނެ” ސުއަރޭޒް ބުންޏެވެ.\nއެއްވަނަ އަށް އަރަން ފުރުސަތު ލިބިފައި އޮއްވައި ބާސެލޯނާ ބަލިވެއްޖެ\nބާސެލޯނާ އަށް އިތުރު ކުޅުންތެރިން ނުގެނެވުނީ މާލީ ހާލަތު ގޯސްވުމުން: ކޫމަން


ދެވަނަ ޑޯޒް ޖެހުމަށް އިތުރު ވެކްސިން ސެންޓަރެއް ކުރުނދުމާ މާލަމުގައި – Mikal News\n60% އަށް ދިއުމަށް އަވަހަށް ދެވަނަ ޑޯޒް އަވަހަށް ޖައްސަވާ!\nކޮވިޑް-19 ވެކްސިންގެ ދެވަނަ ޑޯޒް ޖެހުމަށް2ވަނަ ވެކްސިން ސެންޓަރެއް ފުވައްމުލައް ސިޓީގައި ގާއިމުކޮށްފިއެވެ. ވެކްސިންގެ2ވަނަ ޑޯޒް ޖެހުމަށް ރެއިން (19 އޭޕްރީލް 2021) ފެށިގެން އަތުރަށް ހަމަޖައްސަފައި ވަނީ ފުވައްމުލައް ސިޓީ ކައުންސިލް އިދާރާގެ ކުރުނދުމާ މާލަމެވެ.\nމި ސެންޓަރާއިއެކު މިހާރު2ވަނަ ޑޯޒް ޖަހަމުން އަންނަނީ ފުވައްމުލަކު ހޮސްޕިޓަކުގެ ގަރާޖު ސަރައްދާއި ކުރުނދުމާ މާލަމުންނެވެ. މި ދެ ސެންޓަރުން ކޮންމެ ރެއަކުވެސް 9:00 އިން 12:00 އަށް ވެކްސިން ޖެހުމަށް ވަނީ ހަމަޖައްސާފައެވެ. ނމަވެސް ދެސެންޓަރުން ވެސް ކިއުނާމްބަރު ދޫކުރަނީ ރޭގަނޑު 11 ޖަހަންދެނެވެ.\nއިއްޔެ އެކަނިވެސް 130 މީހުން ދެވަނަ ޑޯޒް ޖާހާފައިވާކަމަށް ފުވައްމުލަކު ހޮސްޕިޓަލުން މައުލޫމާތު ދެއެވެ. އިއްޔެ ފުރަތމަ ޑޯޒް ޖަހާފައިވަނީ 33 މީހުންނެވެ. މިއާއެކު މިހާތަނަށް ފުވައްމުލައް ސިޓީއިން ކޮވިޑް-19 ވެކްސިންގެ ފުރަތަމަ ޑޯޒް ޖެހީ 5487 މީހުންނެވެ. އަދި ދެވަނަ ދޯޒް ޖަހާފައިވަނީ 639 މީހުން ކަމަށް ފުވައްމުލަކު ހޮސްޕިޓަލުން ހާމަކުރެއެވެ.\nފުވައްމުލައް ސިޓީއިން ކޮވިޑް-19ގެ ވެކްސިންގެ2ވަނަ ޑޯޒަށް ޝަރުތުހަމަވާ މީހުންގެ އަދަދުތައް\nދެވަނަ ޑޯޒް ވެކްސިނ ޖަހަންފެށިތާ2ހަފުތާ ވީއިރު، މިހާތަނަށް ފުވައްމުލައް ސިޓީއިން ދެވަނަ ޑޯޒް ޖަފާފައި މިވަނީ 639 މީހުންނެވެ. އޭގެތެރޭގައި ފާއިތުވި3ދުވަހު2ވަނަ ޑޯޒް ވެކްސިން ޖެހި 358 މީހުން ހިމެނެއެވެ. އެއީ އެވްރެޖްކޮށް ދުވާކަށް 120 ވަރަކަށް މީހުންނެވެ. މީއީ ފުވައްމުލައް ސިޓިގައި ދެވަނަ ޑޯޒް ޖެހުމުގެ ޝަރުތު ހަމަވާ މީހުންގެ %77.9 އެވެ. މި ޕަސެންޓޭޖް ނިމުނު ހަފުތާގައި ހުރީ %65.5 ގައެވެ. މިއަދަދަށް ބަލާއިރު މިހާރު ގިނަ ބަޔަކު ވެކްސިން ޖަހަންދާކަމަށް ބެލެވެއެވެ. އެއީ ވެކްސިން ޖަހަން ފަށައިގެން ފުރަތަމަ ހަފުތާ (7-15 އޭޕްރިލް އަށް 8 ދުވަސް) ތެރޭގައި ވެކްސިން ޖަހާފައިވަނީ ޖުމްލަ 281 މީހުން ކަމަށް ވުމެވެ.\nކޮވިޑް-19ގެ2ވަނަ ޑޯޒް ވެކްސިން ޖެހުމަށް ގިނަބަޔަކު އަވަސްވެގެންފައި ވަނީ ސަރުކާރުން ދާދިފަހުން އިއުލާންކުރި އުސޫލުގެ ދަށުން، ދެވަނަ ޑޯޒް ޖެހުމުން ދަތުރުފަތުރު ކުރުމުގައި، މިއަދު 20 އޭޕްރީލް އިންފެށިގެން ކަރަންޓީނުވާން ނުޖެހޭގޮތަށް ލިބޭ ލުއިތަން ކަމަށް ބެލެއެވެ.\nއެ އުސޫލުގައި ވާގޮތުން ވެކްސިންގެ2ވަނަ ޑޯޒް ފުރިހަމަ ކުރުމުން2ގޮތަކުން ކަރަންޓީނުން ސަލާމަތްވެއެވެ.\nރަށެއްގެ އާބާދީގެ %60 މީހުންނަށް2ވަނަ ދޯޒް ފުރުހަމަކުރެވިފައިވާނަމަ އެރަށަކަށް ދަތުރުކުރާ އެއްވެސް މީހަކު ކަރަންޓީނުވާކަށް ނުޖެހެއެވެ.\nދަވަނަ ޑޯޒް ޖެހި މީހުންގެ އާބާދީގެ %60 ހަމަނުވާ ރަށްރަށަށް ވެސް ދަތުރުކުރާ މީހާއަކީ2ޑޯޒް ފުރިހަމަކޮށް2ހަފުތާ ވެފައިވާ މީހެއްނަމަ ކަރަންޓީނު ވާކަށް ނުޖެހެއެވެ. ނަމަވެސް މިބައިގައި އިތުރު ޝަރުތުތަކެއް ވެއެވެ. އެއީ ދަތުރުކުރާ މީހާއަކީ ދަތުރަށް ފުރާ ރަށުގެ އާބާދީގައި ކޮވިޑް-19 ފެތުރޭ މިންވަރު (ސާމްޕަލް ޕޮޒިޓިވްވާ މިންވަރު) އާބާދީގެ %5 އަށް ވުރެ މަތި ނަމަ ކަރަންޓީނާއި ނުލައި ދަތުރުކުރުމަށް ޕީސީއާރު ނެގަޓިވް ނަތީޖާއެއް އޮތުމާއި ވެކްސިން ނުޖެހޭ އުމުރު 18 އަހަރުން ދަށުގެ ކުދިން އެފަދަ ރަސަކުން ދަތުރުކުރާ ނަމަވެސް ޕީސީއާރު ނެގަޓިވް ނަތީޖާއަކާއިއެކު ދަތުރުކުރުމުން ކަރަންޓީނު ވާކަށް ނުޖެހެއެވެ.\nދެވަނަ ޑޯޒް ފުރިހަހަމަ ކުރުމުން ކަރަންތިނު ވާންނޖެހި ދަތުރުކުރެވޭ.\nކޮވިޑް-19 ވެކްސިންގެ2ވަނަ ދޯޒް މިހާތަނަ ޖަހާފައިވާ މީހުންގެ ތަޖުރިބާއަށް ބަލާއިރު ދެވަނަ ޑޯޒް ޖެހުމުން ދިމާވާ އެހެން މައްސައްލަތައް (ސައިޑް އިފެކްޓްސް) ވަރަށް ބޮޑުތަނުން ކުޑަކަމަށް ފުވައްމުލަކު ޕަބްލިކް ހެލްތު ޔުންިޓުން ހާމަކުރައްވައެވެ.\nކޮވިޑް-19 ވެކްސިްނގެ2ވަނަ ޑޯޒް އަވަހަށް ފުރިހަމަކުރުމަކީ ރައްކާތެރިކަން އަވަހަށް އިތުރުކުރުމަށް އެޅޭ މުހިންމު ފިޔަވަޅެއްގެ އިތުުރުން ދަތުރުފަތުރަށް ފުވައްމުލައް ސިޓީ ހުޅުވާލުމަށް އެޅޭ މުހުންމު ފިޔަވަޅެކެވެ. އެގޮތުން ވީހާ އަވަހަކަށް ރަށުގެ އާބާދީގެ %65 މީހުނަށް ދެވަނަ ޑޯޒް ޖެހުމަކީ ރާއްޖެއާއި ދުނިޔޭގެ ކޮންމެ ތަނަކުން ވެސް ފުވައްމުލައް ސިޓީ ދަތުރުކުރުމުގައި ހުޅުވާލެމެ މުހިންމު ފުރުސަތެކެވެ. އެގޮތުން ރަށުގެ ފަތުރުވެރިކަން ފުޅާކުރެވި ރަށް ލިބޭ އާމްދަނި އިތުރުކުރުމަށް މިވަގުތަށް ވެދެވެ މުހިންމު ހިއްސާއެއްކަމުގައި ބެލެވެއެވެ.\nހޮސްޕިޓަލުގެ މެނޭޖަރުގެ އެދިވަދައިގެންފައި ވަނީި ވީހާވެސް އަވަހަކަށް2ވަނަޑޯޒް ވީއެންނެ ގިނަބަޔަކު ޖެހުންކަމަށެވެ.


ގާނޫނު އިސްލާހުކުރުމުން ވިޔަފާރިތައް ރަޖިސްޓްރީކުރުމަށް ލުއިގޮތްތަކެއް ފަހިވެގެންދާނެ ގާނޫނު އިސްލާހުކުރުމުން ވިޔަފާރިތައް ރަޖިސްޓްރީކުރުމަށް ލުއިގޮތްތަކެއް ފަހިވެގެންދާނެ\nމިނިސްޓަރ އޮފް އިކޮނޮމިކް ޑިވެލޮޕްމަންޓް ފައްޔާޒު އިސްމާޢީލް / ފޮޓޯ: ޕީ.އެސް.އެމް\nމިނިސްޓަރ އޮފް އިކޮނޮމިކް ޑިވެލޮޕްމަންޓް ފައްޔާޒު އިސްމާޢީލް\nވިޔަފާރި ރަޖިސްޓްރީ ކުރުމުގެ ގާނޫނަށް ގެންނަ އިސްލާހުތަކާއިއެކު ވިޔަފާރިތައް ރަޖިސްޓްރީ ކުރުމުގައި ލުއިގޮތްތަކެއް ފަހިގެންދާނެ ކަމުގައި އިކޮނޮމިކް މިނިސްޓަރ ފައްޔާޒް އިސްމާއިލް ވިދާޅުވެއްޖެއެވެ.\nސަރުކާރު ފަރާތުން މަޖިލީހަށް ހުށަހަޅާފައިވާ ވިޔަފާރި ރަޖިސްޓްރީ ކުރުމުގެ ބިލާ ގުޅޭ ގޮތުން މަޖިލިސް ފްލޯއަށް ވަަޑައިގެން މެމްބަރުންނަށް މައުލޫމާތު ދެއްވަމުން މިނިސްޓަރ ފައްޔާޒް ވިދާޅުވީ، ރާއްޖޭގައި ވިޔަފާރި ހިންގުމުގައި ހަރުދަނާ އުސޫލުތަކެއް ނެތްކަމަށެވެ. ސަރުކާރުގެ އަމާޒަކީ ނެޝަނަލް ސިންގަލް ވިންޑޯއެއްގެ ދަށަށް ހުރިހާ ވިޔަފާރިތަކެއް ހުށަހެޅުންކަމަށާއި، ޤާނޫނަށް ގެންނަ އިސްލާހާއިއެކު އެކަން ފަހިވެގެންދާނެކަމަށް މިނިސްޓަރ ވިދާޅުވިއެވެ. މިހާރު ހިންގަމުންދާ ބައެއް ހޮޓާ ރެސްޓޯރެންޓްތަކަކީވެސް ރަޖިސްޓްރީއެއްގެ ދަށުން ހިންގާ ތަންތަން ކަމުގައި ވީނަމަވެސް މި އިސްލާހާއިއެކު މިނިސްޓްރީގައި ޤާއިމްވެފައިވާ ނިޒާމުގެ ތެރޭގައި ހުރިހާ ތަނެއް ރަޖިސްޓްރީ ކުރަންޖެހޭނެކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ސަރުކާރުގެ ބޭނުމަކީ ހުރިހާ ވިޔަފާރިތަކެއް އެއްތަނަކުން ފެންނަން ހުރުން ކަމަށާއި މިހާރު މި ރަޖިސްޓްރީއާއިއެކު މިހާރު ދައްކަމުންދާ އަހަރީ ފީތަކާއި، ޖޫރުމަނާތައް ދައްކަން ނުޖެހޭނެކަންވެސް މިނިސްޓަރ ފާހަގަކުރެއްވިއެވެ.\nރާއްޖޭގައި ހިންގަމުންދާ ބޭރުގެ ވިޔަފާރިތަކާއި، ބޭރުމީހުން ރައްޖޭގައި ކުރާ ވިޔަފާރިތަކާއި ގުޅޭގޮތުން މިނިސްޓަރ ވިދާޅުވީ، ފޮރިން އިންވެސްޓްމަންޓަކީ ވަކި ޤާނޫނަކުން ލާޒިމްކޮށްފައިވާ ކަންތައްތަކާއިއެކު ރަޖިސްޓްރީ ކުރަންޖެހޭ ވިޔަފާރިތަކެއްކަމަށެވެ. މި ޤާނޫނުގެ ތެރެއިން މި ވިޔަފާރިތަކުގެ ތެރެއަށް ވަނުމުގެ އެއްވެސް ވިސްނުމެއް ނުގެންގުޅުއްވާކަމަށް މިނިސްޓަރ ވިދާޅުވިއެވެ. ނަމަވެސް ރާއްޖޭގައި މިހާރު ބިދޭސީން ޤާނޫނާއި ޙިލާފަށް ހިންގަމުންދާ ވިޔަފާރިތައް ރެގިއުލޭޓްކޮށް ބެލެހެއްޓޭނެ ނިޒާމެއް ޤާއިމްކުރަންޖެހޭ ކަމަށް މިނިސްޓަރ ވިދާޅުވިއެވެ. އެކަން ކުރުމުގައި އަމަލުކުރާ އުސޫލުތަކާއި ގުޅޭގޮތުން މަޝްވަރާ ކުރެވެމުންދާކަމަށާއި، މިއީ ކޮންމެހެންވެސް ހައްލު އަންނަންޖެހޭ މައްސަލައްގެ ގޮތުގައި މިނިސްޓަރ ފާހަގަކުރެއްވިއެވެ.\nސަރުކާރު ފަރާތުން މަޖިލީހަށް ހުށަހަޅާފައިވާ ވިޔަފާރި ރަޖިސްޓްރީ ކުރުމުގެ ބިލާގުޅޭގޮތުން މެމްބަރުންގެ ކަންބޮޑުވުންތަކަށް މިނިސްޓަރަ މިއަދު ޖަވާބު ދެއްވާފައިވާއިރު، ބިލުގައި ހުރި ކަންބޮޑުވުންތައް ރައްޔިތުންނަށް ފަސޭހަވާނެ ގޮތަކަށް އެކަށައެޅުމަކީ މުހިންމު ކަމެއްކަމުގައި މިނިސްޓަރ ފައްޔާޒް ވަނީ ފާހަގަކުރައްވާފައެވެ.


ރޯދައަށް ހުއްޓާ ނޭފަތުން ލޭ އައުމާއި، ޓެސްޓް ހަދަން ލޭ ނެގުމާއި، އަދި ލޭ ހަދިޔާ ކުރުން. މި ކަންކަމުން ރޯދަ ގެއްލޭނެތޯ؟\nޖަވާބު ދެއްވީ : ފަޟީލަތުއްޝައީޚް ޑރ. ޢަބްދުލްމަޖީދު ޢަބްދުލްބާރީ\nސުވާލު: ރޯދައަށް ހުއްޓާ ނޭފަތުން ލޭ އައިސްފިނަމަ ރޯދަ ގެއްލޭނެތޯއެވެ؟ ބަލިތައް ތަޙްލީލު ކުރަން ނަގާ ލެއިން ރޯދަ ގެއްލޭނެތޯއެވެ؟ އަދި ރޯދައަށް ހުރެ ލޭ ބޭނުންވެފައިވާ މީހަކަށް ލޭ ހަދިޔާ ކުރުމަކީ ކޮންކަހަލަ ކަމެއްތޯއެވެ؟<?xml:namespace prefix = "o" />\nޖަވާބު: ނޭފަތުން ލޭ އަޔަސް ރޯދަ ނުގެއްލޭނެއެވެ. ހަމަ އެފަދައިން އެކި އެކި ތަޙްލީލުތަކަށް ލޭ ނެގިއަސް ރޯދައެއް ނުގެއްލޭނެއެވެ. ނަމަވެސް ލޭ ހަދިޔާ ކުރުމީ ގިނަ ޢިލްމުވެރިން ވިދާޅުވާ ފަދައިން ކަވާ ޖެހުން ފަދަ ކަމެކެވެ. ކަވާ ޖެހުމަކީވެސް ރޯދަ ގެއްލޭ ކަމެކެވެ.\nއެހެން ކަމުން ލޭ ހަދިޔާ ކުރުމުން (ލޭދިނުމުން) ރޯދަ ގެއްލޭނެއެވެ. އެހެންކަމުން ފަސްކުރެވެން އޮތްނަމަ އިރު އޮއްސެން ދެން ލެ ދިނުން ޖެހޭނީ ފަސްކުރާށެވެ. ނަމަވެސް މީހެއްގެ ފުރާނައަށް ނުރައްކަލެއް ވެއްޖެ ޙާލަތެއްގައި ނުވަތަ ކުއްލިއަކަށް މީހަކު އެކްސިޑެންޓްވެގެން އޮޕަރޭޝަން ކުރަން ޖެހިގެން ރޯދަ ނޫން މީހެއްގެ ގައިން ލޭ ލިބެން ނެތް ނަމަ ލޭ ދިނުން ހުއްދައެވެ. އަދި އެހެން މީހަކު ނެތިއްޖެ ޙާލެއްގައި ވާޖިބުވެސް ވާނެއެވެ. ނަމަވެސް ފަހުން އެދުވަސް ޤަޟާ ކުރަން ވާނެއެވެ. އަދި މިފަދަ ޙަލެއްގައި ރޯދަ ދޫކޮށްލުމަކުން ފާފަވެރިއެއްވެސް ނުވާނެއެވެ.\n(މިއީ 2006 ވަނަ އަހަރުގެ އޮކްޓޯބަރ މަހުގެ ދަރުމައިގައި ޝާއިޢުކުރެވިފައިވާ ޖަވާބެކެވެ.)\nނޫރުލްއިސްލާމް ރަމަޟާން 1430 [ramadan.noorul-islam.net ] ވެބްސައިޓުން ނަގާފައި


West Ham Aai Ehvaruve United3Vana Ah - Vaguthu\n1 ހަފްތާ ކުރިން ( ޖުލައި 23, 2020 )\nރޭ އިންގްލިޝް ޕްރިމިއާ ލީގުގައި ވެސްޓް ހަމް އާއި ބައްދަލު ކުރި މެޗު އެއްވަރުވެ ޔުނައިޓަޑް ތާވަލްގެ ތިން ވަނައަށް ޖެހިލައިފި އެވެ.\nމި މެޗުން ޔުނައިޓަޑް އެއްވަރު ވުމާއި އެކު އަންނަ ސީޒަންގައި ޗެންޕިއަންސް ލީގުން ޖާގަ ކަށަވަރު ކުރުމަށް ވަނީ ފުރުސަތު ބޮޑުކޮށްފައެވެ. ލީގުގެ ފަހު މެޗު ޔުނައިޓަޑުން ލެސްޓާ އާއި ދެކޮޅަށް ކުޅޭ އިރު މެޗް އެއްވަރު ކޮށްލައިގެންވެސް ޔުނައިޓަޑަށް ޖާގަ ކަށަވަރު ވާނެއެވެ. ނަމަވެސް ލެސްޓާ މި މެޗުން3ޕޮއިންޓް ހޯދައިގެން އެ ޓީމަށްވެސް ފުރުސަތު ހޯދުމުގެ އަމިއްލަ ބާރު އެބަ އޮތެވެ.\nރޭ މެންޗެސްޓާ ޔުނައިޓަޑްގެ އަމިއްލަ ދަނޑުގައި ކުޅުނު މި މެޗު ނިމިގެން ދިޔައީ 1-1 ގެ ނަތީޖާ އަކުންނެވެ. ވާދަވެރި ކުޅުމެއް ފެނިގެން ދިޔަ މި މެޗުގެ ފުރަތަމަ ހާފް ނިމިގެން ދިޔައީ 1-0 ގެ ނަތީޖާ އަކުން ވެސްޓް ހަމް ކުރީގައި އޮވެގެންނެވެ. މި ލަނޑަކީ މެޗުގެ 45 ވަނަ މިނެޓްގައި ލިބުނު ޕެނަލްޓީ އެއް ގައި ވެސްޓް ހަމްގެ މިކައިލް އެންޓޮނިއޯ ކާމިޔާބު ކުރި ލަނޑެކެވެ.\nވާދަވެރި ކުޅުމެއް މި މެޗުން ފެނިގެން ދިޔަ އިރު ދެ ޓީމަށްވެސް ވަނީ ލަނޑު ޖަހާނެ ރަނގަޅު ފުރުސަތު ތަކެއް ލިބިފައެވެ. މެޗުގެ 51 ވަނަ މިނެޓްގައި މާޓިއަލްގެ އެހީތެރި ކަމާއި އެކު މޭސޮން ގްޜީންވޫޑް ވަނީ ލަނޑެއް ކާމިޔާބުކޮށް ނަތީޖާ ހަމަހަމަ ކޮށްފައެވެ. މި ލަނޑާއި އެކު 18 އަހަރުގެ ގްރީން ވުޑް ވަނީ އޭނާގެ 17 ވަނަ ލަނޑު ކާމިޔާބު ކޮށްފައެވެ.\nމި މެޗުން އެއްވަރު ވުމާއި އެކު ވެސްޓް ހަމް އިން ވަނީ ރެލިގޭޓް ވުމުން ސަލާމަތްވެ އަންނަ ސީޒަންގައި ޕްރިމިއާ ލީގުގެ ޖާގަ ކަށަވަރު ކޮށްފައެވެ. ޔުނައިޓަޑް މިހާރު ތާވަލްގެ ތިންވަނާގައި އޮތީ 63 ޕޮއިންޓާއި އެކު ހަތަރު ވަނާގައި އޮތް ޗެލްސީ އާއި ޕޮއިންޓްގެ ގޮތުން އެއްވަރުވެ ފައިދާ ގޯލްގެ ފަރަގުންނެވެ.\nޗެލްސީގެ މިސްރާބު އިތުރު ފޯވާޑަކަށް، މިފަހަރު ކައި ހަވާޓްޒް


Hiya sarahahdhugai cafe aai daycare hingaane bayaku hoadhanee | ThePress\nހިޔާ ސަރަހައްދުގައި ކެފޭއާއި ޑޭކެއާ ހިންގާނެ މީހުން ހޯދަނީ\nހިޔާ ފްލެޓުތައް ހިމެނޭ ސަރަހައްދުގައި ޑޭކެއާ ސެންޓަރަކާއި ކެފޭއެއް ހިންގައިދޭނެ ބަޔަކު ހޯދަން އެޗްޑީސީން މިއަދު އިއުލާނު ކޮށްފިއެވެ.\nއެ ކޯޕަރޭޝަނުން ކުރި އިއުލާނުގައި ބުނީ ޑޭކެއާ ސެންޓަރު ހެދުމަށް ކުއްޔަށް ދޭން ނިންމާފައިވަނީ ހިޔާ ޓަވަރުތަކުގެ ތެރެއިން 2،190 އަކަފޫޓުގެ ބޮޑުމިނެއް ހުންނަ ޓަވަރު އެޗް3-ޖީއެކެއް ކަމަށެވެ. އަދި ކެފޭ ހެދުމަށް ކުއްޔަށް ދޭން ނިންމާފައިވަނީ 926 އަކަފޫޓުގެ ބޮޑުމިނެއް ހުންނަ ދެ ޓަވަރު ކަމަށްވާ އެޗް2-ޖީ 12 އާއި އެޗް3-ޖީ ކަމަށެވެ.\nކެފޭ ހިންގަން ޝައުގުވެރިވާ ފަރާތްތަކުން އަންނަ މަހުގެ 16 ގެ މެންދުރުފަހު 2:00 ގެ ކުރިން ބީލަން ހުށަހަޅަން ޖެހޭއިރު، ޑޭކެއާ ހިންގަން ޝައުގުވެރިވާ ފަރާތްތަކުން ބީލަން ހުށަހަޅަން ޖެހޭނީ 17 ވަނަ ދުވަހުގެ މެންދުރުފަހު 2:00 ގެ ކުރިންނެވެ.\nމީގެ އިތުރުން، ހިޔާ ފްލެޓްތައް ހިމެނޭ ސަރަހައްދުގައި ސެލޫނަކާއި ސްޕާއެއް ހިންގާނެ ފަރާތެއް ހޯދަންވެސް އެޗްޑީސީން އިއުލާނު ކުރިއެވެ.\nހިޔާ ފްލެޓްތަކުގައި އާއިލާތައް އާބާދުވަމުން ދާއިރު، 300 އަށް ވުރެ ގިނަ އާއިލާ ވަނީ އާބާދުވެފައެވެ. މި މަހުގެ ފުރަތަމަ ހަފްތާގައި އެ ސަރަހައްދުގައި އާންމު މުދާ ވިއްކާ ފިހާރައެއް ހުޅުވާފައިވާއިރު، އެ ސަރަހައްދަށް ބަހުގެ ހިދުމަތްވެސް ދަނީ ފޯރުކޮށްދެމުންނެވެ.\nހަބަރު ހިޔާ ފްލެޓް ހުޅުމާލެ ހުޅުމާލެ ފޭސް2އެޗްޑީސީ


Riu Hotel Resort in Corona ah shakku kurevey Bidheysee ehgge sample nagaifi\nރިއު ހޮޓެލް ރިސޯޓުން ކޮރޯނާއަށް ޝައްކު ކުރެވޭ ބިދޭސީއެއްގެ ސާމްޕަލް ނަގައިފި\nއެއް ހަފްތާ އަށް ސަރުކާރު ބަންދުކުރަން ނިންމައިފި\nމަންޓާއިން ދަތުރުތައް މަދުކޮށް، ކޫއްޑޫއަށް ކުރާ ދަތުރުތައް ހުއްޓާލަނީ\nކޮވިޑް-19: އަށް ޝައްކު ކުރެވިގެން ދ. ކުޑަހުވަދޫން ދިވެއްސަކު ޓެސްޓު ކުރަނީ\n1.9 މިލިއަން ރުފިޔާއަށް ކުޑަހުވަދޫ ދަނޑުގެ ސަބްބޭސް ހެދުމަށް ބަޔަކާ ހަވާލުކޮށްފި\nނަގޫރޯޅިއެއް އަރާ ކުޑަހުވަދޫ މަނަސްގެ ފުރާޅު އެއްލާލައިފި\nކުޑަހުވަދޫގައި ރީތި ހޮސްޕިޓަލެއް\nދ. ރިއު ހޮޓެލް މޯލްޑިވްސް ރިސޯޓުން ބިދޭސީއެއްގެ ގައިން ކޮވިޑް-19 އަށް ޓެސްޓު ކުރަން ސާމްޕަލް ނަގައިފިއެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަބްރޫކް ވިދާޅުވީ، ކޮވިޑް-19 އަށް ޝައްކު ކުރެވޭ އަލާމާތްތައް ހުރި ބިދޭސީޢެއްގެ ގައިން ސާމްޕަލް ނަގާފައިވާ ކަމަށެވެ. ޓެސްޓްގެ ނަތީޖާ ލިބެންދެން އެމީހާ ހޯމް އައިސޮލޭޝަނަށް އަދި އެ ރިސޯޓު ވަނީ މޮނިޓަރިންގެ ހާލަތަށް ގެނެވިފައި ކަމަށް މަބްރޫކް ވިދާޅުވިއެވެ.\nމީގެ އިތުރުން ރާއްޖެއިން ބޭރަށް ދަތުރުކޮށްފައި ރާއްޖެއަށް އެނބުރި އައިސްފައިވާ ދިވެހިންތަކެއްގެ ގައިން މިބައްޔަށް ޝައްކު ކުރެވޭ އަލާމާތްތައް ފެނިގެން ވަނީ ސާމްޕަލް ނަގާފައެވެ. އެގޮތުން އިންޑިއާއިން އައި5މީހުންނާއި ލަންކާއިން އައި2ދިވެހިން ހިމެނެއެވެ.\nއިންޑިއާއިން އައި ދިވެހިންގެ ތެރެއިން އަލާމާތް ފެނި ސާމްޕަލް ނަގާފައިވާއިރު ޓްރިވެންޑްރަމްއަށް ދަތުރުކޮށްފައިވާ މީހަކު ދ. ކުޑަހުވަދޫންނާއި އއ. އުކުޅަހުން ވަނީ ފެނިފައެވެ. އިންޑިއާގެ ކޮޗިންނަށް ދަތުރުކޮށްފައިވާ މީހަކު ސ. ހިތަދޫންނާއި، ރ. ފައިނުން ވަނީ ފެނިފައެވެ. އަދި އިންޑިއާގެ ބެންގަލޫރަށް ދަތުރުކުރި މީހަކު މާލެއިން ވަނީ ފެނިފައެވެ.\nމިހާތަނަށް ރާއްޖޭގައި މިބަލި ޖެހިފައިވަނީ ބިދޭސީންނަށެވެ. ޖުމްލަ 13 ފަރާތެއް ޕޮޒިޓީވްވެފައި ވާއިރު 8 ފަރާތަކީ ރާއްޖެއަށް ޗުއްޓީ ހޭދަކުރަން އައިސްފައިވާ ފަތުރުވެރިންނެވެ.\nމި ބައްޔަށް ކަރަންޓީން ކުރެވިފައިވާ ފަރާތްތަކުގެ ތެރެއިން ފަރުކޮލު ފުސީގައި މިހާރު 25 މީހުންނާއި ހުޅޫލޭ އައިލެންޑް ހޮޓެލްގައި 27 މީހުން އެބަ ތިއްބެވެ.


Saff suzuki cup ge match tha dhakkaani TVM aai Raajje TV in\nސުކުޒީ ކަޕުގެ މެޗުތައް ދައްކާނީ ޓީވީއެމާއި ރާއްޖެ ޓީވީން\nސާފް ޗެމްޕިއަންޝިޕުގެ ތަށި އަފްގާނިސްތާނުގެ ކެޕްޓަން އުފުލާލަނީ: މުބާރާތުގެ ރައިޓްސް ރާއްޖޭގެ ދެ ޗެނަލަކުން ވަނީ ގަނެފައި.\nއިންޑިޔާގައި ބުދަ ދުވަހު ފަށާ ސާފް ސުޒުކީ ކަޕް ފުޓްބޯޅަ މުބާރާތުގެ މެޗުތައް ޕީއެސްއެމާއި ރާއްޖެ ޓީވީން ދައްކަން ނިންމައިފި އެވެ.\nމިއީ މުބާރާތުގެ ބްރޯޑްކާސްޓިން ރައިޓްސް ވަކިވަކިގެން ގަނެގެން ރާއްޖޭގެ ދެ ޗެނަލަކުން ދައްކާ ފުރަތަމަ ފަހަރެވެ.\nމީގެ ތެރެއިން ޓީވީއެމްއަކީ 1997 ވަނަ އަހަރު ތައާރަފްކުރި މި މުބާރާތް މިހާތަނަށް މެދުކުނޑި ދައްކަމުން އަންނަ ހަމައެކަނި ޗެނަލް އެވެ. ރާއްޖެ ޓީވީން މެޗުތައް ދައްކަން ފަށާފައިވަނީ 2011 ވަނަ އަހަރުގެ މުބާރާތާ ހަމައިންނެވެ.\nޑިސެމްބަރު މަހުގެ 23 އިން ޖެނުއަރީ ތިނަކަށް އިންޑިޔާގައި ބާއްވާ މުބާރާތް އިންޑިޔާ އާއި ސްރީލަންކާ އަދި ބަނގްލަދޭޝްގެ ދެ ޗެނަލަކާއި ބޫޓާނުގެ ގައުމީ ޓީވީން ވެސް ދައްކާނެ އެވެ. މީގެ އިތުރުނަ މަޝްހޫރު ކުޅިވަރު ޗެނަލް އީއެސްޕީއެންވެސް މެޗުތައް ވަގުތުން ދައްކާނެ އެވެ.\nޕާކިސްތާން ފިޔަވައި ސާކުގެ އަނެއް ހަތް ގައުމު ދެ ގްރޫޕަކަށް ބަލާއިގެން ކުޅޭ މުބާރާތުގައި ރާއްޖެ ހިމެނެނީ ގްރޫޕް ބީގަ އެވެ. މި ގްރޫޕުގައި ދެން ހިމެނެނީ އެންމެ ފަހުގެ ޗެމްޕިއަން އަފްގާނިސްތާނާއި ބަނގްލަދޭޝް އަދި ބޫޓާނެވެ. ގްރޫޕް އޭގައި ހިމެނެނީ އިންޑިޔާ އާއި ސްރީލަންކާ އަދި ނޭޕާލް އެވެ.\nޕީއެސްއެމް ރާއްޖެ ޓީވީ ސާފް ސުޒުކީ ކަޕް


ރެމިޓެންސް ޓެކްސް ނަގަން ފަށައިފި\nވާރކް ވީޒާގެ ދަށުން ދިވެހިރާއްޖޭގައި މަސައްކަތްކުރާ ބިދޭސީން ބޭރަށް ފޮނުވާ ފައިސާއިން، މިއަދުން ފެށިގެން، ރެމިޓެންސް ޓެކްސް ނަގަން ފަށައިފި ކަމުގައި މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ހާމަކޮށްފިއެވެ. މި ގޮތުން ވާރކް ވީޒާ ލިބިފައިވާ ބިދޭސީންނާ ވާރކް ވީޒާ ލިބިގެން މެނުވީ ދިވެހިރާއްޖޭގައި ވަޒީފާ އަދާކުރުން މަނާ ބިދޭސީން، ރާއްޖޭން ބޭރަށް ފޮނުވާ ފައިސާއިން ރެމިޓެންސް ޓެކްސްގެ ގޮތުގައި ނެގޭނީ ބޭރަށް ފޮނުވާ ފައިސާގެ %3 އެވެ.\n25 އޮގަސްޓް 2016 ގައި ތަސްދީގުކުރެވުނު ވަޒީފާއާ ބެހޭ ގާނޫނަށް5ވަނަ އިސްލާހު ގެނައުމުގެ ގާނޫނުގައި ވާ ގޮތުން، ދިވެހިރާއްޖޭގައި މަސައްކަތްކުރުމަށް ވާރކް ވީޒާ ލިބިފައިވާ ކޮންމެ ބިދޭސީ މީހެއްގެ ނަމުގައި ދިވެހިރާއްޖޭގައި ހުރި ބޭންކެއްގައި އެ ފަރާތަކަށް ވަޒީފާ ދިން ފަރާތުން، 25 ނޮވެންބަރު 2016 ގެ ކުރިން ބޭންކް އެކައުންޓެއް ހުޅުވައިދޭންޖެހޭނެ ކަމަށާ އަދި މި މުއްދަތުގެ ފަހުން ބިދޭސީންނަށް މުސާރަ ދޭންވާނީ ހަމައެކަނި ބޭންކް އެކައުންޓަށް މުސާރަ ޖަމާކޮށްގެން ކަމުގައި މީރާއިން މައުލޫމާތު ދެއެވެ. މީގެ އިތުރުން، ބިދޭސީންގެ ބޭރަށް ފޮނުވާ ފައިސާއިން ރެމިޓެންސް ޓެކްސް ނަގައި މީރާއަށް ދައްކާނީ ބޭންކް ތަކުންނާއި ރާއްޖެއިން ބޭރަށް ފައިސާ ފޮނުވައިދިނުމުގެ ޚިދުމަތްދޭ ފަރާތްތަކުން ކަމަށް ވެސް މީރާއިން ހާމަކުރެއެވެ.\nރެމިޓެންސް ޓެކުހަކީ އަލަށް ތައާރަފު ކޮށްފައިވާ ޓެކުހަކަށް ވުމާއެކު ބިދޭސީންނާއި ވިޔަފާރިކުރާ ފަރާތްތައް މި ޓެކުހަށް އަހުލުވެރިކުރުމުގެ ގޮތުން ތަފާތު ހަރަކާތްތައް ރޭވިފައިވާކަމަށް މީރާއިން މައުލޫމާތު ދެއެވެ. މި ގޮތުން މާލެ އާއި އަތޮޅުތެރޭގެ ވަރަށް ގިނަ ފިހާރަތަކަށް ޒިޔާރަތްކޮށް ރެމިޓެންސް ޓެކުހާ ގުޅޭ މައުލޫމާތު ފޯރުވައިދެމުންދާ ކަމުގައި ވެސް މީރާއިން ހާމަކުރެއެވެ.


SunOnline: Boat ge massalaigai GMIZL aa dhekolhah 10Million rufiya ge badhaleh hoadhumah dhauvaa koffi\nބޯޓުގެ މައްސަލާގައި 10 މިލިއަން ރުފިޔާގެ ބަދަލެއް ހޯދަން ދައުވާކޮށްފި\nމުހައްމަދު މުޒައްޔިން ނާޒިމް 04 Dec 2019, 13:11\nވެރިއަކު ނެތި ތިލަފުށިން ނެގުމަށް އަމުރުކުރި އެމްވީ ސީހޯމް ސަފަޔާ ބޯޓު\nތިލަފުށީ ފަޅުގައި ވެރިޔަކު ނެތި އޮތް ދަގަނޑު ބޯޓު ނަގަން ހަވާލުކުރި ޕާކްވަން އިންވެސްޓްމަންޓް އިން ގްރޭޓާ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް) އާ ދެކޮޅަށް 700،000 ޑޮލަރު (10.9 މިލިއަން ރުފިޔާ)ގެ ބަދަލެއް ހޯދުމަށް ދައުވާކޮށްފި އެވެ.\nދެހާސް ބާރަ ވަނަ އަހަރުން ފެށިގެން، ތިލަފުށީ ފަޅުގައި އަޅާފައި އޮތް އެ ބޯޓް އެތަނުން ނެގުމަށް ކޯޓުން ކުރި ހުކުމާ އެކު، ޕާކްވަން އާއި ޖީއެމްއައިޒެޑް އިން އެއްބަސްވުމެއް ހެދީ މި އަހަރު އެޕްރީލް މަހު، 16 ވަނަ ދުވަހު އެވެ. ތިރީސް ދުވަހުގެ ތެރޭގައި އެ މަސައްކަތް ނިންމުމަށް ހަވާލުކުރީ، އެ ބޯޓުގެ މިލްކުވެރިކަން ވެސް ޕާކްވަންއަށް ދޭ ގޮތަށެވެ.\nޕާކްވަން ކުންފުނީގެ ވަކީލު އަބްދުﷲ ނަސީރު މުހައްމަދު މިއަދު "ސަން" އަށް ވިދާޅުވީ، ޖީއެމްއައިޒެޑްއެލްއާ ދެކޮޅަށް ދައުވާކޮށްފައި ވަނީ ވަނީ، އެ މަސައްކަތް ހުއްޓުވުމުގެ ސަބަބުން ލިބުނު ގެއްލުމުގެ ބަދަލެއްގެ ގޮތުގައި 708،511 ޑޮލަރު ހޯދުމަށް ކަމަށެވެ. އޭނާ ވިދާޅުވީ، މަސައްކަތް ހުއްޓާލި އިރު ބޯޓު އޮތީ ބައެއްގެ ސަރަހައްދަކަށް އެހެލާފައި ކަމަށެވެ. އަދި އެގޮތަށް އެތަނުގައި ބޯޓު އެހެލާފައި އޮތުމުން އެ ސައިޓްގެ ބެލެނެވެރި ކުންފުންޏަށް ޖޫރިމަނާ އަރަމުންދާ ކަމަށާއި އެހެން ކަމުން އެ ފައިސާގެ ޒިންމާ ވާން ޖެހޭ ފަރާތަކީ ވެސް ޖީއެމްއައިޒެޑްއެލް ކަމަށް އެ ޖީމްއައިޒެޑްއެލްއަށް އަންގާފައި ވާނެ ކަމަށެވެ.\n"ޖޫރިމަނާ ފައިސާ ނުލިބޭ ނަމަ، އެ ފައިސާ ހޯދުމަށް ވެސް ދައުވާ ކުރާނަން،" އޭނާ ވިދާޅުވި އެވެ.\nޖީއެމައިޒެޑްއެލްގެ މެނޭޖިން ޑިރެކްޓަރު އިބްރާޙިމް ރަޝީދު (މާމިގިލީ އިބޫ) މީގެ ކުރިން "ސަން" އަށް ވިދާޅުވީ، އެ މައްސަލާގައި ޖީމްއައިޒެޑްއެލް އިން ޒިންމާވާކަށް ނުޖެހޭނެ ކަމަށާއި އެކަމުގައި އެކުންފުނިން ޕާކްވަންއަށް ދަކަން ޖެހޭ އެއްވެސް ބަދަލެއް ވެސް ނޯންނާނެ ކަމަށެވެ.\nއެ މައްސަލަ ރައްޔިތުންގެ މަޖިލީހުގެ ސަރުކާރު ކުންފުނިތަކާ ބެހޭ ކޮމިޓީން ވެސް އަންނަނީ ބަލަމުންނެވެ. އަދި އެކަމާ ގުޅިގެން އެކުންފުނީގެ ބޯޑު މެމްބަރުން ވެސް ވަނީ މަޖިލީހަށް ހާޒިރުކޮށްފަ އެވެ.\nބޯޓުގެ މައްސަލާގައި ދައުވާގެ ފުރަތަމަ ޝަރީއަތް މިދިޔަ ހަފްތާ ބުދަ ދުވަހު ސިވިލް ކޯޓުގައި ތާވަލު ކުރިއެވެ. ނަމަވެސް އެ ޝަރީއަތަށް ޖީއެމްއައިޒެޑް ހާޒިރު ނުވުމުން ޝަރީއަތް ކެންސެލްވި އެވެ. އެ މައްސަލަގައި ދެން އަޑުއެހުމެއް ތާވަލުކޮށްފައި ވަނީ މިއަދު 1:35 އަށެވެ.\nދެން މޮބައިލް ބެލެންސް އިން ގިފްޓް ކާޑު ގަނެވޭނެ\nސްޓެލްކޯގެ ޕްރޮޖެކްޓުތަކުގައި މަސައްކަތްކުރަން ފުރުސަތު


އިންޑިޔާގެ ހިންދޫންގެ ގިނަ ބަޔަކު ސަޕޯޓު ކުރަނީ އިޒްރޭލަށް | Sandhaanu\nއިންޑިޔާގެ ހިންދޫންގެ ގިނަ ބަޔަކު ސަޕޯޓު ކުރަނީ އިޒްރޭލަށް\nދުނިޔޭގެ އެކި ގައުމުތަކުން ދަނީ އިޒްރޭލުން ފަލަސްތީނަށް ދެމުން ގެންދާ ހަމަލާތައް ހަރުކަށި އިބާރާތުން ކުށްވެރި ކުރަމުންނެވެ. މިގޮތުން އިންޑިޔާއިންވެސް ވަނީ ފަލަސްތީނާ އެކު އިންޑިޔާ ވާކަމަށް އިއުލާނުކޮށްފައެވެ. ނަމަވެސް އިންޑިޔާގެ ގިނަ ހިންދޫންގެ ތާއީދު ހަގީގަތުގައި ލިބިފައި ވަނީ އިޒްރޭލަށެވެ.\nމީސްމީޑިޔާގައި އިންޑިޔާގެ ގިނަ ފަރާތްތަކުން ދަނީ ތަފާތު ހޭޝްޓެގްތައް ހަދައި އިޒްރޭލަށް ތާއީދު ކުރާކަމަށް ބުނަމުންނެވެ. މިގޮތުން މިދިޔަ ހޮނިހިރު ދުވަހު ޓްވިޓާރގައި އެންމެ މަޝްހޫރުވި އެއް ހޭޝްޓެގަކީ “ފަލަސްތީން ޓެރަރިސްޓުން” މި ހޭޝްޓެގްއެވެ. އިންޑިޔާގެ ބޮޑުވަޒީރު، ނަރެންދުރަ މޯދީގެ ކެބިނެޓުގެ މަތީ މަގާމުތަކުގެ މެމްބަރުންވެސް ވަނީ ޓްވިޓާގައި އިޒްރޭލަށް ތާއީދުކޮށްފައެވެ.\nކަންމިހެން އޮތްނަމަވެސް އިންޑިޔާއަކީ ޒަމާނުއްސުރެ ފަލަސްތީނަށް ތާއީދު ކުރަމުން އައި ގައުމެކެވެ.\nއިންޑިޔާ ފާހަގަ ކުރެވެނީ ފަލަސްތީނުގެ ދައުލަތް ގަބޫލުކުރި އަރަބި ނޫން ގައުމުތަކުގެ ތެރެއިން އެންމެ ފުރަތަމަ ގައުމުގެ ގޮތުގައެވެ. އިންޑިޔާގެ މިނިވަންކަމުގެ ބާނީ، މަހާތަމާ ގާނދީ ވަނީ ފަލަސްތީނަކީ އަރަބިންގެ ތަނެއްކަމަށް 1938 ވަނަ އަހަރު ވިދާޅުވެފައިވެއެވެ. މިހާރުވެސް ޔޫ.އެން ގައި އިންޑިޔާ ދަނީ ފަލަސްތީނަށް ތާއިދުކުރަމުންނެވެ. ނަމަވެސް މިހާރުގެ ބޮޑު ވަޒީރު، މޯދީ އަކީ މުސްލިމުންނާ ދޭތެރޭ ހަރުކަށި ވިސްނުންފުޅުތަކެއް ގެންގުޅުއްވާ ބޭފުޅެކެވެ. އެހެން ކަމުން ގިނަ ބަޔަކު ދެކޭ ގޮތުގައި އިންޑިޔާއިން ފަލަސްތީނަށް ތާއީދުކޮށް މިހާރު ދައްކަމުންދާ ވާހަކަތަކަކީ އެއްވެސް ބަރުދަނެއް ހުރި ވާހަކަތަކެއް ނޫނެވެ.


Ufaaveri Dhuvahakah Irueri Iru, Fenunee Hihfalhaigen Dhaa Varuge Manzareh - Vaguthu\nއުފާވެެރި ދުވަހަަކަށް އިރުއެރިއިރު، ފެނުނީ ހިތްފަޅައިގެންދާ ވަރުގެ މަންޒަރެއް\nސިޑްނީއަށް ނިސްބަތްވާ އަންހެނަކު އޭނާގެ 30 ވަނަ އުފަން ދުވަހު ދިމާވި ހިތްފަޅައިގެންދާ ވަރުގެ ހާދިސާއެއް މި ވަނީ ހިއްސާކޮށްފައެވެ. އެންމެންވެސް އުފަން ދުވަހު އުފާވާ ބީދައިން، އޭނާވެސް 30 އަހަރު ފުރުނީތީ އުފާވާނެ އެވެ. އެހެން ނަމަވެސް އެދުވަސް އޭނާއަށްވީ އެއްވެސް ވަރަަކަށް އުފާވެރި ދުވަަހަކަށް ނޫނެވެ. އޭނާ ހޭލިއިރު، އޭނާގެ އެއް އަހަރުގެ ދަރިފުޅު އޮތީ މަރުވެފައެވެ.\nޖޫން 17 ވަނަ ދުވަހު ހިނގާދިޔަ އެ ހާދިސާގެ ވާހަކަތައް ބޭރުގެ މީޑީއާތަކަށް މި ވަނީ ތިލަވެފައެވެ. އެލީ ވިލްކިންސަން ނަމަކަށް ކިޔާ އެ އަންހެން ކުއްޖާގެ ލޯލާގެ މަންމަ ބުނީ، އެ ދުވަހު ހެނދުނު ހޭލިއިރު، އެ ދަރިފުޅު ފެނުނީ ބޯ ވަތަށް ޖަހައިގެން އޮތް ތަން ކަމަށެވެ.\nދަރިފުޅު މަރުވާން މެދުވެރިވި ސަބަބު އަދިވެސް އޭނާގެ މަންމައަށް ނޭނގެއެވެ. އޭނާއަށް ދަރިފުޅު މަރުވިކަން އެނގުނީވެސް އެހެން ދުވަހަށްވުރެ ގިނައިރު ނިދާފައި އޮތީތީ ބެލުމުންނެވެ.\nއެލީގެ ގާތް އެކުވެރިއެއް ކަމަށްވާ ކްލޯއީ ބުނީ، އެލީ އޭނާގެ އެންމެ ހަގު ދަރިފުޅު ނެގިއިރުވެސް ދަރިފުޅުގެ ހަށިގަނޑުގެ ކުލަ ހުރީ ތަފާތުކޮށް ކަމަށެވެ. އަދި ހޮޑުކޮޅެއް ދަރިފުޅު އޮތްތާ ކައިރިން ފެނުނު ކަމަށް އޭނާ ބުނެފައި ވެއެވެ.\nއަަދި ވަގުތުން އެލީގެ އަށް އަހަރުގެ ފިރިހެން ދަރިފުޅު އަވައްޓެރިންގެ އެހީތެރިކަން ހޯދަން ދިޔައެވެ. އަދި އަވައްޓެރިން އައިސް އެ ކުއްޖާއަށް އެހީވުމަށް މަސައްކަތް ކުރިއެވެ.\nއެހެން ނަަމަވެސް އެތަނުގައި އެ ކުއްޖާ މަރުވެއްޖެކަމަށް ޕެރަމެޑިކްސްއިން ވަނީ ބުނެފައެވެ. އެކަމާއި މުޅި އާއިލާ ތިބީ ހިތްފަޅައިގެން ގޮސްފައެވެ. އަދި ދައްކާނެ ބުނާނެ ވާހަކަވެސް ނެތް ކަމަށް ކްލޯއީ ބުނެފައި ވެއެވެ.\nމީގެ ކުރިން ލޯލާގެ ފަރާތުން ބަލިވެ އުޅޭ ކަހަލަ އެއްވެސް ނިޝާނެއްވެސް ފެންނަން ނެތް ކަމަށް އޭނާ ބުނެފައި ވެއެވެ. އަދި ކުރިން އޭނާ ބޭބެ އާއި މަންމަ އަދި ކްލޯއީއާއެކު ޕާކަށްވެސް ގޮސް ކުޅެ ހަދާފައިވާ ކަމަށްވެސް ވެއެވެ.\n"އޭނާ އެ ދުވަހުވެސް ހުރީ ވަރަށް އުފާވެރިކޮށް ޕާކުގައި ކުޅެވެސް ހެދި". ކްލޯއީ ޔާހޫ ނިއުސް އޮސްޓްރޭލިއަށް ބުންޏެވެ.\nލޯލާ މަރުވި ސަބަބު ދެނެގަތުމަށް އޭނާގެ ލަންގްސް ޓެސްޓުތަކެއް ހަދަމުން އަންނަ ކަމަށް ވެއެވެ.\nލޯލާ މަރުވެފައި ވަނީ އޭނާއަށް ދެ އަަހަރު ފުރެން 12 ދުވަހަށް ވެފައި ވަނިކޮށެވެ.


ޒީނާގެ ލޮލުުން އޮހެން ފެށި ކަރުނަތައް އޭނާގެ ކޯތާފަތް މަތީގައި ފިރުކެމުން ދިޔައެވެ. އެމަންޒަރު ބަލަން މިފްޒާލް ހުރީ ޒަހަރުލީ ހިނިތުންވުމަކާއި އެކުގައެވެ.\n"ޒީ. ތީ އުފަލުން އަންނަ ކަރުނަތަ؟" ޒީނާގެ ކޯތާފަތުގައި މިފްޒާލްގެ އިނގިލިތައް ހާކައިލަމުން އޭނާ އެހެން އަހައިލީ ޖެއްސުމުގެ ފާޑަށެވެ. އެއްވެސް އެއްޗެއް ނުބުނެ ޒީނާ ގެންދިޔައީ ރޮމުންނެވެ. ހިތަށް ލިބުނު ވޭނާއި ހިތްދަތި ކަމުގެ ސަބަބުންނެވެ.\nދަންވަރުގެ ހަމަހިމޭން ވަގުތެވެ. އަދިވެސް ލިއުޝާގެ ލޮލަށް ނިދީގެ އެއްވެސް އަސަރެއް ނުކުރެއެވެ. ހައިޝަމްގެ ގައިގައި އޮޅުލައިގަނެގެން އޮތް ލިއުޝާގެ ހިތާއި ނަފުސު ވަނީ މުޅިން އެހެން ދުނިޔެއެއް ގައެވެ. ހިތަށް އަރާ ފައިބަމުންދާ ކޮންމެ ވާހަކައަކުން، ލިއުޝާގެ ސިކުނޑިއަށް ދިޔައީ ބުރަކަން ލިބިދެމުންނެވެ. އެ ބުރަކަމާއި ހާސްކަމުގެ އިޙްސާސް އެންމެ ބޮޑަށް އުފުލަމުން ދިޔައީ ލިއުޝާގެ ހުޅުވިފައިވާ ދެލޮލެވެ. އެދެލޯ އެތައް އިރަކު ލިއުޝާއާ އެކު ފުން ޙިޔާލުތަކާއި، ފިކުރުތަކުގެ ތެރޭގައި ހޭދަކޮށްފިއެވެ. ފުންކޮށް ނޭވާއެއް ލަމުން އަނެއްކާ ވެސް ލިއުޝާ ފޯނު ނަގައި ޒީނާއަށް ގުޅިއެވެ. ރިންގުވުން ނޫން އިތުރު ކަމެއް މިފަހަރުވެސް ނުވެއެވެ. ޒީނާ ފޯނަށް ޖަވާބު ނުދޭތީ އެކަމުގެ ހާސްކަން ލިއުޝާއަށް ދިޔައީ އިންތިހާ ދަރަޖައަށް ލިބެމުންނެވެ.\nމޫނުމަތީގައި ބާލިސް އަޅައިގެން ޒީނާ ގެންދިޔައީ ހިމޭންކަމާއި އެކު ރޮމުންނެވެ. ޒީނާއަށް މިއަދު ޖެހިފައިވާ ހާލާއި މެދު ހަމްދަރުދީ ވާނެ އެއްވެސް އިންސާނަކު މި ދުނިޔޭގައި ނެތްކަން ޒީނާއަށް ދިޔައީ އިޙްސާސް ވަމުންނެވެ. އެންމެ ގާތް ރަޙުމަތްތެރިޔާގެ ދިރިއުޅުން ބިކަކޮށް، ނެތިކޮށްލާނެ ހިތްވަރު ޒީނާއަށް ލިބޭނެ ބާއޭ އެތައް ފަހަރަކު ޒީނާގެ ހިތްބުނެއެވެ. ނަމަވެސް ކޮންމެ ކަމެއް ވެސް ތަދުބީރު ވެގެން ދާނީ ތަޤުދީރުގައި އޮތް ގޮތަށެވެ. ބައެއް ފަހަރު އަމިއްލަ ޙަޔާތަށް ބޮޑުތި ބަދަލުތަކެއް ގެންނަން ޖެހޭ ހާލަތްތައް ވެސް އަންނާނެއެވެ. ތިމާ ހިތް ނުރުހޭ، ބޭނުންނުވާ ކަންތައް އެއީ ތިމާ ލޯބިކޮށްގެން ކުރަން ޖެހޭނެ ކަންތަކަށް ވެސް ވާނެ ފަހަރު އާދެއެވެ. އެންމެ ފުރަތަމަ އޮންނާނީ ތިމާގެ އަމިއްލަ އުފަލާއި، އަމިއްލަ ދިރުއުޅުމެވެ. އަމިއްލަ އިއްޒަތާއި، ކަރާމާތެވެ. އެކަން އެހެން މީހަކަށް ޤުރުބާންކޮށް، ޒީނާ ދުނިޔޭގެ ކުރިމަތީގައި ފަޟީހަތް ވާކަށް ޒީނާ ބޭނުމެއް ނުވެއެވެ.\nމުޅިން އައު ދުވަހަކަށް ދުނިޔެއަށް މަރުޙަބާ ކިޔައިފިއެވެ. ލިއުޝާ ޑިއުޓީގައި އިނީ ޒީނާގެ އިންތިޒާރުގައެވެ. ގަޑިން9ޖަހައި ބޮޑު އިރުވެސް ޒީނާ ޑިއުޓީއަކަށް ނާދެއެވެ. އެކަމާ ހާސްވި ވަރުން، ލިއުޝާއަށް ޝިޔާދު ގާތުގައި ވެސް ޒީނާގެ ޚަބަރެއް ވިތޯ އެހުނެވެ. ޝިޔާދުގެ ހިތުގައި ލިއުޝާއަށް ހިތްހަމަ ނުޖެހުން އޮތްކަން އެނގޭ ހާލުގައެވެ. ޒީނާ ވީތަން އެނގޭނީ ލިއުޝާއަށް ނޫންހޭ ބުނަމުން، ޝިޔާދު ދިނީީ ރުންކުރު ޖަވާބެކެވެ. އިތުރަށް ޝިޔާދު ގާތު އެއްވެސް އެއްޗެއް ނާހައި، ލިއުޝާ ގޮސް އިނީ އޭނާއަށް ޚާއްޞަކޮށްފައިވާ ކޮޓަރީގައެވެ.\nޑިއުޓީއަށް ދާހިތް ނެތިފައި ޒީނާ ކޮޓަރީގެ ދެކޮޅަށް ހިނގަމުން ދިޔައެވެ. ޙަޤީޤަތުގައި ޒީނާއަށް ލިއުޝާއާ ކުރިމަތިލާނެ ހިތްވަރެއް ނެތެވެ. އެ ޤާބިލުކަން ހޯދަން ޒީނާ މަސައްކަތް ކުރިޔަސް، އެކަން އަދި އޭނާއަށް ވަނީ ކާމިޔާބު ނުވެފައެވެ. ކުއްލިއަކަށް ޒީނާގެ ފިޔަވަޅުތަކަށް ހުއްޓުން އެރީ އޭނާގެ ފޯނު ރިންގުވާން ފެށުމުންނެވެ. ގުޅަމުން ދިޔައީ މިފްޒާލެވެ. ވަގުތުކޮޅަކު ފޯނަށް ބަލަން އިނުމަށްފަހު، ޒީނާ ފޯނު ނެގިއެވެ.\n"ކޮބާ؟ މިއަދު ނުދަންދޯ ޑިއުޓީއަށް؟" މިފްޒާލް އެހެން އަހައިލުމުން، ޒީނާ އިށީންނީ އެނދުމަތީގައެވެ.\n"އާނ!" ޒީނާ ދިނީ ކުރު ޖަވާބެކެވެ.\n"ހެހެ! ތިހާ ފިނޑިވެގެން ނުވާނެ! އަހަރެން މިހުރީ ތިގޭ ދޮރުމަތީގަ. އެބަ ވަންނަން." މިފްޒާލް އެހެން ބުނެ، ފޯނު ކަނޑައިލިއެވެ. ޒީނާއަށް އެއްވެސް އެއްްޗެއް ނުބުނެވެ އުޅެނިކޮށް މިފްޒާލް އެގޮތަށް ކަންތައް ކުރުމުން، ޒީނާ އިތުރަށް ހާސްވިއެވެ. މިކަންތައްގަނޑު ޒީނާގެ މަންމައަށް އެނގެން ބޭނުން ނުވާތީއެވެ. މާ ގިނަ އިރެއް ނުވަނީސް، ދޮރުގައި ޓަކި ދޭން ފެށި އަޑަށް ޒީނާ ދުވެފައި ކަހަލަ ގޮތަކަށް ގޮސް ދޮރު ހުޅުވިއެވެ. ގޮތް ކުޑަ ފާޑަކަށް މިފްޒާލް އެތެރެއަށް ވަނެވެ. އަދި ޒީނާގެ ބުރަކަށީގައި މިފްޒާލް ފިރުމައިލިއެވެ. ފޫހި ގޮތެއް މޫނަށް ހަދައިލަމުން ޒީނާ ބަލައިލީ މިފްޒާލަށެވެ. ހިތްހަމަ ނުޖެހިގެންނެވެ. ނަމަވެސް ބާރަށް އެއްޗެއް ބުނެވޭކަށް ޒީނާއަކަށް ނެތެވެ. އެޔަށްވުރެ، ބޮޑަށް މިފްޒާލްގެ މުށްބާރު މުށުގެ ތެރޭގައި ޒީނާ ވަނީ ތާށި ވެފައެވެ.\n"ކީއްވެ ތި އަހަރެންގެ ޓާސްކު ލަސް ކުރަނީ؟" ޒީނާގެ ކޮޓަރިއަށް ވަންނަމުން، މިފްޒާލް ފުރަތަމަ އަހައިލީ އެހެންނެވެ. އެއްވެސް އެއްޗެއް ނުބެނެ ޒީނާ ކޮޓަރީގައި ހުއްޓިލައިގެން ހުއްޓެވެ.\n"ކީއްވެހޭ؟" މިފްޒާލްގެ އަޑު ކުޑަކޮށް ބާރު ވުމާއި އެކު، ޒީނާއަށް ބިރުން ތެޅެގަނެވުނެވެ.\n"ނޫން މިފްޒާލް! މަންމައަށް އަޑު އިވިދާނެ. އޭރުން.." ޒީނާއަށް އޭނާގެ އިޚުތިޔާރުން ބޭރުން މިފްޒާލްގެ އަތުގައި ހިފައިލެވުނެވެ.\n"އޭރުން.." ޒީނާގެ އަތް ހޫރައިލަމުން މިފްޒާލް އަހައިލިއެވެ.\n"ދެން ވެސް ރީތިކޮށް އަހަރެން ކުރާ ސުވާލަށް ޖަވާބު ދެންޏާ މިހެން ނުވާނެ. އަހަރެން ބޭނުމީ މިކަން ވަރަށް ޕީސްކޮށް ގެންދަން. އަދި ޒީނާގެ ރީތި ފޮޓޯތައް މި ފޯނުން ޑިލީޓްކޮށްލަން. އެކަންވާ އޮތީ ޒީނާގެ ސަޕޯޓް އަހަރެންނަށް ލިބިގެން. ކުރިން ވެސް ބުނި ގޮތަށް ދެމީހުން އެއް ލަވައެއް ކިޔައިގެން." މިފްޒާލްގެ އަޑު މަޑުވިއެވެ.\n"އަހަރެންނަކަށް ނޭނގެ ހަދަންވީ ގޮތެއް. އަހަރެން ވިސްނާ ވިސް.." ޒީނާގެ ވާހަކަ ހުއްޓުވީ މިފްޒާލެވެ.\n"ކޮންމެހެން ޒީނާ ނުޖެހޭނެ ތިވަރަށް ވިސްނާކަށް. އަހަރެން ގާތު ވެސް އަހާބަލަ ކަންތައް ކުރަންވީ ގޮތް. އޭރުން މިކަން ސިމްޕަލް ވާނެ." މިފްޒާލް އެހެން ބުނުމުން، ޒީނާ މޭ ޖެހެން ފެށިއެވެ. ނުބައި ބޮޑު ރޭވުމެއް ނޫނީ މިފްޒާލްގެ ދުލުން ބޭރު ނުވާނެކަން އެނގޭތީއެވެ.\n"ކޮން ގޮތެއް؟" އަހަން ނުކުރިފައި ވަގުތުކޮޅަކު ހުރެ، ގޮތް ހުސްވެގެން ޒީނާ އެންމެފަހުން އަހައިލިއެވެ. މިފްޒާލް ބަލައިލީ ޒީނާގެ މޫނަށެވެ. އެއާއި އެކު އެދެމީހުންގެ ކަޅި އެކަކު އަނެކަކުގެ ކަޅިއާ އަމާޒުވެގެން ދިޔައެވެ. މަޑުމަޑުން ފިޔަވަޅު ނަގަމުން މިފްޒާލް ގޮސް ހުއްޓުނީ ޒީނާގެ ކުރިމަތީގައެވެ. ދެމީހުން އެކަކު އަނެކަކު ޖެހޭހާ ގާތުގައެވެ.\n"އަހަރެން ބޭނުމީ އަވަސް، ސަޅި ރިޒަލްޓެއް! ބޮޑު ޑުރާމާއެއް ނޫން." މިފްޒާލް އެހެން ބުނެލީ ޒީނާގެ ލޮލަށް ބަަލަމުންްނެވެ.\n"ސިމްޕަލްކޮށް ބުނަންޏާ، އަހަރެން ބޭނުމީ ލިއު. އަހަރެންނަށް ލިއު ނުލިބެއްޖިއްޔާ، ދެން އޮންނީ ލިއު އެހެން މީހަކަށް ނުލިބޭ ވަރުކޮށްލުން.. ލިއުގެ މުޅި ލައިފް ކޮށާ މަށައިލުން." މިފްޒާލްގެ ވާހަކަތައް ބިރުވެރިވެފައި، ނުރައްކާތެރިއެވެ. ބިރުން ހުރި ޒީނާގެ ހިތުގެ ތެރޭގައި ބާރު ގުޑުންތަކެއް އަރައިގެން ދިޔައެވެ.\n"ތިބުނީ؟" ޒީނާގެ އަޑު ތުރުތުރު އަޅަން ފެށިއެވެ.\n"މިބުނީ އަހަރެން ބޭނުމީ ލިއުއޭ. އެކަން ކުރަން އަހަރެން ބޭނުމީ. އަހަރެން ކޮންމެ ގޮތެއް ހަދާފަ ވެސް، ލިއު ހާސިލު ކުރާނަން. އެއީ ފަސްޓު ޕްލޭނަކީ. ދެން އޮތީ ޕްލޭން ބީ. އެއީ އަހަރެންނަށް ލިއު ނުލިބޭ ހާލަތުގައި، ލިއު އެހެން މީހަކަށް ނުލިބޭ ގޮތް ހެދުން." މިފްޒާލްގެ ވާހަކަތައް ސީދާ ވެފައި، އޭނާގެ ރޭވުން ބޮޑެވެ.\n"އަހަރެން ކިހިނެއް ހަދަންވީ؟" ޒީނާ އެހެން އަހައިލީ ޖެހިލުންވެ ހުރެގެންނެވެ. މިފްޒާލް ހިފައިލީ ޒީނާގެ އަތުގައެވެ. އަދި ޒީނާގެ މޫނަށް ބަލައިލިއެވެ. އެއާއި އެކު މިފްޒާލްގެ ދޫ ހަރަކާތް ކުރަން ފެށީ ނުބައި، ނުލަފާ ރޭވުމެއްގެ ވާހަކައަކުންނެވެ. މިފްޒާލް ދައްކަމުން ދިޔަ ކޮންމެ ވާހަކައަކުން ޒީނާގެ ހިތުގެ ވިންދު ދިޔައީ ހަލުވި ވަމުންނެވެ. ޒީނާގެ މުޅި ގަޔަށް ދިޔައީ ހޫނު ވަމުންނެވެ.\n"އޯކޭ އެއްނު؟ މިއީ މިއަދުގެ ޓާސްކް. އަހަރެން ބޭނުމެއް ނޫން ލަސްކުރާކަށް. މިކަމަކީ އެއް ލަކިން ލިއުގެ ދިރިއުޅުމުގަ ސިއްކަ ޖެހޭނެ ކަމެއް. ހެހެ." މިފްޒާލްގެ ރޭވުން ޒީނާއަށް ކިޔައިދެމުން މިފްޒާލް ހިނިތުންވެލިއެވެ. ޒީނާ ހުރީ ޖެހި ބުދެއްހެން ގަނބު ވެފައި މިފްޒާލްގެ މޫނަށް ބަލާށެވެ.\n"އޯކޭ ދޯ؟" މިފްޒާލު އަނެއްކާ ވެސް އަހައިލިއެވެ. ޒީނާގެ ފަރާތުން ޖަވާބެއް ނުލިބުމުންނެވެ.\n"އާނ! އޯކޭ." ޒީނާ ކުއްލިއަކަށް ހުރެފައި ބުނެލިއެވެ.\nމެންދުރުގެ ހޫނުގަދަ ވަގުތެވެ. ހެނދުނުގެ ދަންފަޅީގައި އެޕޮއިންޓްމެންޓް ނެގި ހުރިހާ ބަލިމީހުން ބަލައި ނިންމައިލުމަށްފަހު، ކުޑަކޮށް ކަރު ތެތްމާލަމުގެ ނިޔަތުގައި ލިއުޝާ ކެންޓީނަށް ދާން ގޮނޑިން ތެދުވިއެވެ. ކޮޓަރީގެ ދޮރު ހުޅުވައި ބޭރަށް ނުކުންނަން އެޅި ފުރަތަމަ ފިޔަވަޅާއި އެކު، ލިއުޝާގެ ލޮލުގައި އަޅައިގަތީ ޒީނާ އެވެ. ޒީނާ ލުއިކޮށް ހީނލައިގެން ހިނގާފައި އައީ ސީދާ ލިއުޝާއާ ދިމާލަށެވެ. ޒީނާ ވަނީ އާދަޔާ ޚިލާފަށް ގަދައަށް މޭކަޕްކޮށްފައެވެ. އެކަން އެންމެ ފުރަތަމަ ވެސް ލިއުޝާއަށް ފާހަގަ ކުރެވުނެވެ. އެއީ ޒީނާ އުފުލި ހިތާމަތައް ފޮރުވުމުގެ ބޭނުމުގައި އޭނާ ކުރި ކަމެކެވެ.\n"ޒީ.. ކޮންތާކު އުޅެފަ ތިއައީ؟ އަހަރެން ހާދަ ގުޅީމޭ! ކީއްވެތަ ފޯނު ނުނެގީ؟ އަނެއްކާ އޯކޭތަ؟" ލިއުޝާގެ ސުވާލު ގޯނިގެ ތުން މޮހެލައި، ޒީނާގެ ކުރިމައްޗަށް އޮއްސައިލިއެވެ.\n"ލިއު.. އައިމް ސޮރީ.. ރިއަލީ ސޮރީ. އަސްލު ވަރަށް ބިޒީވެގެން. އެކަން ކިޔާދޭން މިއައީ ވެސް." ޒީނާގެ ވާހަކަތަކުން ކޮންމެވެސް ވަރެއްގެ ހައިރާން ކަމެއް ލިއުޝާއަށް ކުރުވިއެވެ. ޒީނާ ވާހަކަދައްކާ ރާގުން ހީވަނީ ކަމެއް ސިއްރު ކުރަން އުޅެނީހެންނެވެ. އެކަން ކިތަންމެ ބޮޑަށް ވެސް ލިއުޝާއަށް ފާހަގަކުރެވުނެވެ.\n"ފްރީތަ؟" ޒީނާ ހިފައިލީ ލިއުޝާގެ އަތުގައެވެ. ޒީނާ ކިތަންމެ ވަރަކަށް އޭނާގެ "ނޯރމަލް" އުޅުން ދައްކަން އުޅުނަސް، ލިއުޝާއަށް އެކަން ވަންހަނާއެއް ނުވެއެވެ. ކޮންމެ ވެސް ކަމެއް ޒީނާއަށް ވީކަން އެއީ ލިއުޝާއަށް ޔަޤީންވި ކަމެކެވެ. ޒީނާއަށް އައި ބަދަލުތައް ލިއުޝާއަށް ފާހަގަވުން އޭނާއަށް އުނދަގުކަމަކަށް ނުވިއެވެ. ނަމަވެސް އެކަމާއި ގުޅިގެން އިތުރަށް ސުވާލެއް ކުރާކަށް، ލިއުޝާ ބޭނުމެއް ނުވެއެވެ. އެއީ އެއްފަހަރު ޒީނާ ޖަވާބު ދީފައި ވާތީއެވެ.\n"އާނ. ބްރޭކެއް މިނެގީ." ލިއުޝާ ހިނިތުންވުމަކާއި އެކު ބަލައިލީ ޒީނާ އަށެވެ.\n"ހިނގާބަ!" ޒީނާ ހިފައިލީ ލިއުޝާގެ އަތުގައެވެ.\n"ކޮންތާކަށް؟" ލިއުޝާ އިތުރަށްވީ ހައިރާނެވެ.\nޒީނާގެ އަތުގައި ހިފައިގެން ލިއުޝާ ކުރިއަށް ހިނގައިގަތެވެ. ނަމަވެސް ލިއުޝާ ހުރީ ވާނުވާއެއްގައެވެ. އެދެމީހުން ގޮސް އެރީ ޓެކްސީއަށެވެ.\n"ކޮންތާކަށް ދާން؟" ލިއުޝާ ހިނިތުންވެ ހުރެ، ޒީނާގެ އަތުގައި ހިފައިލީ ކޮންމެވެސް ވަރަކަށް ޖެހިލުންވެ ހުރެއެވެ. ނަަމަވެސް ލިއުޝާ ޖެހިލުންވާނެ ކަމެއް ޒީނާ ނުކުރާނެ ކަމުގެ ޔަޤީންކަން ލިއުޝާއަށް އަބަދު އޮންނާތީ، ލިއުޝާ ހަމަޖެހެލިއެވެ.\nޓެެކްސީގައި އިން އިރުވެސް، ޒީނާ ގެންދިޔައީ ދޭތެރެ ދޭތެރެއިން ފޯނާއި ކުޅެމުންނެވެ. ލިއުޝާއަށް ސިއްރު ސިއްރުން ބަލަމުން، ޒީނާ މަަސައްކަތް ކުރަމުން ދިޔައީ އޭނާއަށް ކުރިމަތިވި މަޖުބޫރީ ހާލަތުގައި، އޭނާގެ ލޯބިވާ ގާތް ރަޙުމަތްތެރިޔާއަށް ބޮޑު ސަޒާއެއް ދިނުމަށެވެ.\nޓެކްސީ ގޮސް މަޑުކޮށްލީ ހ.ލޭކޮކާ ގެސްޓު ހައުސްގެ ކުރިމަތީގައެވެ. ޓެކްސީ އިން ފެއިބުމާއި އެކު، ޒީނާ މަގުގެ ދެކޮޅު ބަލައިލަމުން، ލިއުޝާއާ އެކު ގެސްޓު ހައުސްއަށް ވަންނަން ހިނގައިގަތެވެ.\n"ކީއްކުރަން މިތަނަށް؟" ލިއުޝާ ބަލައިލީ ޒީނާއަށެވެ.\n"ސަޕްރައިޒެއް." ޒީނާ ގަދަކަމުން ހީނލިއެވެ. ޒީނާގެ ހިތަށާއި މުޅި ހަށިގަނޑަށް އުނދަގޫ ވިޔަސް، ޒީނާ ކެތްތެރިވެ، އޭނާގެ މަސައްކަތާއި އެކު ކުރިއަށް ދިޔައެވެ. ޒީނާ ސިނޑިން އަރަމުން ގޮސް ހުއްޓުނީ 2ވަނަ ފަންގިފިލާގައި ހުރި ކޮޓަރިއެއްގެ ކުރިމަތީގައެވެ.\n"ލިއު މިތާގަ މަޑުކުރޭ! އަހަރެން އެބަ އަންނަން." އެހެން ބުނެ ޒީނާ ފެއިބީ ތިރިއަށެވެ. ލިއުޝާ އެކަނި މާއެކަނި އެތަނުގައި ހުރި އިރު، އޭނާ ގެންދިޔައީ އެގޭގެ އެކިތަންތަނަަށް ކަޅި ހިންގަމުންނެވެ. ކުއްލިއަކަށް ލިއުޝާގެ ކުރިމަތީގައި ހުރި ކޮޓަރީގެ ދޮރު ހުޅުވުނެވެ. ލިއުޝާ ދިޔައީ ސިއްސައިގެންނެވެ. އެއްވެސް މީހެއް ފެންނަން ނެތުމުންނެވެ. ދެލޯ ބޮޑުކޮށްގެން، މަޑުމަޑުން ލިއުޝާ ކުރިއަށް އެޅި ފުރަތަމަ ފިޔަވަޅާއި އެކު، މީހަކު އޭނާގެ އަތުގައި ހިފައި، ކޮޓަރިތެރެއަށް ދަމައިގަތެވެ. (ނުނިމޭ)


Midhuhath hadhanee dhogu, eyna aa dhuvahaku ves bahdhaleh nuvey: Ali Zahir - One Online\nރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް، އަލީ ޒާހިރު--- ފޮޓޯ: ރައީސް އޮފީސް\nމިދުހަތު ހަދަނީ ދޮގު، އޭނާއާ ދުވަހަކުވެސް ބައްދަލެއް ނުވޭ: އަލީ ޒާހިރު\nއޭނާއާ ގުޅޭގޮތުން އަލީ މިދުހަތު (މިދޭ) ދެއްކެވި ވާހަކަތަކަކީ ދޮގެއް ކަމަށާއި އޭނާއާ ދުވަހަކުވެސް ބައްދަލުވެފައި ނުވާ ކަމަށް ރައީސް އޮފީހުގެ ޗީފް އޮފް ސްޓާފް އަލީ ޒާހިރު ވިދާޅުވެއްޖެއެވެ.\nދައުލަތުގެ މީޑިއާ ހިންގާ ކުންފުނި، ޕަބްލިކް ސާވިސް މީޑިއާ (ޕީއެސްއެމް)ގެ ބޯޑުން މިއަދު މިދޭ ވަނީ ވަކިކޮށްފައެވެ.\nމިދޭ ޕީއެސްއެމްގެ ބޯޑުން ވަކި ކުރުމާ ގުޅިގެން އޭނާ އާއި އަލީ ޒާހިރާ ދެމެދު ދެކެވުނު ވާހަކަތަކެއް ފޭސްބުކްގައި މިދޭ ވަނީ މިއަދު ހިއްސާކޮށްފައެވެ.\nއެ ޕޯސްޓުގެ ސްކްރީން ޝޮޓްތަކެއް ޓުވީޓު ކުރައްވައި އަލީ ޒާހިރު މިއަދު ވިދާޅުވީ މިދޭ ދައްކަވާފައިވާ ވާހަކަތަކަކީ ދޮގެއް ކަމަށެވެ. އަދި އޭނާއާ ދުވަހަކުވެސް ބައްދަލުވެފައިނުވާ ކަމަށާއި ދުވަހަކުވެސް ފޯނުން ވާހަކަ ދައްކާފައިނުވާ ކަމަށެވެ.\n"ދޮގު ހެދުމާއި ދޮގު ވާހަކަތައް ފެތުރުމުގައިވެސް ކުޅަދާނެ ބޭފުޅުން އުޅުއްވާކަން މިއަދު އެނގިއްޖެ. އަދި ތިމާގެ ގުނަވަންތައް ތިމާއާ ދެކޮޅަށް ހެކިބަސް ދޭނެ ދުވަސް އޮތްކަން ގަބޫލު ނުކުރާ މުސްލިމުން ވެސް އުޅޭކަން ފެނިއްޖެ. ދުވަހަކުވެސް ބައްދަލު ނުކުރާ، ފޯނުން ވެސް ވާހަކަ ނުދައްކާ ބޭފުޅެއް (މިދޭ) މިއީ،" އަލީ ޒާހިރު ވިދާޅުވިއެވެ.\nމިދޭއާ ދުވަހަކުވެސް ފޯނުން ވާހަކަދައްކަވައި ނުވަތަ ބައްދަލުވެސް ނުވާ ކަމަށް އަލީ ޒާހިރު ވިދާޅުވެފައިވާ އިރު، މީގެ އަހަރުތަކެއް ކުރިން މިދޭ ހުށަހަޅައިދިން ސަން ޓީވީގެ "ސަން ބަހުސް"ގެ ޕްރޮގްރާމެއްގައި އަލީ ޒާހިރު ވަނީ ބައިވެރިވެވަޑައިގެންފައެވެ. އަލީ ޒާހިރުގެ އިތުރުން އެ ޕްރޮގްރާމުގައި މިހާރު އެމްޑަބްލިޔުއެސްސީގެ މެނޭޖިން ޑިރެކްޓަރަކަށް ހުންނެވި އާދަމް އާޒިމް ވެސް ބައިވެރިވެވަޑައިގެންނެވިއެވެ.\nމިދޭ މިއަދު ކޮށްފައިވާ ޕޯސްޓުގައި ވަނީ މީގެ ދެ ހަފުތާ ކުރިން އަލީ ޒާހިރު އޭނާއަށް ގުޅުއްވައި ކަންތައްތަކެއް އޮޅުން ފިލުއްވި ކަމަށެވެ. އެގޮތުން ބިގަށް ފައިސާ ދިނުމަށް ޕީއެސްއެމް ބޯޑުގައި ނެގި ވޯޓާ ގުޅޭ ގޮތުންނާއި ޝަހީދުންގެ ދުވަސް ބީ ކެޓެގޮރީގައި ހިމެނުމުން އެކަމާ ނުރުހުން ފާޅުކޮށްފައިވޭތޯ އާއި ރައީސް އިބްރާހިމް މުހައްމަދު ސޯލިހުގެ އިސްނެގެވުމަށް އިމާރާތް ކުރަން ހަމަޖެހިފައިވާ 15 ބުރީގެ އިމާރާތުގެ މަސައްކަތަށް އެއްބާރުލުން ދިނުމަށް އަލީ ޒާހިރު އެދިފައިވާ ކަމަށެވެ.\nއޭގެ ދެ ހަފުތާ ފަހުން ރައީސް އޮފީހުން އޭނާއަށް ސިޓީއެއް ފޮނުއްވައި އޭނާ ޕީއެސްއެމް ބޯޑުން ވަކިކުރިކަން އަންގާފައިވާ ކަމަށް މިދޭ ވިދާޅުވިއެވެ.\nސަރުކާރުގެ އޮފިޝަލަކު މީގެ ކުރިން "ވަން" އަށް ވިދާޅުވީ، ޕީއެސްއެމްގެ ބޯޑަށް ބަދަލުތަކެއް ގެންނަވަން ރައީސް ނިންމަވާފައިވާ ކަަމަށާއި އެ ބަދަލަކީ އެމަނިކުފާނަށް ގާނޫނުގެ ދަށުން ލިބިދީފައިވާ ބާރުގެ ދަށުން ގެންނަވާ ބަދަލެއް ކަމަށެވެ. އެގޮތުން މިދުހަތުގެ ބަދަލުގައި އެ މަގާމަށް އައްޔަން ކުރަން ނިންމަވާފައި ވަނީ ޓީވީއެމް އަދި ވީޓީވީގެ ސީއޯއޯކަން ގިނަ ދުވަސްތަކެއް ވަންދެން ކުރެއްވި މުހައްމަދު އާސިފް (މޮންދު) ކަމަށްވެސް ސަރުކާރުން ވަނީ ބުނެފައެވެ.\nމޮންދު "ވަން" އަށް މިއަދު ވިދާޅުވީ ސަރުކާރުގެ އެއްވެސް އިދާރާއަކުން އޭނާ ޕީއެސްއެމްގެ ބޯޑަށް އައްޔަން ކުރެއްވިކަން ނުވަތަ ކުރައްވަން އުޅުއްވާ ކަންވެސް ރަސްމީކޮށް އަންގާފައި ނުވާ ކަމަށެވެ.\nޓީވީއެމްގައި 23 އަހަރު ދުވަހު ހިދުމަތް ކުރެއްވުމަށްފަހު މޮންދު އެތަނުން ވަކިވެވަޑައިގަތީ 2013 ވަނަ އަހަރެވެ. މޯލްޑިވްސް މީޑިއާ ކައުންސިލް (އެމްއެމްސީ)ގެ ރައީސްކަންވެސް ކުރައްވާފައިވާ މޮންދުއަކީ ރާއްޖޭގެ އެޑިޓާސް ގިލްޑުގެ އެކްސޯ މެންބަރެކެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޕީއެސްއެމް ޗީފް އޮފް ސްޓާފް